
        
            
                
            
        

    
	ЛАО ШЭ

	 

	САЙН СЭТГЭЛТ

	(Ц. Базаррагчаагийн орчуулга)

	 

	“УЛСЫН ХЭВЛЭЛИЙН ГАЗАР” Улаанбаатар хотноо 1973 онд эрхлэн хэвлүүлсэн “ЛАО ШЭ : ХАВИРГАН САРАН” номоос

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	ЦАХИМ НОМЫН САН: www.e-nom.mn

	 


⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ЛАО ШЭ

	Хятадын нэрт зохиолч Лао Шэ 1920-иод оны үеэс зохиол бүтээлээ туурвиж эхэлсэн ахмад үеийн зохиолч билээ.

	Лао Шэгийн зохиол дэлхийн олон хэлнээ орчуулагдсан бөгөөд тухайлбал сүүлийн үес зөвлөлтөд энэ зохиолчийн уран бүтээлийг хэд хэдэн удаа орчуулан хэвлэсэн байна.

	Мянга есөн зуун тавин зургаан онд Лао Шэгийн роман, тууж, өгүүллэг, нийтлэл, жүжгийг хоёр боть болгон хэвлэсний дараа мянга есөн зуун жаран таван онд өгүүллэгүүдийнх нь түүврийг «Сүүлчийн зоос» нэртэй хэвлэж, мянга есөн зуун жаран есөн онд «Муужгайн хотын тухай тэмдэглэл» романыг нь хэд хэдэн өгүүллэгийнх нь хамт тусгай ном болгон хэвлэсэн юм. Лао Шэ гэдэг нь уран зохиолынх нь нууц нэр ажээ. Лао Шэ, мянга найман зуун ерэн найман оны хоёрдугаар сарын дөрвөнд Бээжин хотноо нэгэн ядуу бүлд мэндэлжээ.

	Бага балчир ахуйдаа эцгээсээ хагацаж, ядуу зүдүү амьжиргаатай ээжийнхээ халамж асрамжид өсөж өндийн, наймтайдаа бага сургуульд орж дүүргэсэн авч дунд сургуулийн хаалга татах боломж олдсонгүй ээ. Учир нь тэр үес дунд сургуульд суралцахын тул мөнгө төлдөг байжээ.

	Нэгэнт дунд сургуульд орох амьдрал ахуйн боломжгүйгээс болж багш. нарыг бэлтгэх түр цагийн сургуульд орсон байна. Тэр сургуульд суралцах бүрэн боломжтой нь мөнгө төлдөггүйгээр барахгүй хувцас хоол хүртэл үнэ төлбөргүй хангадаг байлаа. Энэ сургуульд суралцаж байхдаа эртний сонгодог бичгийн хэлээр шүлэг зохиол уншин судалж, бичих дасгал хийж эхэлжээ. Ингээд сургуулийнхаа амралт, чөлөө цагаар яруу найргийн ном шимтэн уншиж эртний уран зохиолтой сайтар танилцжээ. Багш нарыг бэлтгэх түр цагийн сургуулиа дүүргээд, бага сургуулийн захирал болж чухам тэр үеэс Лао Шэ эртний хэлээ орхин, уран бүтээлдээ амьд ярианы хэлийг эрхэмлэх болсон байна.

	Мянга есөн зуун хорин дөрвөн онд Лао Шэ-д Лондонд очиж Дорно дахины институтэд хятад хэл бичиг, уран зохиолын багш болох завшаан тохиолдож Английн уран зохиолтой танилцах боломжийг бүрдүүлсэн байна. Тэр анх англи хэл мэдэхгүй байсанд англи зохиолчдын зохиол бүтээлээс дасгал хийн шамдан үз үзсээр сайтар сурчээ. Лао Шэ Лондонд байхдаа орон гэр, эх нутгаа мөрөөдөн ганцаардаж цөхөж зохиол бичихийн хүсэл нь улам улам оргилж, бичихгүй байхын аргагүйд хүрчээ. Лао Шэ англи хэлийг сайтар сурч чадсаны учир юуны түрүүн англи зохиолчдын бүтээлтэй танилцаж, түүгээр ч барахгүй Англид орчуулсан орос, франц зохиолчдын зохиол бүтээл тухайлбал Л. Н. Толстой, А. М. Горький, А. П. Чехов нарын зохиолыг амтархан уншихын хорхойтой болсон байна. Лао Шэ-д ялангуяа Толстой өөрийн тухайн цаг үеийг аугаа их илэрхийлэгч, хэнтэй ч харьцуулшгүй үгийн урлагийн дархан санагдсан байна.

	Лондонд таван жил суухдаа «Хоёр Ма» гэдэг роман, «Өвгөн Жангийн гүн ухаан» зэрэг өгүүллэг бичсэн нь урьд өмнөх зохиол бүтээлүүдээ бодвол урлахуй арга чадвар, дэвшүүлсэн санааны хувьд мэдэгдэхүйц сайжирчээ.

	Мянга есөн зуун хорин есөн онд Лао Шэ Европын хэд хэдэн орноор явж хятад эх орондоо төрсөн үрийнх нь ёсоор халуун сэтгэл өвөрлөн эгэн иржээ. Тэр бээр хилийн чанадад аж төрөн явахдаа өдөр бүр эх нутаг юугаа санан мөрөөсөж орон гэртээ буцан харихын хүслэн болж явжээ. Тийнхүү эх орондоо буцан ирэхэд нь үгүйрэл гуйланчлал, дорой буурай хятад орон угтан авсанд сэтгэлийн дотор энэлэн харуусаж эх орныхоо төлөө ихэд гутран шаналжээ.

	Лао Шэ эх орондоо эгж ирээд Зинан, Шандуны их сургуулиудад багшилжээ.

	Тийнхүү сурган хүмүүжүүлэгчийн албан хааж байх үеэсээ уран зохиол, урлагийн онолыг шаргуу судалж эхэлсэн байна.

	Лао Шэ мянга есөн зуун гучин долоон онд хамгийн алдартай роман болох «Хүн тэрэгчин Сянзы» гэдгээ бичиж дууссан байна. Хятад газар ихэд дэлгэр байсан хүн, мал морь лугаа адил тэргэнд орж явуулынхныг хөлсөөр зөөдөг бэрх амьжиргааны тухай нүдэнд үзэгдэж, сэтгэлд хоногштол дүрслэн бичсэн эл романыг нангиадач эрдэмтэн Г. Сүхбаатарын орчуулгаар эх хэлээрээ, нэгэнт уншсан билээ.

	Бид Лао Шэгийн өгүүллэгүүдийн түүврийг орчуулахдаа мянга есөн зуун тавин долоон онд Бээжинд, Ардын хэвлэлийн хорооноос хэвлүүлсэн өгүүллэг туужийн нь түүврээс арваад өгүүллэгийг сонгон орчуулав.

	Зохиолч уул түүврийнхээ төгсгөлд өчихдөө:

	 

	«Эл номд орсон өгүүллэг туужуудаа бүгдийг нь чөлөөлөгдөхөөс өмнө бичсэн билээ... хэлний тухайд гэвэл нутгийн хар ярианы үг хэллэг их орсныг өөрчлөн засахын аргагүй байлаа» 

	 

	гэж онцлон тэмдэглэсэнчлэн ардын болон бичгийн тансаг хэлээр бичдэг зохиолчдын зохиол бүтээлийг эх хэлнээ орчуулна гэдэг тун ч амаргүй байлаа.

	Мянга есөн зуун тавин зургаан оны дөрөвдүгээр сард Лао Шэ зохиолч Зөвлөлтөд хэвлэгдэх гэж байсан хоёр боть зохиолынхоо тэргүүн дэвтэрт, хэвлэлийн газрын захиалгаар бичсэн зохиолчийн үгэндээ: 

	 

	«Өөрийнхөө уран бүтээлийн тухай ярихаар болох бүрийд надад үнэндээ хэцүүхэн байдаг билээ. Учир юун гэвэл өөрөө өөрийгөө уншигч олонд сурталдана гэдэг яавч чин шударгуу, даруу зан бишдээг. Үнэндээ гэхэд нэгэн бодол их л эвгүй юм шүү дээ. Хамгийн гол нь уншигч олны саналыг л сонсох нь чухал билээ» 

	 

	гэж бичсэн байна. Зөвлөлтийн уншигчдад айлтган өчсөн эл үг, монгол уншигчдад хамаарахгүй гэхийн арга алга. Энэ бол аль ч орны уншигчдыг эрхэмлэн хүндэтгэдэг зохиолчийн чин санаа.

	Хятадын нэрт зохиолчийн зохиол бүтээлийг эх хэлнээс нь монгол эх хэлнээ орчуулж байгаа маань бидний анхны ажил учир ташаарсан зүйл байх ахул хүлцэн өршөөж алдсан эндсэнийг минь харамгүй хэлж өгнө гэдэгт уншигч авгай нартаа лавтай итгэж байна.

	Харамсалтай нь нэрт зохиолч маань гайхал «соёлын хувьсгал» гэгчийн үес амь үрэгдсэн гэх лавтай мэдээ бийг ташрамд дурдъя.

	 

	Ц. БАЗАРРАГЧАА

	
АХ ДҮҮ ХОЁР

	Тэр хоёрын ах дүүгийн ёсонд хайр сэтгэл садаа болсон нь үгүй билээ. Хэдий тийм боловч би энд тэр хоёрын тухай ярина. Хар Ли хэмээх ах нь Цагаан Ли дүүгээсээ тав ах юм. Ах дүү хоёр надтай нэг сургуулийнх. Цагаан Ли-г дунд сургуульд орж байхад Хар Ли бид хоёр төгсөж байлаа.

	Хар Ли миний дотнын нөхөр, би тэднийхээр байнга очдог тул Цагаан Ли-гийн тухай бас ч бага сага мэднэ. Энэ үед таван жилийн зөрүү гэдэг урт хугацаа байлаа. Ах дүү хоёр хар цагаан гэдэг хочтойгоо адил хоорондоо шал өөр билээ.

	Хэрэв Хар Ли-г «Эртний хүн» гэх юм бол Цагаан Ли яахын аргагүй одоо цагийн хүн байж таарна.

	Тэр хоёр юухны тухайд боловч санаа үл нийлэх бөгөөд үүний улмаас хэрүүл маргаан болох нь үгүй.

	Хар Ли чухамдаа тийм хар царайтай ч хүн биш гагцхүү зүүн хөмсөгнийхөө дээхэн талд нэгэн том хар мэнгэтэй учир «Хар» гэж нэршсэн юм. Харин дүү нь ахынх шигээ тийм мэнгэ зэнгэ үгүй учир Цагаан Ли хэмээн нэршсэн хэрэг. Ах дүү хоёрт тийнхүү хоч өгсөн нь багачуудын бодлоор бол угтаа их л учир шалтгаантай ажээ. Уул нь ах дүү хоёр цав цагаан царайтай, өндөр нам нь ч тун адилхан. 

	Тэр хоёр нэгэн хүүхэнд хайр сэтгэлтэй болсон байна.

	Харин энд би хүүхнийх нь нэрийг хэлэхгүй ээ. Тэгтэл өнөөх хүүхэн нь тэр хоёрын чухам хэнд нь илүү сэтгэлтэй, хэнд нь сэтгэлгүйгээ түс тас хэлж чадахгүй байжээ.

	Учир иймд хөндлөнгийн улс ах дүү хоёрын төлөөнөө хүйтэн хөлсөө чийхруулан сэтгэл түгшин байжээ.

	Ах дүү хоёр тэр хүүхнээс болж хэрүүл маргаандаа хүрч сүйд болохгүй нь мэдээж авч амраг сэтгэл гэгч ахан дүүгийн холбоог хэзээ л хайхарч байлаа. Тэгтэл ах нь ухаарч дүүдээ зам тавин өгчээ.

	Миний сэтгэлд одоо хэр нь тов тодхон байна.

	Аагим зуны эхний нэгэн орой, зүс борооноор би Хар Литэй энэ тэр юм ярихаар тэднийд очтол Ли гэртээ ганцаараа урдаа улаан загасны зураг бүхий дөрвөн гангар шаазан эгнүүлэн тавьчихсан суулаа.

	Бид хоёр бие биеэсээ цэрэвхийх учиргүйд би суун тамхиа татаж Ли маань өнөөх л дөрвөн гангараа ийш тийш нь болгон янз янзаар тавьж үзсээр байв. Чингээд гангар шаазангийнхаа бөөрөн дээрх улаан загасыг бараг нь өөр лүүгээ харуулан тавиад зураач хүн зурж буй зурган дээрээ нэгэн зүйл түрхэц тавиад зайдуухнаас ажиглаж байх шиг гэдрэгээ жаахан ухарч ирээд л ажиглав. Тийнхүү ажиглан зогссоноо бас л арай өөрөөр засаж тавиад, мөнөөхөн хойшоо хэд алхан ажиглан зогссоноо, над руу эргэн харж инээд алдав. Тийнхүү инээд алдах нь тун ч цог заль төгс харагдлаа. Хар Ли алив юманд гаргуун сайнгүйн хэр нь юухнаар ч болов оролдож л суух жишээтэй, зугаатай ч гэх үү дээ нэг тийм сонин зантай хүн. Тэр өөрийгөө бүхнийг мэдэгч гэж гайхуулах нь бус, алив юмыг сонирхон оролдвол юуг ч хийж болно гэдэгт итгэдэг тийм нэг бузгай сайхан зан чанартай хүн билээ. Уул ухаандаа л зүгээр суулаа л гэхэд нооройсон хуучин муу ном нааж сэлбэж байхчлангаар өдрийг өнгөрөөнө.

	Тэр намайг дуудсанаа мөнөөхөн инээд алдан:

	— Би өнөөх хүүхний чинь Лао-сы (дөрөв дэх дүүдээ)-д өгчихсөн шүү дээ гэв. Ах захын ёсоор Цагаан Ли түүний дөрөв дэх дүү нь юм. Чингээд ах захын ёсыг бодож нэг муу хүүхнээс болж ахан дүүгийн найр журмыг алдахгүйн учир дүүдээ өгчээ. Хар Ли-гийн энэ үгийг сонсоод би:

	— Тэгэхлээр чи чинь одоогийн хүн биш байна шүү дээ гэж хэлээд инээв.

	— Хөгшин азарга жороо сурахгүй шүү дээ. Гурвалжин хайр сэтгэл ямар л өөд байх вэ. Тэр хүүхэн хэнд нь сэтгэлтэй байлаа ч гэсэн би л ахин уулзаж учрахгүй гэж түүнтэй ярилцаж тохиролцсон юм. Одоо бүр нэг санаа амраад байна.

	— Хайр сэтгэлийн тухай хэлэлцэн тохирч байхыг огт нь үзээгүй л юм байна.

	— Үзээгүй ээ? Үзэх чинь энэ биш үү! Би сая чамд ярилаа шүү дээ. Тэр хүүхэн л өөрөө мэдэг!

	Хэрвээ хэзээ нэг цагт бидэнд тийм юм таарлаа гэхэд нэгэн бол тэр, үгүй бол би хэн нэгэндээ найр тавьж өгөөсэй гэж хүснэ.

	— Тэглээ бол тэнгэрийн дор амар жимэр болох нь тэр! 

	Бид хоёр инээд алдлаа. Түүнээс хойш арав хоносны дараа Хар Ли манайд ирлээ. Тэр үзтэл царай их баргар, лав надтай уулзах чухал хэрэгтэй бололтой.

	Бид хоёр тийнхүү зүрх сэтгэлийнхээ юмыг ярилцах болгондоо хундага юм балгаж заншсан юм. Түүний царай баргар байсанд би шалавхан шиг балга юм зэхлээ.

	Ли маань ганц хоёр балгахдаа гар үл мэдэг салганаж байлаа. Тэр сэтгэлдээ юм хадгалж тун чадахгүй хүн билээ. Энгийн байх, бие барих гэж хичээвч ямар нэгэн юм ярих гээд байгаа нь нүүрэнд нь ив ил. Хар Ли цайлган цагаан сэтгэлтэй хүн байжээ.

	— Би өнөөх хүүхнийхээс чинь ирлээ гэж хэлээд Ли инээв. 

	Тийнхүү инээх нь их л уйтгартай юм шиг хэр нь бүр нэг сэтгэл тэнийсэн, цээжин дэх гунигаа үлдэн хөөсөн бололтой байлаа. Хэрэв тэр эрхэм журмын сайн нөхөргүй сэн бол ганц өдөр ч болов амьд явах хэцүү бололтой. Би ч түүнийг үнэндээ яаруулж тэвдүүлсэн нь үгүй. Бид хоёр тавтайхан хуучлан суув. Түүний ярианаас үнэнхүү сэтгэл нь илт ойлгогдож байлаа.

	Бид хоёр өөд өөдөөсөө харан хэсэг чимээгүйхэн суулаа. Тийнхүү чимээ имээгүйхэн сууж байхдаа ямар ч уран цэцэн үгээр ярилцсанаас илүү хоёр биеэ нэвт шувт ойлгож байв.

	Чингэтэл Цагаан Ли, бид хоёрын тийнхүү суугааг харуутаа «хоёр маанагийн суугааг» хэмээн үгслээ.

	— Лао-сы (дөрөв дэх дүү Цагаан Ли-гээ хэлж байна) биднийг ганц сайхан үймүүлж дөнгөв шүү хэмээн Хар Ли өгүүлэв. 

	Тэр «Сайхан» гэдэг үг нэгэн зүй дүүгээ үймүүлчихлээ гэж шууд хэлэхгүйг хичээсэн нөгөөтээгүүр угаас дүүгийнх нь буруу байсан хэдий боловч түүнд бурууг тохохгүй гэсэн нь надад ойлгомжтой байлаа. Дуугүй байх нэг хэцүү, дуугарах бас нэг хэцүү байснаас л ийм үг хэлнэ шүү дээ.

	— Өнөөх хүүхнээс л болж байгаа юм. Эмэгтэй хүний сэтгэл даанч ойлгогдохгүй юм. Эртээр чамд хэлээгүй юу? Би ер ичгүүртэй санаа агуулсан нь үгүй ээ. Гэтэл тэр хүүхэн янзын юм гаргаж ирж байна. Өөрийгөө доромжилж байна гэж санажээ. Намайг өдгөө цагийн хүн биш гэж чи зөв хэлжээ. Би хайр сэтгэл өөр өөр л байх учиртай гэж боддог, тэгтэл эмэгтэйчүүдэд, өөрийнх нь хойноос нэгэн үеийнхэн дагаж л байх юм бол тун аятайхан байдаг ажээ. Тэр хүүхэн надад их л хорссон юм байж. Түүний хойноос намайг сүйд майд болж гүйгээгүйн хариуд дүүгээс маань хөндийрчээ.

	Тэгэхлээр нь Лао-сы муу юм санаж надад уурссан хэрэг. Учир явдал иймдээ хүрсэнд би өнөөх хүүхэнтэй уулзаж нүгэл буй аваас наманчлахаар өнөөдөр очъё. Тэр хүүхэн намайг уур уцаараа гартал харааж зүхэх юм уу, эсхүл Лао-сы-тэй ая эвээ ололцох байх. Би тэгээсэй л гэж хүсэж хүлээж байна. Чухамдаа хүүхэн надад уурлахгүй харин Лао-сы бид хоёртой энгүүний л нэг үерхэж явъя гэсэн шүү юм яривал би ер нь тэгэхгүй хүн шүү. Чингэхлээр хүүхэн надад голоосоо дургүйцэн Лао-сы-тэй ая эвээ олох биз. Лао-сы бас л хэрүүл шуугиан тарина.

	— Арга алга даа! гэж би Хар Ли-г ярьж дуусуут дуугарлаа. Чингээд арга ядахдаа:

	— Би Лао-сы-тэй уулзаж учир явдлыг тайлбарлах уу? гэхэд

	— Тэг л дээ! гэж өгүүлээд Хар-Ли хундагаа өргөснөө хэсэг бодолхийлэв. Чингээд: — Хэрэг ч үгүй юм уу даа? Юу ч атугай түүнд нэг их улаан цайм мэдэгдээд яах вэ гэж санаж байна. Дүү хүүг хэрүүл шуугиан дэгдээвэл би таг дуугүй л сууж байя! гэв.

	Тэр удаа бид хоёр энээ тэрээ юм баахан ярилаа.

	Хар Ли ойрмогхноос шашны ном баахан бясалгаснаа хүртэл ярив.

	Хар Ли-гийн тийнхүү шашны ном уншсаныг зөвхөн сэтгэлээ л илбэдсэн хэрэг гэдгийг би мэдэж байлаа. Шашны ном бясалгалаа гэж ярьсан төдийхнөөр нь түүнийг орчлонгоос уйдаж сэтгэлээр унаж явна хэмээн баалах нь юу ч билээ. 

	Ах нь явсан хойно, дүү нь ирлээ. Цагаан Ли манай үүгээр ховорхон үзэгддэг хүн, бодвол лав нэг хэрэгтэй ирсэн байж таарна. Тэр их сургуулийг хараахан дүүргээгүй боловч ахаасаа илүү юм юманд сүрхий хүн л дээ. Байдал байцыг нь ажихад л хаа ч гэсэн ямар нэгэн удирдах ажил хийж баймаар хүн харагдлаа. Үг яриа нь хүртэл ширүүн дориун нь ахаасаа шал өөр билээ. Хэрэв түүний хэлснээр явахгүй бол цаазын тавцан руу аваачна гэсэн аятай үг яриа нь даанч эерэг бус.

	Би түүнтэй мөн л ширүүхэн ярилаа. Чингэхгүй бол намайг тэнэг мангуу амьтан гэнэ.

	— Манай ах танайхаар мэдээж ир ээ л биз дээ? гэж асуув.

	Ах гэдэг нь хоёр дахь ах Хар Ли-г хэлж байна. 

	Дараа нь тэр:

	— Ирэхээр барахгүй мэдээж чамтай өөрсдийнхөө тухай ярилцаа л биз дээ? гэж нэмж хэлэв. 

	Түүнтэй тэр «мэдээж» гээд байгаа нь миний хариулалтгүй мэдээд байгаа учир би юу ч гэж дуугарсангүйд миний үгийг ч хүлээлгүй:

	— Чи миний өө дээр нь суудгийг мэдэх үү? гэв.

	— Мэдэхгүй юм байна гэсэнд

	— Чи тэр хүүхнийг надад үнэхээр хэрэгтэй гэж боддог уу? хэмээн асуугаад инээв. 

	Цагаан Ли-гийн тийнхүү инээх нь яг л ахтайгаа адилхан санагдлаа. Тэр инээдэд Хар Ли ах надтай ямар ч холбоо байхгүй гэсэн үл тоомжирлосон янз ил байв.

	— Би Хар Ли ахын өөг нь тааруулж байгаад түүнтэй шаазан хагарах хэрэгтэй юм. Тэгж гэмээ нь тэр хүүхнийг эргүүлэхээс биш, тэгэхгүй бол эрэгтэй эмэгтэй хүмүүсийн холбоо гэдэг зөвхөн шалиглан зугаацахын төдий гэсэн үг болох бус уу? Ерөөсөө би тэр эмгүйгээр яагаад ч болохгүй гэж үү дээ. Манай Хар Ли ах хайр сэтгэл гэдэг чухамдаа гайхамшигтай байх учиртай хэмээн ухаарч, тэр нэг муу эмийн өлмий дор өвдөг сөхрөн шургаж унаад байгаа юм. Зүгээр ч үгүй намайг бас сөхрүүлэх санаатай шүү. Хол оо хэвтэнэ. Би тийм мунагтсан амьтан биш хэмээгээд ха-ха гэж инээв.

	Би инээсэн ч үгүй, түүний яриан завсраар үг шургуулсан ч үгүй, яриаг нь л анхааралтай чагнаж, царайг нь ажиглан суулаа. Ажихад нүүр царай нь ахтайгаа ямар адилхан гээ! Гэтэл зан байдал нь ахаасаа шал өөр байлаа. Надад ямар нэгэн танил хүнийхээ яриаг сонсож суугаа ч юм шиг, гэтэл бас хэн нэгэн үл таних хүний өөдөөс харан суугаа ч юм шиг санагдана. Танил царайг нь харахдаа үл мэдэг сэтгэл эвдэрч, өнөөх л ижил дасал болсон зан араншнаа үгүйлэвч ололгүй суув.

	— Чи үзээрэй! Би үхсэн ч өвдөг сөгдөхгүй. Харин өөг нь тааруулж байгаад үнсэнэ. Тэр хүүхэн үнсүүлэхдээ хэчнээн дуртай гээ. Бүр тэгүүлэхийн дон тусчихсан амьтан байгаа юм. Заа тэр ч яах вэ. Чи бол ах бид хоёрыг нэг дор л байлгах гээд байгаа биз дээ? гэв.

	Надад дуугарах ч үг олдсонгүй ээ. Чингэтэл тэр инээд алдан, намайг дотроо харааж, мангуу тэнэгт минь хүрч байгаа бололтой:

	— Би өөрийн гэсэн зорилго, өөрийн гэсэн төлөвлөгөөтэй, өөрийн бодол өөртөө зөв. Хамгийн гол нь хүн өөрийнхөө замаар л явах шүү дээ! Тийм үү? гэхэд нь,

	— Тийм л дээ. Чи ямар төлөвлөгөөтэй хүн бэ? гэж би дуугүй байх тун ч аргагүйдээ асуулаа.

	— Төлөвлөгөө юу? Би чамд яриагүй сэн бил үү? Ахаас өрх салсны дараа л чи миний төлөвлөгөөг ойлгох болно.

	— Ахаасаа өрх гэр салах гэж муудалцах шалтаг хайв уу? гэж асуучхаад би өөрийгөө хэрдээ ухаантай хэмээн бодов.

	Тэр толгой дохин инээвхийлэх аядсанаа, намайг дахин лав ямар нэгэн юм асууж таарна гэсэн байдлаар дуугүйхэн болов. Түүний бодсончлон надад нэг асуух юм байсанд:

	— Яагаад заавал ахтайгаа хэрэлдэж шаазан хагарах хэрэгтэй болж байна аа? гэхэд,

	— Манай ах намайг ойлгоно гэж үү дээ. Чи ахтай миний тухай нэг ярилцаад үзээрэй л дээ. Чингэхэд л надтай ер таарч тохирохгүй нь аяндаа мэдэгдээд ирэх вий. Намайг өрх гэр салах тухай яриут л нулимсаа унагаж эхэлнэ. Тэгээд «ээж минь өөд болохынхоо өмнөхөн юу гэж хэллээ? Та хоёр эе эвтэй, сайн сайхан аж төрж яваарай гэж яриагүй бил үү?» гээд л мэдээжийн хэрэг, амьд мэнд яваа нэг нь өөд бологсдынхоо үг гэрээсийн дагуу амьдрах албатай юм шиг л ярина. Бас өрх гэр тусгаарлана гэхээр дургүйцэхдээ хамаг л өв хөрөнгөө надад бүгдийг нь өгнө гэж загнана.

	Би тэгэхгүй ээ. Тэгж юмжихыг ер бодохгүй. Ах надад ахчирхан өөрийнхөө бодлоор бол надтай их л ах дүүсэг байгаа бололтой.

	Намайг дүү гэх нэрээр хүний явдалд саад тотгор болж намайг нэг их ойлгоод байгаа царай гарган хуурч байгаа нь аргагүй л цаг үеэсээ хол хоцорсон хүн болох нь яалтгүй байна. Энэ цаг үе чинь минийх. Хар Ли ах миний төлөө нэг их санаа зовсон хүн шиг сүйд болох хэрэггүй гэж яриад Цагаан Ли-гийн царай хувьсхийв. Түүний байр байдлыг ажихад Хар Ли бид хоёрт ихэмсэглэн, бид хоёрыг хар маанагууд гэж зүхэж байгаа төдийгүй нэгэнт толгойгоо дааж аж амьжиргаагаа төвхнүүлэх болчихсон гэсэн байдал илт байв. Ах дүү хоёр эе эвээ олохоор тухлан сууж ярилцдаг юм аа гэж бодоход Хар Ли ах нь л чухам сэтгэлийнхээ үгийг дэлгэж ах дүүгийн элбэрэл журмын тухай ярина уу гэхээс биш, Цагаан Ли мэдээжийн нэг их юм ярихгүй гэдэг нь тодорхой байлаа. Ах нь тийнхүү ний нуугүй ярилаа гэхэд дүү нь юман чинээ бодолгүй нялуунаас шулуун нь дээр, өөр өөрийнхөө замаар явъя гэж тас зөрнө. Ах нь дөлгөөн тогтуухан ярихгүй бол дүү нь хашхичин бүүр гаарна. Ахыгаа бууж өгөхгүй шиг бол дүү нь өөрийн эд хогшилд шунаж байна хэмээн хар бууна. Мэдээжийн энэ бүхэн надад тов тодорхой байлаа. 

	Чингээд:

	— Чи намайг ахтайгаа энэ тухай очиж ярилц гээд байна уу? гэхэд

	— Тэгж энэ будилааныг намжаавал зүгээр сэн! хэмээн инээмсэглээд, — Хар Ли ах маань бид хоёрыг ах дүү хоёр гэж хэлүүлэх дургүй байвал хэцүү байна гэв. 

	Тэгэхдээ «ах дүү» гэдэг үгийг тун дурамжхан хэлэв. Би Хар Ли ахтай нь уулзаж ярилцахаар тогтов.

	— Ахтай ярилцахдаа хэчнээн л шийдэмгий тусмаа төдий чинээ сайн! Хорин жилд бид хоёр ахан дүү болж явсан нь үгүй ээ гээд тэр хэсэг зуур дуугүйхэн болоход уруул дээр нь инээмсэглэл тодров.

	— Миний бодоход Лао-эрь (Хар Ли-г хоёр дахь ах гэж дуудаж байна) хурдхан шиг гэрлэвэл л зүгээр байна. Нэг бандайсан бүдүүн юм тэврээд авбал намайг хурдхан шиг мартах байх. Чингээд хорин жилийн дараа би хоцрогдчихсон байна. Тэр үед амьд мэнд байвал би голомтдоо эгэн очиж ахынхаа хүүхдүүдийн авга ах нь болно. Хүүхэнд хайр сэтгэлтэй болохдоо бага сөхөрч, их үнсэж үхэн хатан хөөцөлдөнө үү гэхээс, өвдөг бүү сөхөр гэж ахад хэлэхэд болох юм шүү гэж яриад Цагаан Ли хэсэг бодолхийлэн зогссоноо:

	— Чамд баярлалаа! гэж хэлэв. Түүний эл үг надад хэлэх гэж хэлснээр барахгүй дээр ярьсан болгондоо эзэн болохгүй шүү гэсэн байдал илт байлаа.

	Би хэлсэндээ хүрэх санаатай Хар Ли-гийнх рүү өдөр бүр гүйж түүнтэй бишгүйдээ нэг идэж ууж ярьж хөөрсөн боловч хагас сарын минь ажил үр ашгаар багахан шиг өнгөрлөө. 

	Цагаан Ли-гийн толгойгоо дааж гарах гэж хүсээд байгаа тухай урьдын адил ярихад Хар Ли:

	— Би хэзээ ч та бүхнээс салаагүй ээ. Тэр төлөвлөгөө? Тэр төлөвлөгөө нь юу юм бол оо? Цаадах чинь юу болоод байгаа юм бол? хэмээн амандаа бөвтнөн хойш урагшаа алхлахад нь өнөөх хар мэнгэ нь духныхаа үрчлээнд далд орох шиг болно.

	— Төлөвлөгөө гэж юу яриад байгаа юм бол оо? Чи Наадахаасаа асуугаарай! Тэрийг нь л мэдээд авбал миний санаа амрах байна гэнэ.

	— Цагаан Ли хэлэхгүй байгаа юм аа, гэж би Хар Ли-д олон удаа хэлсэн билээ.

	— Хэлэхгүй байна гэнэ ээ? Тэр чинь л аюултай байна даа. Надад тийм дүү заяах гэж, ер! Түүнтэй хэрэлдье гэж хэл! Хэрэлдсэн нь л дээр болоод байна. Урьд өмнө нь ер ийм байгаагүй юм. Ойроос л надтай хэрэлдэх гээд байх болоод байгаа юм. Гайхал хүүхнээс л болоод байгаа нь тэр. Бас намайг гэрлэ гэж ятгана аа? Гэрлэж бараалаагүй байхад ингэж байгаа юм чинь гэрлэчихээр яах юм? Юун төлөвлөгөө яриад байгаа юм бол? Өрх салах гээд байгаа нь үнэн үү? Юу л авах гэнэв тэр бүхнийгээ л аваг! Би гомдоосон юм байлгүй дээ. Ямар ч л гэсэн хэрэлдэхгүй юм шүү. Надад ч бас өөрийн гэсэн бодол гэж бий! Юун төлөвлөгөө юм бол оо, ер?! Юу л болно болог! Орон гэр тусгаарлавал ч тусгаарлана л биз!.. 

	Хар Ли иймэрхүү хий дэмий бодолд орооцолдсоор баахан цаг үрнэ. Түүний эл адаар зан шөнө хоногоор улам бүр гаарсаар мэргэлж төлгөлж шашны ном бясалгавч дүүгийнхээ өнөөх төлөвлөгөөг таан олоход ер нэмэр болсонгүй, харин ч сэтгэлийн бөөн тээг болон цаг ямагт адгаж тэвдэж явдаг болжээ. Урьд нь тэр маш дөлгөөн хөдөлгөөнтэй хүн байлаа. Түүний байдлыг ажихул бодсон санасан юм нь нэг л болж өгөхгүй байгаа бололтой. Сэтгэл нь давчуу байгаа нь илт. Гэтэл бас амь дүйсэн зүйлээр оролдож байгаа юм шиг хөдөлгөөн нь улам аажуурна. Цагаан Ли-гийн тэр төлөвлөгөө гэдэг нь лав ойр зуурын юм биш, лав ихээ холын юм байж таарна гэж намайг өгүүлэхэд Хар Ли толгой сэгсрэв. 

	Тийнхүү хугацаа сунжирсаар бараг сар болов.

	— Чи сонсооч! Би дүүтэй чинь нэг уулзсан. Бид хоёр овоо тохитой сууж ярилцсан. Дүү чинь тэр төлөвлөгөөгөө их өнө урт хугацаанд бүтэх учир одоогоор эхэлсэн оролдсон юм ер үгүй гэж ярилаа гэхэд Хар Ли мөнөөхөн л толгой сэгсрэв.

	Цаг хугацаа гэдэг маш урт, хугацаа улирах бүр тэдний учир явдал улам будилна. Нэгэн хишиг өдрийн өглөө би Хар Ли-г мөргөлийн сүм рүү орж явахыг харсан билээ. Магадгүй найз нөхрөө ч эрж явсан байж болно хэмээн гадаа нь баахан хүлээж үзлээ. Гэвч тэр гарч ирсэнгүй ээ. Би түүнийг дахин хүлээсэнгүй шуудхан явлаа.

	Хар Ли маань дурлалаас болж итгэл алдарч байна уу? Аль эсхүл өөр ямар нэгэн юм болов уу? хэмээн бодон явав. Уул нь Хар Ли маань иймэрхүү юмнаас холуур тойрох л хүн юм сан.

	Түүний хөдөлгөөн нь яг л амь дүйсэн тийм нарийн зүйл хийж байгаа мэт яль шальхан жижиг юманд маш няхуур хянамгай сан. Ухаандаа гангар шаазангийн бөөрөн дээрх зургийг хүртэл ямагт нэгэн тийш нь харуулан эгнүүлэн тавина. Тэр мэт аар саархан зүйлийг ч болов яг ёсоор нь л тавьж байж л сая санаа нь амарна. Сүмд мөргөл үйлдэхийг хүртэл сайн санаанаас гэнэ. Тийм сайн сэтгэлийг түүнд эртний мэргэд олгосон гэнэ. Харин алив сэргэг зүйлийг үгүйсгэхийг үл хүснэ. Амьдрал өөрөөс нь хол түрүүлснийг үл анзаарна. Гагцхүү өнөөх гайхал хүүхэнд л ухаангүй дурласан хэрэг. Чингэтэл дүүгийнхээ ашдын сайн сайхны төлөө тэр хүүхнээс хөндийрөхгүй байж үл түвдэх боловч хайрын сэтгэл гэдэг даанч санаан зоргоор биш учир хүүхнээс хөндийрнө гэдэг үг амнаас нь гарч өгөхгүй зовооно. 

	Хар Ли надад:

	— Бидэнд сайн учралт өдөр ирэх нь ирнэ гэж хэлээд инээж байлаа. Түүний тэр инээд цаанаа л нэг хиймэл инээд байв.

	Нэгэн өдөр үд хэвийлгэсхийгээд би цагаан Ли-гийнд очлоо. 

	Уулзъя гэж болзон байж учирсан бид хоёр урьдын адил өнөөх л Цагаан Ли дүүгийнх нь тухай ярилцлаа. Эл удаа тэр их л засдаг хуурмагаар гоёж чимж байв. Түүний байрыг ажихад ямар нэгэн гайхалтай сонин юм авах гэж хорхойтон байгаа мэт нүд нь гялалзан царайд нь сониучирхсан тайван инээвхийлэл тодрон байлаа.

	— Би чамайг харсаан! хэмээн үг өдөн эхэлж дуугарав.

	— Маш гайхалтай! хэмээн Хар Ли толгой дохилон инээд алдана. Эл үгийг ямар нэгэн юм ярихынхаа өмнө алба шиг хэлж заншсан билээ. Ад шулмын тухай үлгэр ярьсан чиг л гэсэн мөнөөхөн «Маш гайхалтай» гэж дуун алдах агаад ад шулам бий гэж нэгэнт итгэх учир бий эсэх тухайд түүнтэй маргах хэрэггүй. Тэр ч байтугай энэ орчлонд чөтгөр шулмаас ч гайхалтай юм үзэж болно гэж хөөрөх нь бий. Бас энэ хорвоод ер болохгүй агаад бүтэхгүй юм гэж байхгүй хэмээнэ. Тиймийн учир юм бүхэнд итгэх нь маш амархан. Алив юмны учир начрыг тайлахыг ч төдийлөн үл хүсэмжилнэ. Хэдий тийм боловч ер алив юмыг мэдэх гэж мэрийдэггүй гэхэд ч хаашаа юм бэ? Ихэнхдээ ой ухаандаа л бясалган болгооно. Угтаа бүхий л жам ёс адилдаа адил шүү дээ. Бусдын золиосонд амь насаа өргө! гэж хүн болгон ятгана хэмээн өгүүлэв. 

	Тэгэхэд нь би үг өдөн:

	— Чи чинь аль эрт өнөөх хайр сэтгэлт хүүхэндээ амиараа тахил өргөчихсөн биш бил үү? гэж асуугаад тавьчихав.

	— За тэр яах вэ! Тэгсэн тэгээгүй ямар яснаас яс, махнаас мах уначих биш! Би ойрын хэдэн хоног судар уншиж дууслаа. Тэр судрыг үзэж дуусаад дүүгийнхээ учир явдлыг толгойгоороо хариуцах юм байна гэж бодлоо. Надаас хөндийрөх гээд байгааг нь ч зөвшөөрөхгүй байхын аргагүй юм. Чи бодож болгоогоорой л доо! Хэрэв өрх гэр өв хогшлоо салгая гээд байгаа юм бол яагаад надтай ирж уулзахгүй байгаа юм бол оо? гэхэд нь би:

	— Цагаан Ли чамаас айгаад л яаж ч чадахгүй байна шүү дээ гэж хариулав.

	— Шал худлаа! Шал худлаа! Би үүнийг сайн бодсон. Лао-сы (дөрөв дэх дүү) маш аймшигтай юм төлөвлөөд байгаа нь бүр лав. Тийм ч учраас надаас нэгмөсөн салж одъё гэж шийдсэн хэрэг! Учир иймд намайг тэр хэрэг явдалд бүү оролцуулаарай! Чи миний дүүг залуу хүн учраас залуугийн явдлаас л болоод байгаа юм биш үү гэж бодож байгаа байх. Энэ л бодлыг чинь далимдуулж биднийг цаадах чинь залилж байгаа юм. Цаадах чинь хэрэг дээрээ над руу голлон дайрах зүрх нь хүрэхгүй байгаа юм. Надаас нүд далд болж аваад дураараа дургих гэж байгаа юм. Энэ бол бүр яг шүү. Би тэгж хамагчийг нь эвхэж тавихгүй ээ. Би дүүгийнхээ л тул өөрийгөө золиос болгоно. Ээж минь яг насан өөд болохынхоо өмнөхөн... гэж яриад Хар Ли залгуулан юу ч ярьсангүй нь миний түмэнтээ сонссон өнөөх л ээжийнхээ гэрээслэлийг л ярих байсан нь мэдээж. Ингэж ярина гэж би ер бодоогүй бөгөөд бас шашны номд цочирч сэтгэл нь догдолсон гэж ярьсныг нь ч итгээгүй билээ.

	Хар Ли дүүгийнхээ төлөвлөөд байгаа юмыг нь мэдэж болох уу гэсэн ёсоор би Цагаан Ли-гийнд очихоор болсон билээ. Би Хар Ли-гийн ярьсныг тэр болгон нэг л сайн итгэхгүй байлаа.

	Гэлээ гэхдээ би түүнийг залилах учиргүй хүний нэг л дээ. Би Цагаан Ли-г сургууль, оюутны байр, уншлагын танхим, одон бөмбөгний талбай, цайны газраар эрж сураад барааг нь харж, сургийг нь дуулсангүй ээ. Хүн амьтнаас асуухад ойрын хэдэн өдөр бараа хараагүй гэлцэнэ. Цагаан Ли их л аминчхан хүн байжээ. Хар Ли хэрэв хэд хоногоор орон гэрээсээ гаран юманд явах болбол нөхдөдөө заавал дуулгадаг билээ. Тэгтэл дүү нь хэнд ч мэдэгдэлгүй алга болдог байна. Өнөөх хүүхнийх рүү нь очиж сураглая гэх бодол гэнэт санаанд орж ирэв. Хүүхэн намайг андахгүй таньж байна. Арга ч үгүй юм биз. Цагаан Ли бид хоёр үргэлж л хамт байж байдаг юм чинь. Тэр мөнөөхөн ойрын хэдэн хоног Цагаан Лигийн барааг хараагүй гэнэ. Хүүхэн ах дүү хоёрт, нэн ялангуяа Хар Ли-д бүүр ч сайнгүй гэх шүү юм ярьж байв. Хүүхэн бид хоёр Цагаан Ли-гийн тухай ярилцаж байтал тэр зориуд Хар Ли-гийн тухай ярьж гарав. Түүний байдлыг ажихул Хар Ли-д үнэхээр сэтгэлгүй мэт боловч угтаа их хайртай ч байж болохоор байлаа. Түүнд Хар Ли-гээс илүү хэн нэгэн байлаа ч гэсэн хэрэггүй. Зөвхөн л Хар Ли-г дагана гэсэн байдал битүүхэндээ илт байлаа. Миний иймэрхүү юм бодож болгоосон нь зөвхөн тэднийг таарч нийлээд сууж үзээсэй л гэсэн дээ шүү дээ. Энэ бол хэзээ нэгэн цагт болж бүтэх нь мэдээжийн хэрэг. Гэвч би Хар Ли-тэй үнэнхүү ижилдэн дассан бөгөөд түүнийг нэгэн цагт ариун журамт бүсгүйтэй ханилна гэдэгт итгэдэг билээ. Хүүхнийхээс гараад явж байхад минь сэтгэлд түгшүүрийн хэнгэрэг түжигнэн явлаа. Цагаан Ли хаачсан байдаг бил ээ? Цагаан Ли-г байхгүй байна хэмээвэл Хар Ли даруй дүүгээ олохын учир сонинд зарлуулбал яана. Шөнө нь нүд анихгүй болж мэргэлж төлгөлж сүйд болбол яана? Ерөөсөө Цагаан Ли-г эрж сурч очоогүй гэж хэлбэл яах вэ? Үгүй ээ, тэгж хүний үнэргүй худал хэлж болохгүйеэ.

	Би Хар Ли-гийнд очтол түүний ямар нэгэн юм гүнгэнэн бөвтнөх нь сонсогдов. Тэр сэтгэл хамгийн өег үедээ л ийнхүү шүлэг ч юм уу, аль эсхүл өнөөх бүх дууг орлуулж болдог «Охидын шилтгээн дэх хасын царайт охины тухай» дуугаа гиншгэнэн суудаг билээ. Эл удаа түүний ийнхүү бөвтнөн буй нь хараахан тэр дуу нь биш байлаа. Сайтар лавлан чагнавал шашны яруу найраг цээжлэх дасгал хийж байлаа. Хар Ли-д хөгжмийн сонсгол заяасангүй ээ. Ямар ч дуу гэсэн түүний чихэнд ганцхан аятай сонсогдоно. Хар Ли дуу дуулсан чиг л гэсэн ганцхан аяар дуулна. Яалт ч алга, харин өнөөдөр тэр маш баяр баясгалантай байгаа бололтой байна. Учир юунд баярла аа юм бол? 

	Би өрөө рүү нь орж явчихлаа. Тэр гар дахь шашныхаа найргийн дэвтрийг тэвдүүхэн эвхэн тавиад:

	— Юун сайн юм бэ? Чи хүрээд ирдэг чинь тун сайн байна. Би танайх руу явъя юу гэж бодож байсан юм. Цагаан Ли дүү минь сая ирээд надаас мянган юань аваад явлаа. Өрх гэр салах тухайд ер юу ч ярьсангүй. Огт нь юу ч цухуйлгасангүй! гэв.

	Хар Ли дүүгээсээ юуны учир мөнгөний хэрэг гарсныг асуусангүй. Өөрөө ийнхүү баяр хөөртэй байдаг эл бүхнээс Хар Ли дүүгээсээ зөвхөн л хамт байхыг хүсэж, өөр бусад зүйлд чинь ер хамаарахгүй шүү гэсэн байдал, дүү хэдийгээр аймшигтай төлөвлөгөө зохиосон мэт боловч өрх гэр салахгүй гэсэн байдалтай байсанд ямар ч айлтгүй болсон нь надад тов тодорхой мэдэгдэв.

	— Залбирал үнэхээр ачтай юм! гэж Хар Ли их л бишрэнгүй өгүүлээд, — Ойрын хэд хоног би өдөр болгон залбирал үйлдэж мөргөл хийсний ачаар Цагаан Ли өрх гэр салах тухайд юу ч дурссангүй ээ. Яах вэ тэр хэдэн юаниа цөмийг үрэг! Харин би л дүүгээ хэзээ ч хаяхгүй юм даг гэв.

	— Алив, тагш юм балгах уу? хэмээн намайг өгүүлтэл Хар Ли толгой дохин инээд алдаж;

	— Чи уу л даа! Би чамайг дагаж хоол л идье! Би архинаас гарсан шүү дээ гэв.

	Би ч бас архи уусангүй, дүүг нь хайж явснаа ч ярьсангүй. Нэгэнт Цагаан Ли өөрөө хүрээд ирсэн юм чинь. Би өнөөх хүүхний тухай дурстал Хар Ли хөмсгөө үрчилзүүлсэнгүй харин инээд алдан байлаа.

	Түүний ийнхүү инээд алдан суух нь дүүгийнхээ болон өнөөх хүүхний тухайд ярих юм юу ч үгүй болсон мэт байв.

	Хар Ли надад «Мэргэдийн ном» хэмээх судрын үлгэрээс ярьж өглөө. Би нэгэн зүй үлгэрийг сонсож нөгөө зүй сэтгэлдээ Хар Ли маань дүү хархүү өнөөх хүүхэн хоёроос болж зан ааль нь нэг л бишдээд байна аа даа хэмээн гаслан бодлоо. Гэвч эл бодлоо нэг л ярьж болохгүй байв. Би гэр лүүгээ харьж явахдаа сэтгэл нэг л тавгүй явлаа. Тав зургаан хоног өнгөрсөн боловч энэ л тухай миний сэтгэлд бөөн тээг болсон хэвээр байлаа. Нэгэн орой Ван-Вү ирлээ. Тэр Лао-гийнхэнд тэрэг чирдэг болсноор дөрвөн жилийн нүүр үзэж байгаа юм. Ван-Вү бол их найдвартай, ариун цагаан санаатай гуч гаруй насны хүн билээ. Ван-Вү-гийн толгойн тус газар нэгэн сорви байх бөгөөд түүнийгээ багад нь илжиг хазчихсан юм гэж ярина. Ван-Вү хааяа хааяахан архи балгах дуртайг нь эс тооцвол өөр өөгүй хүн билээ. Тэр нэлээд согтоод ирэхийн үед өнөөх сорви нь улайгаад эхэлнэ.

	— Ван-Вү, хэрэг зориг юунд вэ? гэж би асуулаа. 

	Бид хоёр хэзээний тун дотно хоёр л доо. Тэр намайг Хар Ли-гийнхээс оройтох бүр гэрт маань хүргэж өгнө. Ван-Вү-д би үе үехэн балга тагш юмны мөнгө залгуулна.

	— Харж байна уу? Би ирлээ шүү дээ! хэмээгээд тэр сандал авч суув. Ван-Вү надад ямар нэгэн юм ярихаар ирснийг би мэдэж байлаа.

	— Алив цай хийлгэх үү? Аягаа гэхэд

	— Маш сайн байна. Би өөрөө хийе! Юм уухын л хүслэн явна гэв. 

	Би түүнд ширхэг янжуур авч өгөөд:

	— Ямар хэргээр явна даа? гэж асуув.

	— Уул нь ярихгүй л хэрэг юм сан! Юу ч болсон жаал юм уугаатахъя. Сэтгэл гансраад нэг л биш ээ хэмээн өгүүлээд Ван-Вү янжуураа шунамгай сороод, — Би Ли-гийнхний тухай ярих гэж байна. Шуудхан хэлэхэд чи надад их л үнэн юм ярьжээ гэхэд нь би

	— Би яг л тэгж бодсон юм гэв.

	Ван-Вү хэсэг дуугүй болсноо өмнөх дарсаа хойш тавиад ярихгүй бол болохгүй гэсэн янзтай,

	— Би Хар Ли-гийнд дөрвөн жил нэг сар зүтгэлээ. Гэтэл одоо надад маш хэцүү болоод байна. Ах нь надтай ер гэмгүй сайн, гэтэл дүү нь миний нэлээн дотно нөхөр байдаг. Учир иймд чухам яалт алга. Дүүгийнх нь хэрэг явдлын тухай ахад нь ярьж үл болно. Байдлыг үзвэл Хар Ли эгэл цагаан санаатай хүн. Ахад нь хэлбэл миний нөхөр Цагаан Ли надад гомдоно. Сэтгэлд хүнд хэлж болохгүй юмтай явах хэцүү юм. Яг үнэнийгээ хэлэхэд би дүүгийнх нь эсрэг зогсох хүн. Ах нь бол тун сайн хүн, чухамдаа бол өрх гэрийн тэргүүлэгч мөн. Хэчнээн өрхийн тэргүүлэгч байлаа гэхэд Хар Ли чухам сайны нэг. Зулай зулайгаа гишгэн мэндэлснээрээ ч ах дүү болох нь бус. Хар Ли чухамдаа надад тун аятайхан хандана гээч. Жишээ гэхэд би аагисан халуун өдөр Хар Ли-г суулгаж аваад л шогшино. Зам зуур тэр байн байн саатаж, үе үе амран тамхи худалдаж авна л гэнэ, сонины мухлагуудаар явж үзнэ л гэнэ, чухам юуны учир вэ? гэвэл гагцхүү намайг л юм уулгах гэж намайг л агшин зуур амсхийлгэх л гэж тэр шүү дээ. Тиймгүй сэн бол би юунд түүнийг сайн хүн гэж магтах сан билээ. Хар Ли үнэхээр сайны учир бид түүнийг дээдлэн хүндэтгэнэ шүү дээ. Би Хар Ли-г суулгаж аваад л давхидаг, хүн тэрэгчин нь байж, түүнийг яаж мэдэхгүй байх сан билээ хэмээн ярив.

	Би түүнийг аяга цай уулгаж өөрийгөө ер юмыг ойлгодоггүй хүн биш гэдгээ таниуллаа. Тэр цайгаа ууж дуусаад цээжин тус газраа тэмтрэн байж өгүүлрүүн:

	— Би Цагаан Ли дүүд нь яалтгүй хайртай юм. Тэгэхээс ч биш яах бил ээ? Дүү хүү минь залуу байна санж дээ. Ах дүү хоёрын үзэл сэтгэл даанч адилгүй ажээ. Ах нь бол халуун шатсан өдөр болж байгааг анзааруутаа л намайг дуудах юм уу, энээ тэрээ болно. Харин дүү нь бол ямар ч гайхалтай халуун байлаа гэсэн огт нь анзаарах юмгүй өөрийг нь аван нисэх мэт хурдалж л байвал гүйцэх нь тэр. Чингэтэл Цагаан Ли бид хоёр тохиолоор хаа нэг үг солих болоход тэр «Ер ямар хүн, хүн тэрэг чирвэл зохих вэ?» гэж асууна. Тэр бидний хүн тэрэг чирдэг болгоныг нь үнэн шударга бус, их гаслан эдэлсэн хүмүүс хэмээнэ. Манай Хар Ли өрхийн тэргүүлэгч бол надад сайн. Харин энэ Цагаан Ли бол аль ч хүн тэрэг чирэгчийг үл хайрлана. Хар Ли ийш тийшээ явах нь төдийлөн үгүй, харин Цагаан Ли бол байнга явна. Гэрийн эзэн болох Хар Ли миний хоёр хөлийг ихэд хайрладаг байхад дүү нь харин миний хөлийн махыг байнга иднэ. Энэ чинь л зүрхэнд минь хүрч байгаа хэрэг шүү дээ хэмээн Ван их л гашуунаа шүүрс алдан хүүрнэв.

	Тэр ярих гэснээ арай л цөмийг нь ярьсангүй бололтой санагдлаа. Тэр нь үнэг яараагүй байхад хад яарав гэгч болох вий гэж айхдаа л тэр байлгүй.

	— Ван-Вү, цааш нь ярь л даа! Сэтгэлдээ юу л байгааг цөмийг ярь! Айх эмээх юм огт алга шүү. Би ямар чавганц биш, юу боллоо гэж энэ тэр амьтанд ярих вэ! гэхэд Ван-Вү толгойн тус газар байх өнөөх сорвио илэн байснаа толгой гудайлган хэсэг зуур бодол тавин суув. 

	Чингэснээ сандлаа урагш нь дөхүүлэн ойртон суугаад дуугаа намсгаж ирээд

	— Чи цахилгаан тэрэгний шугам мөдхөн тавьж дуусах гэж байгааг мэдсэн үү? Цахилгаан тэрэгтэй болохоор бидний хүн тэрэгнийхэн амарна. Би зөвхөн өөрийгөө бус бүхий л тэрэг чирдэг нөхдөө бодож байна гээд Ван над руу ширтэв. 

	Би хөхиүлэн толгой дохиж суув.

	— Цагаан Ли үүнийг мэдэж байгаа юм. Хэрэв бид үүнийг л мэдэхгүй юм бол яахан найз байх билээ. Цагаан Ли надад:

	— Ван-Вү, чи ямар нэг арга бодооч! гэв. Хариуд нь би:

	— Тэгье! бодож болгооё гэв!

	— Зөв! Хоёулаа зугуухан ярилцъя л даа гэж Цагаан Ли өчив. 

	Энэ тухай би чамд ярьж зүрхлэхгүй байгаа юм. Би энэ л тухай ярих гээд байгаа юм гээд Ван-Вү дуугаа улам намсган: 

	— Тагнуул туршуулын хүн Цагаан Ли-гийн мөрийг мөшгөн дагахыг би биеэрээ үзсэн. Энэ лав алсдаа нэг л хэрэг учир ургаж таарна шүү. Түүнийг мөрдөөд байгааг нь бодоход нэг л биш! Энэ тухай Хар Ли-д хэлье үү гэтэл дүү нь бас гомдоно. Хэлэхгүй байя гэвч бас болохгүй байна. Чухам үүн дээрээ тулахаар л би аргагүй мухардаж ягтаад байна. Хамгийн гол нь Хар Ли маань энэ хэрэгт өртөөд байгаад л түгших юм. Чухамдаа аргаа бараад байна гэж хүүрнэв.

	Ван-Вү-г үдэж мордуулсан хойноо би бодолд дарагдлаа. Хар Ли гүндүүгүй хүн. Харин дүү нь аймшигтай зам руу оржээ. Түүний тэр аймшигтай төлөвлөгөө цахилгаан тэрэгний шугам эвдэх ч байж мэдэх юм. Магадгүй түүнээс ч аюултай юм төлөвлөсөн байж болио.

	Ахаасаа өрх тусгаарлах гэтэл Хар Ли ах нь үл зөвшөөрсөнд ийнхүү шийдсэн байж ч болох л хүн. Цагаан Ли бол угтаа өөрөө ч үхэхээс буцахгүй, бусдыг ч алахаас сийхгүй хүн. Гэвч ахыгаа цусгүй алж арай л тэвчихгүй. Хар Ли-т бүрлээгч болголоо ч хэрэг явдал санаснаар болохгүй. Өнөөх цахилгаан тэрэгний явдал хоолой дээр тулаад байхад ах нь аанайхан анзаарсан юмгүй байлаа.

	— Одоо ер яадаг байна вэ? Хар Ли-д сануулах уу? Дүүгээ хайрладаг сэтгэлийг нь ээдрээж орхих болов уу? Цагаан Ли-г ятгавч мэдээжийн нэмэр алга, харин ч Ван-Вү гэдэг чинь хэн юм бэ гэдгийг л илчлэх болно. Хэрэг явдал хугацаа өнгөрөх бүр нэг л бишидсээр байлаа. Цахилгаан галт тэрэгний албаныхан цахилгаан галт тэрэг хөдлөх өдөр хоногийг хүртэл товлон зарласан байлаа. Би яагаад ч удааширч болохгүй санагдаад Хар Ли-д учир явдлыг дуулгахаар шийдэж гэрээр нь очсон боловч гагцхүү Ван-Вү л байв.

	— Эзэнтэн (Хар Ли) хаачаа вэ?

	— Гараад л явсан!

	— Явгаар явсан уу?

	— Ойрын хэдэн өдөр ер тэрэг чарганд суухаа байсан. Дандаа л явгаар яваад байгаа.

	Би Ван-Вү-гийн байдлыг ажаад барагцаа авч

	— Ван-Вү Чи Хар Ли-д хэл ээ юу? гэтэл Ван-Вү өнөөх толгойн тус газар байх сорвио илэн байж өгүүлрүүн:

	— Би баахан халамцаж байгаад л арга буюу хэлж орхисон доо!

	— Уухай, цаадах чинь юу гэж байна?

	— Бараг л уйлсан даа.

	— Ер нь тэгээд юу гэж ярьж байна?

	— Тэр надаас: — Ван-Вү чи тэгэхээр нь яав даа? гэж асуусан. Тэгэхээр нь би: — Цагаан Ли-гийн хэтийн төлөө үгийг нь л дуулгавартайхан сонсож байгаа маягтай байсан даа гэж хариулав. Намайг тийнхүү хариулахад Хар Ли: — Сайн! гэж л ганцхан үг дуугарсан, өөр юу ч яриагүй! Өдөр бүрий гадагшаа явдаг болсон боловч тэрэг чарганд л ер суухаа байсан даа.

	Би Хар Ли-г гэрт нь бүтэн гурван цаг хүлээлээ. Шөнө дүл ч болов. Хар Ли сая нэг юм ирэв.

	Юу болж байна даа? Би бүхнийг гагцхүү ийм л үгээр асуув. Хар Ли инээмсэглэн юу ч болсон юм алга аа! гэв. Би ер түүнийг ингэж хариулна чинээн бодоогүй юм. Би цааш нь өөр юм асуугаад ч хэрэггүй байлаа. Тэр хэдийнээ шийдсэн байв. Жаахан архи балгачихмаар ч юм шиг санагдав. Гэвч ганцаараа ууна гэдэг даанч амтгүй шүү дээ. Тиймд би явахаас л өөр аргагүй боллоо. Чингээд гарахынхаа өмнөхөн:

	— Надтай хэд хоног ийш тийшээ явж зугаалахгүй юу? гэж асуулаа. 

	Тэгтэл Хар Ли

	— За хө, хоёр хоноод ярилцъя гэж хэлээд таг дуугүй болчхов.

	Их санасан газар есөн шөнө хоосон хонов гэгч болов. Би түүнийг ингэнэ чинээн даанч бодоогүй шүү. Цахилгаан галт тэрэг анх хөдлөхийн орой тэднийхээр би бас л очлоо. Бараг шөнийн тэн хүлээлээ. Тэр ер ирсэнгүй ээ. Надаас хэргээр нуугдсан ч байж болох юм. Ван-Вү ирлээ. Тэр,

	— Маргааш! хэмээн хэлээд над руу харан инээж байна.

	— Хар Ли хаана байна? гэхэд

	— Мэдэхгүй! Чамайг ирээд явсан тэр орой өнөөх хөмсгөн дээрх мэнгээ юугаар ч юм бүү мэд хуйхалж хаяад толины өмнө хүзүү сунган баахан бодол болон суусан. Хар мэнгэ нь алга болсон юм. Мэдээж Хар Ли ч алга болоо байлгүй. Тэгэхээр түүнийг хүлээхийн хэрэггүй биз! гэв. Би шуудхан хаалгаар гаран явтал хойноос Ван-Вү дуудаж:

	— Маргааш надтай... гээд толгой дахь сорвио илснээ: — Ээжийг харж хандаж үзээрэй гэв.

	Багцаа нь лав таван цаг гаруй болоод байтал Ван-Вү сандарсаар хар гүйхээрээ орж ирлээ. Хамаг л хувцас нь шал ус болсон байлаа.

	— Цөм сүйдсэн! гэж чуу чаа нэг юм дуугарав. 

	Нэлээд удсан хойно сая ухаан орж, данхтай цай авч нэг амьсгаагаар гуд гуд залгилав. Чингээд

	— Бүх юм сүйрсээн! гэж харуусан гаслаад, — Морьт цагдаагийнхан халдаар ирж биднийг тараав. Шао Малиү тэднийг барьж аваад явсан. Бүүр үнэн шүү, би бүр нүдээрээ үзлээ. Үхсэн хойно ч бол доо, бидэнд зэвсэг гэх юм юу ч алга, ямар тоосгоор цохилтой нь биш! Шао Малиү л ганц тоглолоо.

	— Цагаан Ли яалаа? гэж намайг асуутал,

	— Ер харагдсангүй шүү! хэмээгээд Ван-Вү уруулаа хазлан бодолд автав. Тийм наагуур ярих түйвээн биш шүү, сүрхий юм боллоо л доо! Баривчлахын тухайд бол өөр хэн ч биш, Цагаан Ли л гол эзэн нь яалтгүй мөн байж таарна. Цагаан Ли бол тийм нэг донгио эр ч биш, түүнийг бага балчир хэмээн тун басаж болохгүй хүн байгаа юм. Яг л Шао Малиү гэсэн үг. Шао Малиү ч ганц тоглосон л доо.

	— Хар Ли чамд ер харагдсангүй юу?

	— Өчигдөр гараад л эргэж ирээгүй гэж яриад Ван-Вү мөнөөхөн бодол тавин сууснаа: — Би эндээ Хар Ли-г хэдэн өдөр нууна байгаа? гэхэд нь

	— Болох л юм гэв.

	Хоёр хоногийн дараах өглөө, сонинд:

	— Галт тэрэг мөргөлдүүлсэн түйвээнийг дэгдээсэн гол эзэн болох «Ли»-г нэг оюутан залуу, тавын зэрэг хүн тэрэгчний хамт яг тэр газраас нь баривчилсан тухай бичсэн байв. Тэр сониныг уншиж суусан Ван-Вү, «Ли» хэмээх нэрийг үзүүтээ бүхнийг ухаарч, Цагаан Ли л баллаж орхих нь тэр. Цагаан Ли балласан нь тэр! гэж толгой гудайлган өнөөх сорвио маажлан суухад нь гар дахь сонин дээр нулимс нь дуслан байлаа. «Ли», Шао Малиү хоёрыг цаазаар аваачих тухай мэдээ хот даяар дорхноо тарж миний хойноос гансран шимширсэн хүн гудамжаар нэг хахав.

	Хорон хурц наран хайр найргүй шарж, улайссан чулуун засмал хөлийн улнаас жигнэж байлаа. Нэгэн задгай тэрэгнээ гараа ардаа хүлүүлсэн хоёр хүн сууж шороон шаргал хувцастай хуяг, зэвхий саарал хувцастай цэрэг хойно урдаас нь барьсан байх бөгөөд тэдний сэлмээс үхдэлийн хүйтэн гэрэл ойно. Тэрэг улам улам ойртсоор тэрэгнээ хоёр цагаан хиуранцар яг л тэрэгний өнхрөх аясаар чичиргэнэн хийснэ.

	Гараа ардаа хүлүүлсэн хоёр хүний урдах нь нүдээ тас аньж, магнайнаас нь хөлс бурзайчихсан, маани уншиж яваа юм шиг уруул нь өмөр өмөр хөдөлнө. Тэр хүн тэрүүхэн тэндээ хавчганан хөдөлсөөр миний өмнөхнөөр өнгөрлөө. Миний зүрх хэдийнээ нулимсандаа дэвтжээ. Тэр тэргийг явж өнгөртөл баахан балмагдан үймэрсээр байсан чинь гэнэт тэрэгний хойноос даган цаазлах газар очъё гэх бодол намайг хөтлөв. Урд талд нь яваа тэр хөөрхий хүн бүхэл замын турш толгой өөд татсан нь үгүй ээ. Яг амь эрсдэхийнхээ үед маани уншиж байна уу гэлтэй хөмсгөө зангидан уруул нь шазав татавхийн цээжин бие нь цусанд бялдсан байлаа. Хэрэг явдал ёсоор болж би хөөрхийнхөө халуун шарилыг түшлээ.

	Хоёр сарын дараа Цагаан Ли-тэй Шанхайд тааралдлаа. Би л түүнийг дуудаагүй сэн бол тэр ажиг ч үгүй зөрөөд явчих байлаа. 

	Би түүний араас:

	— Цагаан Ли! гэж дуудсан юм. 

	Тэр,

	— Аан! гэж давхийн цочмогхон эргэснээ: — Өө чи байсан юм уу? Би хар Ли-г л босоод ирэв үү гэж саналаа шүү. 

	Миний дууны өнгө түүнд ахынх шиг нь дуулдаж л дээ. Уул нь би Хар Ли-тэй адилхан дуугаръя гэж ер бодоогүй юм. Хар Ли маань миний сэтгэлд ашид амьд сэрүүн явдгаас л надаас түүний дуу гарсан юм байлгүй дээ.

	Цагаан Ли нэлээд өвгөрч, овор сууж, ахтайгаа нэн адилхан болсон байлаа. Тэр надтай юм ярих хүсэлгүй шиг болохоор нь би олон ч юм ярьсангүй ээ.

	Харин Цагаан Ли:

	— Ах маань диваажинд очсон. Тэнд амран жаргаж сайхан байгаа! Харин би л эндээ өнөөх л тамынхаа хаалгыг эвдсээр явна гэж ярьсан нь надад тов тодхон байна.

	
ЦЭРЭГ ӨМДӨТ НОЁНТОН

	(хошин өгүүллэг)

	 

	Галт тэрэг Дорнод Бээжингийн буудлаас хараахан хөдлөөгүй байлаа. Миний орсон өрөөний дээд орноо торгон савхин гутал, цэрэг өмд өмсөж нүдний шил зүүсэн энгэрийнхээ уутанд бяцхан бийр цухуйлган хийсэн цэнхэр торгон цамцтай нэгэн ноёнтон байх бөгөөд тэр их л ёсорхуу нь аргагүй эр байлаа.

	— Чи бас энэ буудлаас суув уу? гэж надаас асуув. 

	Галт тэрэг буудлаасаа хөдлөөгүй байхад эндээс суулгүй, хаанаас суулаа гэж санаа юм болоо хэмээн хэсэг тээнэгэлзсэнээ би:

	— Та хаанаас суув? гэж бас ёсорхуу асуув.

	Би тэр хүн гуайг Хан-коу-гаас юм уу эсхүл Сүй-юанаас суулаа гэх болов уу, чингэх аваас хятадын галт тэрэг газраар биш тэнгэрээр явдаг (жолоодлогогүй дур зоргоороо хаа хандсан зүг рүүгээ) болж таарна, чухам чингэвэл ямар догь вэ? Сайх эрхэм ноёнтон хариу дуугарсангүй, дээшээ унтах ор өөдөө харснаа чухам л бүхий л тэнхээгээрээ:

	— Үйлчлэгч ээ! гэж хашхирав. 

	Зорчигчдод хөнжил дэвсгэр, өрөө тасалгааг нь зааж өгч явсан үйлчлэгч тийнхүү гэв гэнэт бачимдуу хашхирахыг дуулуут санд мэнд гүйн айсуйд, цэрэг өмдөт эрхэм:

	— Дэвсгэр аваад ир! гэж омогдонгуй өгүүлэв.

	— Жаахан азнаж үзнэ үү, ноёнтон гуай минь! Галт тэрэг хөдлүүт л танд дэвсгэрийг авчраад өгье! гэж үйлчлэгч их л ялдамхан хэлэв.

	Цэрэг өмдөт ноёнтон гуай эрхий хуруугаа хазлан таг дуугүй зогсоно. Үйлчлэгч эргэн алхах гэтэл дахин галт тэрэг доргитол:

	— Үйлчлэгч ээ! гэх дуу хадав. Тэр даруй үйлчлэгч эргэн ирэв. 

	Цэрэг өмдөт эрхэм:

	— Алив дэр... дэр аваад ир! Дэвсгэр ч яая гэхэв хүлээж л үзэхээс биш! Харин дэр л чухал байна! гэв. 

	Үйлчлэгч:

	— Ноёнтон гуай, та жаахан хүлээгээч! Одоохон танд дэр дэвсгэр авчраад өгье хэмээн дуржигнуулан хэлээд, цэрэг өмдөт ноёнтныг болгоомжилсон байдлаар ажаад нэг их сүйд болохгүй шиг болохоор нь эгэн одов.

	Галт тэрэг дотор бараг л бүтэн өдөржингөө:

	— Үйлчлэгч! Үйлчлэгч! гэх дуун хадсаар явлаа. Үйлчлэгч дөнгөж толгойгоо эргүүлээд, их бие нь арайхан эргээгүй байтал цэрэг өмдөт ноён араас нь:

	— Хөөе цай! Цай аваад ир! гэв.

	— Ноёнтон жаахан хүлээж үзнэ үү! Гайгүй галт тэрэг хөдлүүт л аваад ирье!

	Цэрэг өмдөт ноёнтон нэг их уур уцаар болж сүйд болсонгүй. Үйлчлэгч царайчлангуй инээмсэглэн ая засаад эргэн эргэн харсаар ганц нэг алхах гэтэл ард нь:

	— Үйлчлэгч! гэх дуун дахин хадав. Эл удаа үйлчлэгч үл дуулаач болон тэр чигээрээ одов.

	— Үйлчлэгч! Хөөе үйлчлэгч ээ! Үйл - члэгч! хэмээн цэрэг өмдөт эрхэм улам улам чанга хашхичсаар байна. Чингэтэл галт тэрэг дотор гал гарав уу, аль эсхүл хүн амины хэрэг гарав уу гэсэн янзтай хүн үдэж яваа хэдэн хүн сандран гүйж ирлээ.

	Үйлчлэгч эргэж ч харсангүй тэр чигээрээ яваад өгөх нь тэр ээ! Цэрэг өмдөт эрхэм аанайхан хамрынхаа нүхийг ухаж төнхсөөр миний орон дээр ирж суулаа. Тэр суунгаа:

	— Үйлчлэгч! Үйлчлэгч бас л ирдэггүй шүү! хэмээн гонгинов.

	Чингээд өвдгөө түшин чимээгүйхэн сууж байснаа толгойгоо доош нь унжуулсаар бараг шалнаа хүрэн алдтал гэв гэнэт давхийн өндийж ирэв.

	— Чи хоёрдугаар зэргийн сандал ав аа юу? гэж надаас асууж байна. 

	Би андуураад буруу суудалд суучих нь энэ үү гэж хэсэг тээнэгэлзээд:

	— Чинийх? гэж өөрийнхийг нь лавлатал:

	— Тийм! Хоёрдугаар зэргийн суудал л даа. Хоёрдугаар зэргийн суудал чинь унтлагын ортой байдаг юм гэж яриад мань эр: — Үйлчлэгч ээ! Одоо галт тэрэг хөдлөх болж байна уу? гэж асуув. Би сонин гарган ирж үзлээ.

	Цэрэг өмдөт эрхэм босож юм хумаа нэгд нэгэнгүй тоолж зэргэлдээх орноо цөмийг овоолон дээд хоёр орыг хоёулыг нь эзэгнээд авч байгаа харагдав. Тэр юм хумаа хоёр ч ахин тоолов.

	— Чиний юм хум хаана байна? гэж надаас асуув. Би дуугарсангүй. Чингэж асуусан нь миний л төлөөнөө юм байж л дээ. 

	Тэр:

	— Булай хар үйлчлэгч! Яагаад чамд юмыг чинь авчирч өгөхгүй байгаа юм бэ? гэж үгсэж байна.

	Би дуугүй сууж тун болсонгүйд:

	— Надад тээш мээш гээд байх юм байхгүй шүү гэхэд,

	— Яагаад? гэв.

	Тэр галт тэргэнд тээшгүй сууна гэдэг ер байшгүй юм шиг гайхан ядсаар бууж ирээд:

	— Чамайг тээшгүй явааг мэдсэн бол би дөрвөн чемодантай юмаа мөнгө төлж, хадгаламжид өгдөггүй байж л дээ гэв. Түүний тэр үг намайг ихэд цочоов. Юуны азаар тэр дөрвөн чемоданаа энд оруулж ирээгүй юм бол оо! Хэрэв оруулаад ирсэн бол унтах газаргүй болох байж шүү дээ гэж би дотроо бодлоо. Миний өөдөөс харсан зэрэгцээ суудалд нэгэн хүн ирлээ. Тэр гартаа хавтастай юм барьснаас өөр тээш мээш гэх юм үгүй байлаа. 

	Чингэтэл цэрэг өмдөт эрхэм өгүүлрүүн:

	— Та хоёрыг тээшгүй явааг мэдсэн бол би өнөөх авч яваа авсандаа мөнгө төлж тасалбар авахгүй байж болох байж л дээ хэмээн гаслав. Сайх эрийн эл үгийг сонсонгуут «Би энэнээс хойш л заавал тээштэй явж байхгүй бол австай нэгэн дор нойрсоход хүрэх нь ээ. Ямар аюултай юм бэ?» гэж бодов.

	Үйлчлэгч хаалганы өмнүүр өнгөрөв.

	— Үйлчлэгч ээ! Алчуур аваад ирээч!

	— Хүлээж үзнэ үү, ноёнтон гуай!

	Үйлчлэгчийн дууны өнгө нэг л уцаарлангуй аястай дуулдлаа. Цэрэг өмдөт эрхэм зангиагаа тайлж салдаг захаа авч тус бүрийг нэжгээд өлгүүрт өлгөв. Бас үлдсэн хоёрт нь малгай гадуур хувцас тэргүүтнээ өлгөж хоосон өлгүүргүй болов.

	Галт тэрэг хөдөллөө. Цэрэг өмдөт эрхэм тэр даруйд сонин худалдаж авахаа санав бололтой:

	— Хөөе үйлчлэгч ээ! гэж дуудав. 

	Би сониноо түүнд өгөв. Учир нь дөжирсөн чихээ түр ч болов амраая хэмээн аргацаасан нь тэр. Цэрэг өмдөт ноёнтон ор өөдөө авиран гарч яг толгой дээр минь гутлаа тайлж шороог нь гөвөөд гар чемоданаа дэрлээд сониныг маань нүүрэн дээрээ тавилаа. Галт тэрэг Юн-дин-Мэнь-ийн зогсоол арай л хүрээгүй явтал тэр унтаад өглөө. Би сая л нэг амсхийх шиг боллоо. Галт тэрэг Фен-тай зогсоолд арай л хүрээгүй явтал мань эр дээрээс мөнөөхөн л

	— Үйлчлэгч ээ! хэмээн хашхирсан авч дахин ер дуугарсангүй чив чимээгүй болов. 

	Бодвол лав зүүдэн дундаа хашхирсан бололтой. Фен-тай өнгөрлөө. Үйлчлэгч хоёр данх халуун цай оруулж ирлээ. Зэрэгцээ суудалд яваа дөч эргэм насны махлаг эр бид хоёр цай ууж энэ тэрийг хүүрнэв. Чингэтэл дээрээс гэнэт аянга буух мэт:

	— Үйлчлэгч! гэх дуун хадав.

	Хэн нь юу болчхов оо гэсэн байдал үйлчлэгчийн царайд илхэн агаад буржгар хөмсгөө үрчилзүүлсээр хүрч ирлээ.

	— Ноёнтон гуай юу гээ вэ? гэхэд,

	— Цай аваад ир! гэж дуун тасхийв.

	— Энэ хоёр данх цай байна шүү дээ хэмээн үйлчлэгч данхтай цай тавьсан бяцхан ширээ рүү заалаа.

	— Дээр, манай энд нэг данх цай аль! гэв.

	— Тэг л дээ ав! гэж хэлээд үйлчлэгч гаран одов.

	— Үйлчлэгч ээ!

	Үйлчлэгчийн хөмсөг хэзээ хэзээгүй нисэх гэж байгаа юм шиг сөрвөгнөн байлаа.

	— Цай хэрэггүй ээ! Ганц данх буцалсан ус хэрэгтэй!

	— Жаа жаа бололгүй яах вэ, ноёнтон минь.

	— Үйлчлэгч ээ!

	Би үйлчлэгчийн хөмсөг нисээд явчих вий гэхээс айх шиг болов.

	— Дэвсгэр аваад ир! Алчуур аль! Дэр аваад ир! 

	Үгүй ер юу юу гэв дээ байз! Ер дахиад юу юу хэрэгтэй юм бол оо?

	— Ноёнтоон, та хүлээзнэж үзээрэй! Тянь Жинээс бас зорчигчид сууна. Тянь Жинийг өнгөрөнгүүт л таны тавтай амрахад чинь саад болохгүй дуртай болгоныг чинь авчирч өгнө. 

	Үйлчлэгч ингэж хэлээд гаран одох нь дахиад яасан ч ирэхгүй юм шүү гэсэн байдалтай харагдлаа.

	Түдэлгүй буцалсан ус авчрав. Цэрэг өмдөт эрхэм хэдийнээ нам унтжээ. Өнөөх л «үйлчлэгч» гэж хашхирдагтаа арай л хүрэхгүй хурхирав. Тасралтгүй нэгэн хэмээр хурхирах нь жаал намдсан боловч шүдээ тачигнатал хавирсаар явлаа.

	— Ноёнтоон! Буцалсан ус аваад ирлээ!

	— Хүүе үйлчлэгч ээ!

	— Би буцалсан ус авчраад байна шүү дээ, ноёнтон гуай.

	— Алив бөгс арчих цаас!

	— Жорлонд байдаг юм шүү дээ!

	— Үйлчлэгч! Жорлон чинь хаана байна?

	— Хааяагүй л бий дээ!

	— Үйлчлэгч ээ! Хөөе үйлчлэгч!

	Үйлчлэгч эргэн харлаа.

	— Үйлчлэгч! Хөөе үйлчлэгч ээ! үйлчлэгч ээ!

	Үйлчлэгч хариу дуугарсангүй.

	Цэрэг өмдөт ноёнтон хурхирсаар байна. Ийм гайхалтай юмс бас байдаг аа.

	Тянь-Жинд ирлээ. Бас нэлээд хэдэн хүн нэмж суув. Цэрэг өмдөт ноён сэрлээ. Данхныхаа цоргоор ус залгилав. Чингээд толгой дээр гутлынхаа шороог гөвж гөвж өмсөөд бууж ирлээ. Хуруугаараа хамраа ухан ухан цонхоор гадагш ширтэн зогссоноо:

	— Үйлчлэгч! гэж хашхирав. 

	Үйлчлэгч яг тэр үес хаалганы түүгээр өнгөрөв.

	— Дэвсгэр аваад ир! 

	Дэвсгэрийг нь авчраад өгч байна. Цэрэг өмдөт ноён зорчигсод зөөгч нарын замд бөглөө болон гудамд алмайран зогссоор л байна. Тэгснээ хамраа ухан ухан явсаар гадагшаа гарлаа.

	Алим руу очин сонирхож байна. Авсангүй. Сонин хэвлэлийн мухлаг руу очин үзэж байгаа харагдлаа. Бас л авсангүй. Ачаа зөөгчдийн нэгэн загварын хувцсыг сониучирхан харсаар байсан авч бас л шальтай юм болсонгүй. Тэгээд өрөөндөө эгэн орж ирлээ.

	— Тянь-Жин мөн үү? гэж надаас асуув. 

	Би хариу дуугарсангүй. Намайг дуугарахгүй болохоор «Үйлчлэгчээс асууя» гэж санав бололтой:

	— Үйлчлэгч ээ! хэмээн байдгаараа хашхирав. 

	Чингэхэд нь би сая санаа авч сандруухан:

	— «Тийм ээ, Тянь-Жин мөн! Баараггүй зөв байна» гэж хэлэв. 

	Юм л бол үйлчлэгч, үйлчлэгч! Аль юмыг асуух ч билээ дээ!

	Би аргацаах аргаа бараад дэмий л инээвхийлэв. Галт тэрэг удаж түдэлгүй Тянь-Жиний зогсоолоос хөдлөв. Дөнгөж хөдлүүт үйлчлэгч цэрэг өмдөт эрхэмд эн тэргүүнээ дэвсгэр, дэр, гар нүүрний алчуур тэргүүтнийг нь авчирч өглөө. Цэрэг өмдөт ноёнтон алчуураар нь эхлээд хамраа, дараа нь чихээ арчиж арчиж хамгийн сүүлд нь гар чемоданыхаа тоосыг арчив.

	Тянь-Жиний төв буудлаас дараагийн өртөөнд хүрэх арваадхан минутын зуур цэрэг өмдөт эрхмийн "үйлчлэгч! үйлчлэгч!" гэж хашхирахыг нь би тоолсоор дөчин тав хүргэв. Үйлчлэгч тэр зуур нэг л удаа ирлээ. 

	Цэрэг өмдөт ноёнтон:

	— Галт тэрэг хаашаа аль зүгт явж байна? гэж асуув. 

	Үйлчлэгч мэдэхгүй гэж өчив. Цэрэг өмдөт эрхэм зорчигчид юу л мэдэхийг хүснэ вэ үйлчлэгч хариулах л ёстой гэж лавтай мэдэх ажээ. 

	Чингэтэл үйлчлэгч:

	— Галт тэрэг хаашаа аль зүгт явж байгааг жолооч нь хүртэл мэдэхээ байсан гэнэ гэв. 

	Цэрэг өмдөт ноёнтон царай нь хувьсхийн:

	— Харла гэж! Энэ галт тэрэг чинь төөрч орхих нь тэр үү? гэв. 

	Үйлчлэгч хариу дуугарсангүй. Бужгархан хар хөмсөг нь үрчийсхийн ширэв татав. Цэрэг өмдөт ноёнтон унтаад өглөө. Энэ удаа тэр миний толгой дээр оймсоо унагааснаас биш хурхирч барих нь жаал намдсан боловч миний нойр ер хүрсэнгүй дэмий л өрөөнийхөө чийдэнг ширтэн явлаа.

	Мэдээжийн хэрэг чихэндээ л мань эрийн хурхирахыг сонсдоггүй тийм тусгай чихэвч л хийгээгүйгээс хойш унтана гэж санахын аргагүй гэдгийг би сайн мэдэж байлаа. Хөөрхийс, зэргэлдээ өрөөнөө яваа улс бас л цурам хийлгүй яваа даа гэж би тэдний төлөөнөө хий л зовж явлаа. Миний хүрэх газар бол Дожоу байлаа. Үүр хаяарахын алдад би зорьсон хүссэн газраа ирлээ.

	Галт тэрэг тэнд хагас цаг зогслоо. Би хөлсний тэрэг олж ирэхээр хот руу алхлаа. Тийнхүү явахад минь «Үйлчлэгч! үйлчлэгч!» гэх дуун чихэнд чийрлэн хангинасаар байж билээ. Бүтэн долоо хоног гаруй өнгөрсөн хойно ч миний нүдэнд өнөөх л үйлчлэгчийн хөмсөг харагдсаар байж билээ.

	 


САЙН СЭТГЭЛТ

	Ван хатагтай өөрийгөө «Ван хатагтай» гэж өргөмжлүүлэн дуудуулах нэн дургүй билээ. Тэр өөрийгөө Мү Фэнчэнийн охин гэж нэрлэх бөгөөд чухамдаа чингэж л дуудуулахыг туйлаас хүснэ. Түүний хар хүн хөрөнгө мөнгө ихтэй, нөхрийнхөө тэр мөнгийг л үрж барвал хүмүүс намайг Мү Фэнчэнийн охин гэж нэрлэх болно гэхдээ л ёстой хайр найргүй үрдэг билээ. Тэр өөрийгөө биеэ даасан тусгай хүн гэж үзэх учир нөхрийгөө баян тарган энэ тэрээ гэж цуунд гаргахыг үл хүснэ.

	Мү-гийн охин нэгэн өдөр өглөөнөөс орой болтол амсхийлгүй адган зүтгэв. Бусад ажил явдлаа ор тас мартан хамаг л өгөөжит сэтгэл юугаа шавхан Мү-гийн охин бол Мү-гийн л охин байх учиртай хэмээн үгсэн машиндаа нэг орж нэг гарсаар өдрийг барав. Түүнгүйгээр хурал болно гэж нэг үгүй, бас хатагтай байхгүйгээр олон нийтийн тусын төлөө ямар нэгэн үйл болно гэж бас байхгүй. Мү-гийп охин тийнхүү машинтайгаа ноцолдсоор сүүлдээ бүр цуцаж орхиод хоёр хөл нь сул мах болж дээ. Тэр бие сэтгэл юугаа нийгмийн тусын тулд зориулсан болохоор эцэж цуцсанаа огтхон ч юман чинээ бодсонгүй ээ. Хоёр хөл нь бадайрч улам улам даагдахаа байлаа ч гэсэн машиндаа чирэн орох нь гарцаагүй хэрэг. Мү-гийн охин биеэ бодон ариглан тордох боловч бусад хүн амьтныг өөрөөсөө ч илүү хайрлана. Учир нь тэр дэлхийг аврахын тул төрсөн ажээ. Мү-гийн охин хараахан орноосоо өөдлөөгүй байтал Зы-ю (эрх чөлөө) нэртэй зарц бүсгүй нь орж ирэв. Тэр зарц нартаа намайг орноосоо босоогүй байхад битгий орж ирж бай гэж байн байн захидаг байж л дээ. Зарц бол зарц л байх шүү дээ. Түүнийг «Эрх чөлөө» гэж нэрлэвч нэмэр алга. Төрөлхийн юмны сайн мууг ялгахгүй амьтад чинь хэмээн сануут Мү-гийн охин уурсан орныхоо хажуугийн сандалнаа байх дэнг шүүрэн авч шидэх гэснээ, энэ муу ямар дэнгийн минь үнэнд хүрэхээр юм биш дээ гэж бодон болив.

	— Зы-ю! Би чамд бишгүй нэг хэл ээ биз дээ! гэж Мү-гийн охин үгсээд цаг хартал хариугүй есөн цаг болох гэж байв. Чингэснээ тэр биеэ барин өөр юу ч гэсэнгүй, есөн цаг хүртэл жаал унтаад авах юм сан хэмээн хүсэмжлэн бодов. Тэр нийгмийн тусын тул сэтгэл түгшихийн учир их унтаж их амрах нь мөн л чухал ажээ.

	— Үгүй ээ! Хатагтай минь! Хатан минь!.. хэмээн Зы-ю зарц тайлбарлах гэтэл:

	— Юу ярих гээ вэ? Битгий дүлгэнээд бай! гэв.

	— Фан ноёнтон тантай уулзъя гээд байна.

	— Ямар Фан ноён бэ? Фан, Фан ноён олон шүү дээ. Чи алиныг нь хэлээд байна?

	— Багш Фан, ноёнтон!

	— Тэр бас яачихаа вэ?

	— Тэр эхнэрээ бие барлаа гэж байна хэмээн Зы-ю яг л Фан ноёнтон шиг уй гашуу болон өгүүлэв.

	— Дэмий юм битгий улигла! Цаадхадаа мөнгө аваачаад өгөөд орхи! гэж Мү-гийн охин хэлээд дэрэн доогуураа гар явуулан, бяцхан түрүүвч гарган ирж онгойлгоод: — Май, энэ хорин таван юанийг цаадхадаа аваачаад өг! Хурдхан яв гэж хэл! Мэдэв үү? Би өглөөнийхөө цайг уутал хэнтэй ч уулзахгүй гэв. 

	Зы-ю-г тэр мөнгийг нь аваад явах гэтэл хатагтай дуудан зогсоож:

	— Бө-Айг бие угаах халуун ус бэлдэв үү гэж байна гээ! Эргэж ирээд энэ өрөөний цонхыг онгойлгоод аль! Бусад хийх юмыг чинь одоохон заагаад өгье! Битгий залхуураад байгаарай. Их хүү хаачив?

	— Сургуульдаа явчихсан шүү дээ, хатагтай минь

	— Надад ердөө Kiss-үүлэхгүй яваад өгөх нь тэр үү? За яах вэ сайн байна! хэмээгээд Мү-гийн охин толгой дохиход нь цулцгар цагаан хүзүү нь булавгасхийн чичирхийлэв.

	— Хичээл тарахаар үдийнхээ хоолыг идээд танд Кiss-дүүлнэ гэж их хүү хэлсэн шүү гэв. 

	Зы-ю нэртэй тэр зарц охин Кiss, Рie, Ваth1 гэж юу юу гэсэн үг болохыг бүгдийг мэдэх ажээ.

	— Бушуухан тонил! Битгий шалан палан гээд бай! Ямар залхуутай юм бэ? гэхэд Зы-ю сэм сэм алхлан одов. Хатагтай "ноён Фангийнд уй гашуу болжээ. Хоёр дахь хүү минь юу болох бол? Тэдний гэрийнхний уй гашуунаас болж хүү лав хэдэн өдрийн хичээл тасарч таарлаа л даа" гэж санаашрав. 

	Хатагтай багачуудынхаа хичээл номын хойноос гойд анхаардаг ажээ.

	Бө-Ай зарц үүд тогшин:

	— Халуун ус бэлэн боллоо. Мү-гийн охин гуай! гэв. Хатагтай тэр даруй унтлагынхаа нөмрөгтэй халуун усны өрөө рүү явж оров. Цас шиг цагаан онгоцонд халуун хүйтэн нь яг тааруухан тув тунгалаг ус бараг дүүрэн алдан бялхав. Товгор товгор хээ хуар бүхий цонхны шил, цагаан тоосгон хананы хооронд халуун уур чийг, үнэртэй усны ааг холилдон хантатуут хатагтай үл ялимхан баясав. Толь, хэд хэдэн томоос том цагаан даавуу, онгоц, ер тэр өрөөний юм бүхнийг гял цал болгосон байлаа. Лашгар цагаан гуяа ус руу дүрэв. Тэр хөлөө усанд дүрүүтээ цочрон жихүүцэж тэр зуур бас ч тэвдээд авав. Чингэтэл халуун усанд орох бүр ингэдгийг мартсанаа сая санав. Усанд лав суусан хойноо лашгар цагаан гуяа ажиглавал усан дотор улам ч бүдүүрэн харагдав. Өрөөсөн гараараа ус утган авч шилэн хүзүү рүүгээ аяархан шүршээд хоёр гараараа ээлжлэн угаав. Тийн суухдаа хатагтай залуу зандан байсан үеэ, ер мартсан юм бүхнийгээ нэхэн санав. Хорин жилийн тэртээ өөрийн нь бие цогцос нялх нялзрай цэвэр ариухнаараа чухам л эхээс заяасан гоо үзэмжээрээ байжээ. Өдгөө тэр цагийг нэхэн санахад бараг нь өөрөө өөрийгөө танимгүй болжээ. Хар хүнээ, хүүхдүүдээ санахад тэд нь хүртэл бараг л үл таних хүмүүс шиг бүдэг бадагхан санагдана.

	Хатагтай усаар биеэ булхан булхан арчиж зүлгэсээр байтал арьс нь улайж эхлэв. Тэр хатагтай биш, эх, бүхний эх хүн бүх л охин дүү нарынхаа сургагч багш нь. Харь оронд одож ном эрдэм дүүргэсэн, дэлхий дахины үйл явдал гэдгийг сайн мэддэг, орчлонг аврах их үйлийг зорьсон хүн билээ.

	Гэтэл дэлхийг аварна гэдэг даанч амаргүй ээ. Хоёр жилийн тэртээ билээ. Хатагтай тэр үгийг тов тодхон санаж байна. Яг хоёр жилийн өмнө, халуун усанд орохын учир утгыг магтаж гарчээ. Уулзаж учирсан хүн амьтан болгонд «халуун усгүй бол гэр бүл, гэр бүл биш» гэж сурталдаж явсны чухамхүү үр нь юу боллоо? Хүмүүсээ гэдэг чинь шал тэнэг байдаг юм. Тэд аман дээрээ юу ч гэж ярьж болно. Харин ачир дээрээ юм бүхнийг л үл ойлгоно. Эзэгтэй лашгар цагаан гуяа илэн бодол тавин суухдаа: Энэ дэлхий гэдэг халуун ус ч үгүй, ариун цэвэрч үгүй нохойн үүр болон хувирчээ гэж сэтгэл түгшив. Тэгэвч зөвхөн сэтгэл нь гутрах нь бус амь насаа өргөвөл өргөсөн шиг өргөе гэж зориглон бодоод Зы-ю зарцыгаа:

	— Хүүе энэ цонхыг таван минут нээгээд орхи! гэж хашхирав.

	— Би хэдийнээ онгойлгосон шүү дээ хэмээн зарц нь хариу дуугарав.

	Мү-гийн охин унтлагынхаа өрөөнөө эгэн ирэв. Тавхан минутын зуур сэргэг агаар өрөөнд нь сэнгэнэв. Тэр ийнхүү өглөө болгон сэргэг агаар сэлбэн амьсгалдаг ажээ. Цонх нээнгүүт сэрүүн сэвсээ өрөө рүү нь цутган орж ирнэ. 

	Яг эл үес хатагтай эхлээд нуруугаа бөхийлгөн гарынхаа хурууны үзүүрийг хөлийнхөө өлмийн тус газар хүргэхэд өнөөх лашгар цагаан гуя нь үе гишүүн бүхнээрээ хэд хэд нугалууртан зангирч байж гарынх нь хурууны үзүүр хөлийнхөө хурууны тус газар хүрнэ. Эзэгтэй эл дасгалаа гурвантаа давтаад мөнөөхөн гурван удаа гүн амьсгална. Хатагтай хамаг бие нь бадайрч цусны нь судас бүхнээр шинэ агаар гүйж байгааг түдэлгүй анзааруут:

	— Зы-ю! Хоол! гэж дуудав.

	Мү-гийн охин их хоол идэхийг туйлаас зэвүүцэхийн учир тэр их л хөнгөн хоол зооглоно. Хоёр хэрчим гахайн утсан өндөгтэй мах, тос түрхсэн талх, жимс, аягахан сүүтэй цай ер тэгсхийгээд л болихоос биш бусадтай адил тав зургаан зүсэм эрдэнэ шишийн гурилан талх ч юм уу, дөрвөн аяга гурилтай хоол буюу сүү, цөцгий зэргийг идэх нь үгүй ээ. Үүнийг нь хэн ч таашаадаггүй билээ. Ер сайн юмыг хэн нэг хүн их амархан дагадаггүй шүү дээ. Гагцхүү тогооч нь л түүнийг иймэрхүү юм зооглох дуртайн дагуу европ маягийн хоолыг зэхэж бэлдэнэ.

	Хатагтай өнөөх гахайныхаа утсан өндөгтэй махыг идэж суухдаа Фан ноёнтон ирсэн тухай санав. Фан ноёнтон түүний хоёр дахь хүүд ном зааж өгөөд сард хорин юань авдаг байв. Хорин юань гэдэг нь тийм ч бага мөнгө биш ээ. Хатагтай өөрөөсөө мөнгө салгачихаар тийм гачигдал зовлонтой хүн л олон гарах вий гэхээс үнэнхүү айдас нь хүрнэ. Мөнгө гэдэг түүний гарт байхдаа бол мөнгө байна. Харин ядуу хүний гар дээр очихоороо гай зовлон болно. Фан ноёнд хатагтай мөнгө хэдийг л бол хэдийг өгч болохгүй биш болох л байлаа. Гэвч нэгэнтээгүүр худал хуудам юманд хий нэр цуунд гарахаасаа, нөгөөтээгүүр Фан ноёнтонд гай зовлон бэлэглэхээсээ эмээн гар татсан байжээ. Хоёр дахь хүү хэдэн сар ном заалгаж байтал Фан ноёнтны эзэгтэй бие бараадхав. Хөөрхий Фан ноёнтон өрөвдөлтэй байлаа. Хатагтай Фан ноёнтны сэтгэлийг засахын арга ухаан сийлж:

	— Зы-ю чи тогоочийг дуудаад намайг хэлж байна гээд Фан ноёнд арван өндөг хүргэж өг гээ! Намайг хэлж байна гээ! гэв. 

	Мү-гийн охин сүүтэй цайгаа ууж суухдаа: Фан ноён эхнэрээ алдсан уй гашуугаа тайлахын эрхээр миний өгүүлсэн өндгийг идэж бие нь тэнхэрнэ. Хөөрхий эхнэр нь алга болсон хойно хэн л түүнд хоол хийж өгөв гэж. Чингэхлээр миний өгүүлсэн өндөг түүнийг хоёр дахь удаагаа баярлуулж таарна хэмээн сэтгэл хөхиүхэн бодолд бүүвэйлүүлэн суув. Хатагтай бусдад ач болсныхоо үр шимийг ийнхүү урьдчилан төсөөлөн боддогоор барахгүй ингэж төсөөлөн өөрөө өөрийгөө баясган байх нь хэдийнээ хэвшсэн хэв заншил нь билээ. Фан ноёнд тийнхүү хоолны мөнгө, хоол хоёр ч дахин өгсөн нь өнөөх л хүүд нь ном заасны хөлсөнд аль болохоор бага мөнгө өгөх болж байгаа хэрэг. Хичээл заалгасны шан харамж хэдийгээр багассан боловч идэж уух юм түүнд чухал шүү дээ. Хатагтай тийнхүү ивгээн соёрхож энэрэн хайрласанд Фан ноёнтон үнэн сэтгэлээсээ баярлах нь зүйн хэрэг.

	Хатагтай ер хэн хүнийг ийнхүү хүлцэн уучилж энэрэн хайрладаг билээ. Гэтэл өөрийг нь хэн хүлцэн уучилж энэрэн хайрладаг сан бил ээ? Энэ тухайд бол тэр: Амьдрал гэдэг чинь шал хоосон юм шүү дээ. Би дахин хэнтэй ч хайр сэтгэлтэй болох нь үгүй, би хэзээ ч дахин залуужих нь үгүй ээ. Гагцхүү бусдад л тус нэмэр болох учиртай гэж бодно. Гэтэл түүний ачийг хэн ч хариулж, хэн ч түүнийг ойлгодоггүй байна. Хатагтай энэ тухай залгуулан бодохоосоо айдас нь хүрэх шиг болов. Энэ тухай бодоод байвал галзуурч мэдэхээр санагджээ. Хатагтай бичгийнхээ өрөө рүү орж тэр өдрийнхөө хийх ажлыг үзэв. Ажил, зөвхөн ажил л түүнийг тайтгаруулна. Ажилдаа болсоор цуцаж гүйцнэ. Нам унтана. Баяр хөөрөөр сэтгэлийг нь цалгилуулна. Өөрийнхөө үнэ цэнийг мэдэрнэ. Хатагтайн нарийн бичгийн дарга Фэн охин бичгийнх нь өрөөнд удтал хүлээн суужээ. Фэн охин дөнгөж хорин гуравхантай, нуруу өндөр, царайгаар тийм ч гойд биш, сард хорин юань авдаг. Мү-гийн охин л түүнд нарийн бичгийн дарга гуншин өгсөн байлаа. Учир нь тийм нэр цолондоо урамшин хөлс хүч ч гэлгүй ажлыг нь хийгээд байж болох шүү дээ. Мү хатагтай ямар олон хүн таньдаг гээ. Хатагтайн нарийн бичгийн дарга байлаа гэхэд баян тарган хүнтэй учрахаа л учирна. Нэг тийм хүнтэй суучихвал насаараа идэх уухаар элбэг хангал байна гэсэн үг. Тийм хүнтэй суувал одоо тавь жаран юань авч амьдарч байснаас ч хамаагүй дээр билээ. Мү-гийн охин (хатагтай) хэзээний холч хараатай хүний төлөө ийнхүү санаа тавьдаг билээ. Хатагтай Фэн охиныг харуутаа санаа алдан:

	— Ай! Өнөөдөр ямар ямар ажил байгаа бил ээ? хэмээгээд нэгэн том сандалнаа суув. Фэн охин тэмдэглэлийнхээ дэвтрийг харан хэдийнээ бэлэн зэлэн зэхээстэй:

	— Өнөө өглөө, Мү хатагтай арван цаг хорин минутад хараагүйчүүдийн сургууль дээр үзэсгэлэн нээнэ. Арван нэгэн цаг арван минутад эмэгтэйчүүдийн зөвлөл хуралдана. Дарга нь та байгаа. Арван хоёр цагт Зан овогтын хуримд, үдээс хойш... гэтэл Ван хатагтай:

	— Хүлээгээрэй! гэж хэлээд санаа алдсанаа, — Зангийн хуримд бэлэг илгээсэн үү? гэж асуув.

	— Аль хэзээний илгээсэн шүү. Хос сагс цэцэг, хорин найман юань, нүүр улайхааргүй шүү!

	— Хн! Тэр хорин найман юань чинь юу ч биш!

	— Эртээр ноён Вангийн төрсөн өдрийн найрт Зан овогтынхон зүгээр нэг баяр бэлгэдсэн бичигтэй хиур л өгөөд өөр юу чиг л байхгүй байх чинь билээ.

	— Тэрэнтэй чинь адилгүй ээ! Одоо Зан ноёнтон хуучнаасаа тушаал өндөрлөсөн шүү дээ. Бодооч! Дараа л юм нөхөж өгөхөөс биш. Үдээс хойш хийх юү юү байна?

	— Таван ч хурал байна шүү.

	— Хн! Тийм дэмий юм бүү дуулга! Би тэртэй тэргүй мартаж л орхино. Намайг Зан-гийнхаас буцаж ирэхлээр дахин дуулгаарай! гээд Мү-гийн охин янжуур асаан шунамгай сороод мөнөөхөн л Зан-гийн хуримын бэлэг багадаж орхиж гэдгээ л бодож байгаа бололтой санаашран сууснаа.

	— Фэн охин минь! Чи марталгүй надад сануулж үзээрэй. Ирэх долоо хоногийн тав дахид юм уу, хагас сайны өдөр Зан-гийн шинэ эхнэрийг урьж зоог барих юм шүү! Гурав дахийн алдад сануулж үзээрэй гэв. Фэн охин түргэн зуур бичиж тэмдэглэж авав.

	— Ээ дээ мартчихав! Зан-гийнхныг ирэхэд ямар архи тавихаа мартав аа!

	— Жаа Мү хатагтай!

	Мү хатагтай хараагүйчүүлийн сургууль руу очъё гэж бодсон нь үгүй ээ. Учир нь хатагтайн зураг тэр үзэсгэлэнд байхгүй байгаа бөгөөд, тэнд зураг нь байхгүй байна гэдэг нэг л ёс бус санагджээ.

	Чингээд яльгүй хожимдосхийн очих нь л олны нүднээ гэрэл зургаас ч илүү тусна хэмээн шийдэв.

	Тэгж шийдээд сая санаа нь амарч Фэн охинтой хэдэн үг солихыг туйлаас хүсэмжлэв. Фэн охин нарийн бичгийн дарга гэдэг хэргэм зэрэгтэй байгаа, гэтэл тэр хэргэм зэргээ ухаарахгүй хий хоосон байлгаад байдаг. Фэн охин ер нь юу хүсэн мөрөөдөж явдаг юм?.. Тэр бүхнийг л нэгд нэгэнгүй мэдэх л гол байлаа. Фэн охин мэдээжийн хэрэг Фан ноёнтны тухай санаж яваа байж таарна.

	— Фэн минь ээ! Фан ноёнтны ахайтан бие барсан гэнэ. Би түүнд хорин юань, арван өндөг өгүүллээ. Хөөрхий Фан ноёнтон хэцүүджээ хэмээн өгүүлээд сормууснаа нь чийг даав.

	Багш Фан биеэрээ Ван хатагтайтай учрахаар морилон ирсэн авч хатагтай уулзахгүй гээд хорин юань өгүүлээд буцаасан болохыг Фэн охин тов тодхон санаж байлаа. Гэвч хатагтайн зан аашийг мэдэх учир:

	— Тийм ээ, хөөрхий болжээ! Фан ноёнтон хөөрхийдөж гүйцэж, хатагтай шиг түүнд мөнгө өгүүлэх хүн таарвал хүргэж өгөх юм сан гэв.

	Мү-гийн охины царайд инээмсэглэх байдал үзэгдэж:

	— Би угаасаа хүнтэй чингэж л харьцдаг хүн. Харин тэд нар баярлалаа ч гэж хэлэхгүй дээ. Хүмүүс ээ гэдэг чинь даанч тэнэг шүү.

	— Таны элбэрэл энэрлийг хэн ухаарахгүй байна гэж?

	— Оо! Нэрлэж ч болно шүү! гээд хатагтай нүүр дүүрэн мишээл алдав.

	— Таны хоёр дахь хүүгийн чинь хичээл нэлээнд хэдэн өдөр тасрах нь ээ дээ? гэж Фэн охин их л сэтгэл зовсон байдалтай өгүүлэв.

	— Хэлээд яах вэ. Би энэ тухай сэтгэл зовсоор явна.

	— Би түүнтэй хичээллэж чаддаггүй ч байгаа даа? Чаддаг сан бол ч би л...

	— Чи яагаад чадахгүй байх вэ? Миний ухаан тийм юм огт нь орсонгүй л дээ. Би чамд хоосон байхгүй шүү. Чи түүнд хичээлийг нь зааж өг!

	— Надад хөлс хүч гээд юугаа хийх вэ дээ! Хэдхэн өдөр л шүү дээ. Фан ноёнтныг ажил явдлаа дуусгахаар залгуулаад заалгаж үз!

	Мү хатагтай бодол болон байснаа:

	— Фэн минь! Шуудхан хэлэхэд энэ ер нь тун зөв арга даг шүү? Чи л зааж өг! Би сард чамд нийтдээ хорин таван юань өгье.

	— Фан ноёнтон надад юм санах байгаа даа?

	— Тэр ямар хамаа байсан юм бэ? Эхнэр нь үхсэн юм чинь гэр бүлийн үрлэг зарлага нь багасаа байлгүй. Би аяыг нь тааруулж байгаад дахин түүнд хэдэн юм өгч орхино. Тэр ямар хамаа байна. Би ч гэсэн явах болоод байна, өдөр ирэх бүр л улам улам л ядарч үхчих гээд байх боллоо.

	 


ХУГАРХАЙ ИЛД

	Бие хамгаалагч Ша Зылунийн хуучин пүүс явуулынхны орогнодог газар болж гүйцжээ...

	Дорно дахиныхан бөх нойрноосоо сэрэхгүй байхын аргагүй байлаа. Буун дуун Малай, Энэтхэгийн зэлүүд ширэнгэ ой дахь барын хүрхрэн түрхрэх дууг дарж чадав. Нойрмоглосон ард олон нүдээ нухлан байж эх нутаг, бурхан сахиусандаа мөргөвч тусыг эс олж түдэлгүй эх орон, эрх мэдэл, чөлөө жаргалаа алдав. Гадаа хаалганаа бууных нь ам бүлээнээрээ зүс буруу харь хүн зогсоно. Тэдний урт хар хорт жад цэцэг найгасан уудам эх нутгаар маань бай хийн хороор тургивч юуны хэрэг байх сан билээ. Эх орон, бурхан сахиус хоёрт наманчлавч даанч аврах учир байсангүй ээ. Луун тугтай хятад орон ч мөнөөхөн оньсого хэвээр байх учиргүй байлаа. Галт тэрэг байдаг сан бол уу? Ус салхи сөрөн булш бунхныг өнгөрөн одох шүү дээ. Манжлага залаат ув улаан туг, ногоон Акульны арьсан хуйт хутган илдэт цэрэг, хонх нь жингэнэсэн хазаар тэнүүлүүдийн аль аль нь дуртай хараал зүхлээ урсгах, алдар гавьяа тэр бүхэн цөм Ша Зылунтай хамт түүгээр ч барахгүй түүний зэр зэвсгийн эрдэм, ажил үйлс бүгд л өчигдөр шөнийн зүүдэн мэт там тум. Өдгөө галт тэрэгтэй, хурдан буутай болж бас худалдаа арилжаа, түгшүүр... сонсвол бас хэн нэгэн өөрийнхөө эзэнтний толгойг авч таарна гэнэ. Энэ бол бие хамгаалагчийн пүүс хоолны шавхруу ч үгүй болж, хувьсгалт нам гэгээрүүлэгчидтэйгээ үндэсний дайны тухай юу ч ярилцаагүй байсан үе байлаа. Ша Зылунгийн хөдөлгөөнтэй, хүнд нударгатай хүйтний од шиг гялалзсан хурц нүдтэйг хэн ч мэдэхгүй ээ. Гэвч тэр нэлээд махалсан байна. Түүний пүүс явуулынхны толгой хоргодох төдий оромж болж гүйцжээ. Ша Зылун өөрөө хойд талынхаа хашааны гурван өрөөг эзэгнэн суух агаад нэгэн өрөөнийхөө буланд нөгөө ид шидтэй илдээ өлгөжээ. Тэдний хашаанд бас хэд хэдэн тагтааны байр байна. Ша Зылун гагцхүү нам гүм шөнө болсон хойно л хашааныхаа бяцхан хаалгыг сайтар гэгч нь хааж аваад л өнөөх таван бар дүрж алсан эвдэрхий илдээ шүүрэн авна. Эл илдийг хорин жил зүүж, таван чиг бар дүрж алсан учир эзэндээ эрхэм алдрыг авчирч Ша Зылунгийн шидэт илд хэмээн урд хойд нутгаар нэр цуунд гарсны зэрэгцээ тэр үед дайсны гарт ер өртсөн нь үгүй ээ. Өдгөө бол тэр илдээ эзэмших, илдээр үзэлцэх эрдэм хоёр түүний алдрыг зузаатгаж даанч чадахаа больсон ажгуу. Зөвхөн илдийнхээ цэл хүйтэн яс шиг хатуу, санжганан холхисон ишийг хайрлан илбэх төдийгөөр сэтгэлийнхээ гуньхралыг хөнгөлөхчөө болдог байна. Гэгээ тасарч харанхуй болсон хойно л арай чамай нэг юм илдээ зүрхлэн барьж аван үзэж сая нэг юм өөрийгөө:

	— Энэ бол «Шидэт илдэт Ша» мөн гэж итгэнэ. Гэгээн цагаан өдрийн цагаар бол Ша Зылун зэмсэг эдлэхийн ур дүй хийгээд улиран одсон юмсынхаа тухай ярих нэг л дургүй ажээ. Тэр цагийн явдал гэдэг нэгэнт өн гөрсөн хорвоо байлаа. Идэр ахуй явах цагт нь Ша Зылунийн гараар орж элдэвт суралцсан багачуул тэднийхээр бишгүй гүйлддэг байсан санжээ. Шавь нарынх нь дийлэнх тийм ч хоосон улс биш цөм зэмсгийн ид шидийг үзэх ур дүйтэй байсан авч үрийг нь гаргачихаар газар л даанч олддоггүй байжээ.

	Тэдний зарим нь уншлагынх нь үеэр сүмд очиж хөл товшин ур дүйгээ үзүүлэхийн урьтал дасгал үйлдэж толгойгоороо хий годройтон эргэж чухам л элдэвт хичээнгүйлэн сүр бараа болно. Зарим нь хийх ажил тун олдохгүй учир сагсанд үр жимс хийж аваад хар өглөөгүүр зах руу явахдаа гудамжаар жимс аваарай гэж хашхичин одно. Тэр үес мах, цагаан будаа хоёр үнэ хямд ёстой хэн хар хүчээ шавхан ажилд зүтгэсэн нь л гэдэс мурийлгүй явдаг байж. Харин Ша Зылунийн шавь нар бол ходоод байж л хоол идэх учиртай. Угтаа бол хоол идсэний дараа өлсөх л гэж идэж байгаа юм хэмээдэг ажээ. Чингэхдээ тэд хайрсан бин юм уу, поваарьтай шарвин зэрэг зүйлийг бол хоолой руу орохгүй юм энээ тэрээ гэж голно. Тэдний юу юунаас чухалчилдаг юм нь зээлийн газраар сэлгүүцэх л аж. Гэтэл энэ бүхэн нь бие хамгаалагчийн ажилтай зүйрлүүлэхэд даанч урамгүй нь мэдээж. Бүүр аргаа ядахаараа нэгэнт гаршсан өнөөх л зэмсгээр үзэлцэх ур дүйгээрээ олныг хууран амь зуухаас өөр үгүйдээ хүрнэ. Зах зээл, сүмийн уншлагын газраар явах нь олны нүдний өмнө явна гэсэн үг учир тэднийгээ багштан нь зохист тааруулан гоёж гоодно. Цэнхэр атлаасан өмд, цагаан ёрог хантааз, загасны хайрс маягийн хээ хуартай шаахай, барын дүрс бүхий оймс өмсгөнө. Тийм хувцас өмссөн л бол хугархай илдэт Ша Зылунийн шавь нар байдаг байжээ. Бас олны өмнө нэр нүүрээ хугалахыг үл хүсэхийн учир шавь нарыгаа явахад нь хоёр хоёр юань өгнө. Хэзээ мөнгө зоосгүй болсон үедээ шавь нар нь багшийнх руугаа гүйж ирнэ. Ша Зылун тийм ч яадгаа барсан харам хариг хүн бишийн учир тэднийг гар хоосон буцаах нь ер үгүй ээ. Шавь нар нь ийш тийш явахдаа заавар зөвлөмжийг нь хүсэмжлэхэд Ша багштан чухам л налигнан угтаж, хошин юм ярин хи хи инээд алдан хөл нь сэвэлзээд явчихна.

	— Сайн л зөвлөгөө авдаг нь зөв өө дөө! Юу заалгана гэнэ ээ? Алив цай аваад ир гэнэ. Тэгтэл заримдаа шуудхан л үг дуугүйхэн хөөгөөд гаргачихна. Чингэхэд нь багшийгаа юу болсон яасан хэрхсэн болохыг үл мэдэхийн учир шавь нар нь баахан урам хугарна.

	Гэвч тэдний Ша багштаныхаа дохилтоор хаа л яв гэсэн газар луу нь оддогийн учир нь нэгэнтээгүүр өөрсдийгөө дээд заяат багштаны зэвсгээр үзэлцэх ур дүйд үнэнхүү гаргуун боловсорсон улс гэдгээ олонд таниулах, нөгөөтээгүүр багштаныгаа хөхиүлэн урамшуулах Ша багштан ганцхан нударга буулгаад л үхэр нам унагадаг, ганц өшиглөхөд хэнийг ч гадаанаас нь гэрт нь ортол өшиглөж орхидог, ер тэгтлээ нэг их хүч гаргадаггүй гэдгийг нь үнэмшихгүй хэн нэгэн гарч, Ша багшийг нь нүдээрээ үзэх болоход багштан нь үнэн эрдмээ үзүүлэхгүй өнгөрөх нь үү яах нь вэ? гэдгийг л тандан туршиж явдаг ажээ. Багшийнхаа тэр ид шидийг тэр үед үзээгүй нь мэдээж боловч улам цааш нь дэгсдүүлэн бүр нүдээрээ харсан яалтгүй үнэн болохыг нь цаг мөч, болсон газар орныг нь хүртэл батлан ярьцгаадаг ч байж болох юм! Ша Зылун багштаны ууган шавь нарын нэгэн Ван Саншин (Ван овогт ялагч) суурины сүмийн урдах талбайн шороог цэвэрлэн өөрийн зэр зэмсэг сэлтийг дэлгэн тавив. Чингээд цайны навчинцраар хийсэн хамрынхаа тамхинаас нэг удаа татаад, шавшуурга ташуураа аван газар пад падхийтэл саваадсанаа цугласан олны өөдөөс харан ташаа тулан байж:

	— Зээлээр яваа тэнгэрлэг залуус аа! Таван замын нударган зодооны баатрууд аа! хэмээн хашхичаад цугларсан олныг нэгд нэгэнгүй тойруулан ширвэн харснаа,

	— Ус нутгийнхан минь ээ! Ван Саншин би бол мэргэжлийн циркчин ч биш, гэхдээ амьхандаа л болоод байдаг ухаантай гэх үү дээ та нарыг зугаацуулан цөөн хэдэн үзмэр үзүүлье. Би баруун хойд замд бие хамгаалагчаар ч явж байлаа. Ногоон шугуйн найзуудтай ч уулзаж явлаа. Одоо бол ажил гээд ч байх юм үгүй сул чөлөөтэй суудаг болсон. Одоо би та бүхэнд цөөн хэдэн зүйл үзмэр үзүүлье. Дахиулъя гэж үнэхээр хүссэн нь гараад л явах хэрэгтэй. Ван Саншин зэмсэгтэйгээ тэр хүнтэй нөхрийн ёсоор л учрах болно. Хэн намайг хайрлан дээдэлнэм, түүн шиг эрхэм юм хаа байна? «Том илдэт Ша Зылун» бол миний багш. Би түүнээс л эл эрдмийг хүртсэн хүн. Эрхмүүд ээ! Та бүхэн зугаацъя гэж бодож байна уу, үгүй юу? хэмээгээд хүмүүсийг ахин тойруулан харвал ер нь ам ангайх хүнгүй нь илт мэдэгдэж түүний үг ярианаас илүү өнөөх голдоо төмөр цутгасан зургаан зуун граммын хүнд шавшуурга ташуур нь л арай үнэмшилтэй байгаа нь ойлгогдов.

	Ван Саншин хүнд биеэ эргүүлэн гялалзсан хурц хар нүдээр хуран цугларсан олныг хартал хурсан олон чив чимээгүй. Ван хантаазаа тайлж бүсээ бүслээд махлаг цагаан нуруугаа хөвчлөн агзайж гэдсээ нумлан зогссоноо их л болгоомжтой нулимаад том сэлэм гарган ирэв. 

	Чингээд:

	— Эрхмүүд ээ! Ван Саншин эхлээд дасгал үйлдэнэ. Та бүхэн сайн харцгаагаарай! Намайг тоглож дуусахаар мөнгөтэй нэг нь надад хэд гурван зоос чулуудаж болох л юм. Мөнгөгүй яваа нэг нь надад талархан хашхирч бас болох шүү дээ. Та бүхний тэр дэм надад шинэ хүч сэлбэн хөхиүлэх болно. Энд мухлаг ч алга. За яая гэхэв тэгэхээр одоо эхэлье! Сайн харцгаагаарай!

	Ван Саншин том сэлмээ бие рүүгээ ойртуулан хараа нь халтиран биеэ агдлан зангидаж сэлмээ цээж рүүгээ чиглүүлэв. Тийнхүү зогсож буй нь эх газраас бат үндэстэй ургасан өвгөн нарс шиг харагдана. Урагшаа ухасхийн цовхруут сэлэм нь гялсхийн хөндөлсүүт улаан цацаг залаа нь мөрөн дээр нь сэрвэгэнэн унав. Сэлмээ цавчуут хөл нь улам салганан гар нь чичгэнэн байлаа. Тэгтэл гэнэт сэлэм нь зүүн гарт нь өлгөгдөн, Ван бөхийн нугдасхийхэд эргэн тойрон шувуу ч үл жиргэн чив чимээгүй, зөвхөн бяцхан хонхонцор жин жин дуугарав. Гар дахь сэлэм нь чичиргэнэн хөдлөхгүй болуут хөл нь газар дээгүүр товор товор товшин гүйж, биеэ цэх болгон олны дээгүүр харуулдан хөшөө шиг хөдлөлгүй яг зогсов. Энэ зуур тэр нэг гараа ардаа авч, нөгөө гартаа сэлмээ барин хүмүүсийг тойруулан харан харан байлаа. Хэд хэдэн хүн хэд гурван зоос чулуудав. Ван Саншин тэр тоолон толгой дохин дохин байв.

	— Эрхмүүд ээ! гэж дуугарснаа түгдчин үгээ олж ядан горьдолхийлэн зогсоход нь өнөөх л хэдхэн зоос л байсан байсан газраа ёлтойно. Хүмүүс сэмхээн гаран одсоор байна. Ван Саншин санаа алдан: Хэн ч ойлгосонгүй ээ! хэмээн шивнэв. Хэдийгээр уруул хөдлөх төдий шивнэсэн авч хүмүүс түүний шивнэснийг сайн сонсжээ.

	— Ахин тоглооч! Зав байна уу? гэж шар сахалтай нэгэн өвгөн баруун хойноос хашхирахад

	— Аан юу гэнэ ээ? гэж Ван үл дуулаач байдлаар лавлав.

	— Танд зав байна уу? гэж байна хэмээн өвгөн амандаа бөвтнөх нь нэг л дурамжхан байдал илт байлаа.

	Ван Саншин сэлмээ тавиад олны хараа хандсан зүгт харвал бяцхан сөрвөгөр сахалтай, зузаан хөх дээлтэй нүүрээр нь бэржрүү шавсан нүд нь ухархай руугаа шигдэн орсон уруул дээрээ хэдэн сөрвөгөр шар үстэй мөр лүү нь савхнаас нарийхан бяцхан гэзэг годойсон тэр өвгөнийг хэн ч шохоорхон харсангүй. Өвгөний хүнхийсэн худгийн ус шиг хоёр бяцхан хар нүд Ван Саншинийг гэнэт цочоов. Иймэрхүү л эр чамтай үзэлцэх гэж байна шүү дээ гэсэн байдлаар өвгөний нүд гялалзан байв. Ван ер айсангүй, өөр зав зайтай хүн гарах нь уу гэж анхааралтай харав. Тэр өөрийнхөө зэмсгээр үзэлцэх ур чадварт итгэхийн зэрэгцээ Ша Зылуний шадар генерал гэж өөрийгөө дөвийлгөн бодож ихэд эрэмшинэ.

	— За хүрээд ир! Үзэлцье, өвгөн ах гуай! гэж хэлээд Ван Саншин эрхэм хэргэм зэргээ нэг санав. Өвгөн толгой дохин хүрч очив. Өвгөнийг тийш очихоор тойрч явахад эргэн тойрныхон бүгд нирхийн инээд болцгоов. Өвгөний гар төдийлөн сайн хөдлөхөө байсан бололтойн дээр баруун хөлөө арай ядан чирч явлаа.

	Өвгөний алхаж гишгэж явааг нь харахад яалтгүй хүнд өвчинд өртөн шаналсан мэт харагджээ. Өвгөний хоёр нүдний хүүхэн хараа улам жижгэрч яг л хүжний хоёр бяцхан гал шиг юм гялалзана. Чингээд өмнө харагдах илдийн ир дагуулан эргэтэл Ван Саншин гэнэт эвгүй оргих шиг болон, өнөөх хоёр мэл хар нүд нь яг л илдийнх нь үзүүрт хүрээд ирэх шиг болов! Эргэн тойрон цугларсан олон гэдэг салхи бороо ч болов завсраар нь урсах аргагүй чихцэлдсэн байлаа.

	Тэд өвгөнийг үнэнхүү зоримог бас ч хоосонгүй эр юм гэдгийг гадарлан дор бүхнээ бахдан байлаа. Өвгөний айдас хүрэм ширүүн хар нүднээс далдичин байж Ван ухасхийн илдээ хурайлан эргүүлтэл илдийнх нь цацаг залаа согсолзон хөөрцөглөхөд өвгөний шар сахал сөрвөгөсхийн «Заа!» гэнгүүт Ван Саншин илдээ барьсаар өмнө нь хүрч очоод өвгөний хоолой руу илдээ чиглүүлэн чичтэл илдийнх нь цацаг залаа улаан цагариг татан агаарт шүхэрлэв. Тэгэнгүүт өвгөний бие гэнэт сэргээд явчих нь тэр. Тэр сэвхийн урагш ухасхийнгүүтээ байраа ухасхийн өөрчлөн шалмаг хөдөлж цохилтынхоо гол хүчийг Вангийн гар дээр тусахуйц чичтэл Вангийн илд газар хөсөр унав. Хүмүүс шуугин хашхиралдав. Ван Саншин ичингүйрэн илдээ аван өвгөний цээжин тус газар явуултал өвгөний гэрэл бадарсан хар нүд сүртэй гялалзан хөнгөн шингэн алхлан үзэлцэж эхлэв. Өвгөн дээгүүр доогуур нь зогсоо зайгүй дайрсаар нэг удаа дээрээс нь хүчтэй буулгатал Вангийн илд дахин газарт хөсөр ойчив. Хүмүүс дахин бөөн шуугиан болов. Ван Саншингийн хөлс сагалдаргалан урсаж дахин илдээ авсангүй ээ. Нүд буруулан өнөө л байсан газраа суусаар байхад нь өвгөн илдээ эвтэйхэн тавиад дээлээ аван хэзээ язааныхаа алхаагаар хөлөө чирэн яаруухан алхлан Ван руу хүрч

	— Дасгал нэлээн их хийх хэрэгтэй юм байна шүү, дүү хүү! гэв.

	— Битгий яваарай! гэж Ван өгүүлээд хөлсөө арчин: — Явчих нь үү дээ. Та Ша Зылун багштантай уулзахгүй юм уу? гэхэд

	— Уулзах л гэж сая ирлээ шүү дээ! хэмээгээд өвгөний ооч сахал нүүрнийхээ аяыг даган өөдөө огшин инээвхийлэх аядахад:

	— Явалгүй болохгүй! Оройн хоол маань өвгөн намайгаа даллаад байна гэж өвгөн хэнэггүй өгүүлэв. Ван Саншин өнөөх л зэмсэг сэлтээ нэг дор бөөгнүүлэхчээн болон авлигач Эрьбай хэмээх хочтын дэргэд тавиад өвгөний хойноос алхлав. Түүнийг яг мөрийг нь мөшгөн олон хүн хошууран дагасаар явна. Ван тэднийг загнан тараав.

	— Таны жинхэнэ овог нэр хэн гэдэг юм бэ? гэж өвгөнөөс Вангийн асуухад

	— Сунь гэдэг юм даа. Дасгал хийх л гэж сонирхсон бол хэдийнээ Ша Зылунтай уулзъя гэж бодолгүй яах вэ дээ гэж хэлэх нь өвгөн сахалтайгаа адилхан их л ёгзор аястай дуулдав. Ша Зылун чамайг гэсгээн цээрлүүлэх гэсэн биш үү дээ хэмээн Ван Саншин сэтгэлдээ шивнэв. Ван алхаагаа улам улам хурдасгасан авч өвгөн гүйцэгдсэнгүй ээ. Өвгөн алхааныхаа хэмд яг тааруулан гараа хаялан хаялан алхална. Тийн гар хаялах тоолон улам хурд нэмдэг ажээ. Гэвч өвгөн хэчнээн хурдан алхлавч Ван гүйцэж л таарна. Энэ өвгөн хоолондоо л яарч яваа нь энэ шүү дээ хэмээн бодоод алхаагаа жаал саан бага зэрэг тайвшрав.

	— Сунь ах аа, та аль нутгийн унага вэ?

	— Хэ-жианаас, хэн ч мэдэхгүй ээ хүний санаанд оромгүй тийм жаахан нутаг хэмээн ярих нь бага зэрэг зөөлрөх шиг болов. 

	Чингээд өвгөн

	— Илд сэлмээр насаараа оролдох ч амар заяа үзүүлэхгүй дээ! Үнэн хэцүү шүү дээ. Чиний наад хоёр гар ч зовлонтой юмаа олж барьсан олиггүй гар юм даа гэв. 

	Ван Саншиний хөлс бас л асгарч дуугарах ч үг олдсонгүй ээ.

	Ша Зылуний өнөөх хуучин пүүсийн үүднээ иртэл Ша багштан нь гэртээ алга байсанд Ван-гийн сэтгэл түгшин сурагчдаа байн байн гэнэдээд байхыг үзээд багштан маань хичээл заах сонь нь буурчээ хэмээн бодов.

	Гэвч тэр багшдаа лавтай итгэх бөгөөд харин өөртөө баахан эргэлзэнэ. Хүмүүс пиг дүүрэн байсан тэр үед миний балрахыг Ша багш үзсэн бол ёстой л нүүр нь хуйхлагдаа байлгүй. 

	Ном үзэж суусан Ша багш нь:

	— Ван Саншин, ямар хэрэгтэй явна вэ? гэж асуув. 

	Ван хий л нүүрээ арчин, уруул нь шазав татавхийн дуугарч ядав. 

	Чингэхэд нь Ша Зылун:

	— Ван Саншин минь, чи яагаа вэ? хэмээн босож ирэв.

	— Би яллаа гэв.

	Ша багштан жуумалзсанаас өөр юм ярьсангүй ээ. Ван Саншин сэтгэл ихэд зовох авч биеэ агдлан барьсаар байв. Тэр багшийгаа хөдөлгөх гэж хэргээр: 

	— Гадаа үүдэнд таныг хүн хүлээж байна. Тэр хүн надтай үзэлцэж миний илдийг хоёр удаа өлгөж шидсэн хэмээн өгүүлтэл Ша багштан «Илд» гэдэг үгийг дуулангуутаа түүний үг яриаг бүтэн сонсолгүй тэр даруй санд мэнд гүйн гарав. Зочин ч ороод ирлээ. Ша Зылун түүнтэй үүднийхээ өрөөнд уулзан мэнд усаа солилцоод суув. Ванг цайнд гүйлгэв. Ван хоёр хөгшин тухлан уулзахад нь цай руу гүйхгүй байж яахан болно вэ хэмээн бодов. Сунь өвгөн юу ч ярилгүй Ша Зылунийг нууцгайхан ажиглана. 

	Ша Зылун машид ёс төр болон:

	— Ван Саншин таныг гомдгосон бол түүнийг хүлцэж үзээрэй дээ. Цаадах чинь шал нялхаараа байгаа юм шүү гэв. Сунь баахан урам хугарах шиг болсон авч өмнөө суугаа хүнийг бас ч сэхээтэй эр юм байна шүү хэмээн ажиглаж суув. Тэр чухам яавал дээр болохыг ёстой мэдэхгүй байлаа. Хэн нэгэн ухаалаг хүнээр сурсан эрдмийг үгүйсгүүлэхгүй шүү дээ гэж бодонгуут Сунь өвгөн:

	— Би ирж илдээр үзэлцэх арга ухаан зааж өгье л дөө гээд тавьчихав. 

	Ша Зылун энэ тухайд нэг их найр тавин зөвшөөрсөнгүй. Гаднаас Ван Саншин данхтай цай барьсаар орж ирэв. Тэр хоёр хөгшнийг ажиглан байх зуураа данхтай нь буцалсан эсэхийг ч хайхарсан юмгүй шууд л аягалав.

	— Ван Саншин! хэмээн Ша багштан дуудаад аягатайгаа барьсан чигээрээ босож ирэн, — Сяо-шун, Тяньхуэ хоёрт хэл бид Суньтай үдийн хоол зооглох гэж байна гэв.

	— Юу гэнэ ээ? хэмээн Ван нүдээ бүлтгэнүүлэн Ша багштаныхаа нүүр өөд ширтсэнээ: — Жаа багштан хэмээн тэвдэнгүй дуугаар дуугарав.

	— Дагалдан шавь тань яггүй эр биз? хэмээн Сунь асуув.

	— Надад шавь гээд байх ч юм үгүй ээ. Энэ цай буцлаагүй юм байна. Явъя, зоогийн газар очиж цай хоол ууж идье! хэмээгээд Ша Зылун ширээн дээрээс торгомсог даалинтай хөөрөг мөнгө сэлтээ аван бүсэндээ зүүв.

	— Үгүй, би өлсөөгүй хэмээн Сунь их л шийдмэг хэлээд бяцхан гэзгээ арагш нь шидэв.

	— Ярих юм их байна санж.

	— Би илдээр үзэлцэхийн ухаан зааж өгөхөөр ирсэн юм сан.

	— Та хожимдож дээ хэмээн Ша Зылун гэдэс рүүгээ заан, — Би ингэж гүзээлсэн хойно яах билээ гэв.

	— Тэгвэл үү? Ингэсэн ч болно доо гээд Сунь, Ша Зылун руу өрөмдөх адил ширтсэнээ: — Яах вэ, надад өнөөх таван бар нударгалсан хугархай илдийнхээ идийг л заагаад аль л даа гэв.

	— Таван бар нударсан хугархай илд үү? гээд Шазы-Лун инээмсэглэснээ: — Алин хэзээний мартсан! Сураггүй мартаж орхисон шүү. Би чамд: энд надтай хэд хонооч, бүгдээрээ ийш тийшээ явж зугаалъя. Дараагаар нь чамд мөнгө өгнө шүү, буцах замын чинь мөнгийг өгнө гэж л хэлэх гэсэн юм даа гэхэд нь:

	— Би зугаалахгүй ээ. Надад мөнгө ч хэрэггүй. Би ирж үзэлцэхийн ур дүй сурна аа гайгүй! гэж хэлээд Сунь босон зогссоноо: — Миний ямаршуухан эр болохыг хар! Намайг үзэлцэхийн ур дүйд гаршсан гэж лавтай хэлж болно уу, үгүй юу? хэмээгээд хариу дуугарахын зуургүй хашаан дундуур гүйхэд нь тагтаа шувуу сүр сархийн үргэн нисэв. Тэр дээлээ тайлж шидээд гараа зангидан хурайлан гарынхаа хурайлах хөдөлгөөний дагуу хөл нь жирэлзэн бяцхан гэзэг нь ард нь агаарт могой шиг годгонон харагдана... Ухасхийн хий хий дүрж буй дүрэм үзүүлэн бай тааруулж, багцаа хэмжээ аван байснаа гэнэт дунгуйран эргэцэж, бие займчин нэг холдож нэг ойртож байв. Зангидсан нударгаа тавиутаа зогтусан сул зогсонгуут нь үргэн ниссэн шувуухайд үүрэндээ эгэн ирэх шиг болон сэвхийгээд явчхав. Түүний тийнхүү аяглаж буйг харан зогссон Ша Зылун:

	— Сайн! Сайн байна! хэмээн хашхирав.

	— Надад өөрийнхөө илдээр үзэлцэх аргыг зааж өгөөрэй! хэмээн Сунь өгүүлэв.

	Ша Зылун зогсож байсан тавцангаасаа бууж ирэн нударгаа зангидан байж:

	— Сунь минь ээ! Би чамд үнэнээ л ярья! Миний тэр илд, миний тэр илдээр үзэлцэхийн ур дүй цөм надтай хамт авсанд орно. Хамт л авсанд орох болно гэв.

	— Сурахгүй юу?

	— Сурахгүй ээ!

	Өвгөн Сунь сахал нь бувганан удтал дүлгэнэсэн боловч юу ч гэж ярилгүй өрөөнд орж хувцсаа аван тэр чигээрээ гаран одохдоо:

	— За тийм бол баяртай! хэмээв.

	— Хоол идээд явахгүй юу? гэж Ша Зылун өгүүлэв. 

	Чингэхэд цаадах нь хариу үл дуугарав. Ша Зылун өвгөн гийчнийг хашааныхаа жижиг хаалганы тэнд хүртэл гаргаж өгөөд эгэн өрөөндөө орж ирээд өрөөний нэгэн булан дахь том илд рүүгээ ширтэн чимээгүйхэн толгой дохив. Чингээд цайныхаа өрөө рүү ортол Ван Саншин тэнд хүлээж суув. Зарц нар нь хүртэл цөм яваагүй хүлээж байв. Ван Саншин болон ер тэднийхний хэн нь ч сүмийн уншлага тийш дахин зүглэхээ байсан бөгөөд Ша Зылунийг дахин хэн ч хэзээ ч сайшаан хөөрөгдөхөө больсон ажээ. Харин ч Ша Зылун дийлдсэн. Сунь өвгөнтэй үзэлцэх зориг байгаагүй. Сунь өвгөн чинь л ганц өшиглөөд л үхэр нам унагахаар хүн юм. Ван Саншин нь өвгөнд дийлдэхээр барахгүй Ша Зылун өөрөө өвгөнтэй гар зөрүүлэхээсээ хулчийсан юм. Тийм үгүй гэх үү? Чухамдаа Ван Саншин Сунь өвгөнд өвдөг чичрэн уулзсан бол Ша Зылун таван үгний зөрөөгүй байсан юм чинь. Шидэт илдтэй Ша Зылун тэгсхийгээд хүмүүсийн сэтгэлээс ор тас мартагджээ. Хүмүүсийн хөл сийрсэн үдшийн бүрийгээр Ша Зылун бяцхан хаалгаа сайн гэгч нь хааж аваад илдээ авч сайтар үзсэнээ эргүүлэн байранд нь өлгөөд тэнгэрийн оддыг ширтэн залуу зандан ахуйдаа мандаж явсан сүр хүчээ дурсан санаж, санаа алдсанаа илдийнхээ цэл хүйтэн эх биеийг гар хуруугаараа зөөлхөн илэн «Сурахгүй! хэзээ ч сурахгүй!» гэж үглэн инээвхийлэв.

	 


ҮРЛЭГ ЗАРЛАГА

	Хэл яриа гэдэг тун гайхалтай юм. Бараг хүн болгон өөр өөрийн онцлог хэл яриатай байна. Зарим хүн хэдхээн үгээр санаа бодлоо илчилж сурчихсан байх юм. Тэр хэдхээн үгээ хэрэглэж буй арга барил нь ч баруун солгойгүй тэр л хүнийх.

	Тийнхүү цөөн хэдэн үгээр аргацаагчдыг тэр болгон мэдэхийн ч аргагүй, хэлдэг ярьдаг тэр хэдэн үгийг нь ч ойлгохын аргагүй ээ. Би ноён Маотой2 гурван жилийн өмнө танилцсан билээ. Бид хоёр анх нүүр учирч байсныгаа одоо ч гэсэн би тов тодхон санаж байна. Түүний яриаг ойлгохгүй байсан учир би хичээнгүйлэн чих тавин чагнан сууж билээ. Чухамдаа тийнхүү суусан маань ч одоо хэр нь санаанаас гардаггүй юм. Мао ноёнтон нэгэнт улсын хэмжээгээр нэг мөр болгон бэлхнээ тогтсон хэлээр ярихгүй байсан учир түүний яриаг би үл ойлгоно. Тэр хэл яриаг нэгэн мөр болгох газраас тогтоож өгсөн журмыг дагахгүйгээр үл барам огтхон ч зөвшөөрсөн нь үгүй ээ.

	Би анхааран чагнавч түүний яриаг ойлгох нь даанч үгүй ээ. Ухаандаа тэр хэлээрээ нэг сайн өгүүллэг бичсэний нь зүүлт тайлбар хадмаллан онц сайхан хэвлэсэн байлаа ч гэсэн яагаад ч ойлгохооргүй байлаа. Модны мөчир үл мэдэгхэн шарлах тийшээ хандаж, эрвээхэй, намрын цэцгэн дээгүүр эргэлдэн байсан намар цаг байлаа. Намрын тийм нэг өдөр гэрт байя гэвч тогтож суухын аргагүй, гадуур явъя гэвч бас явчихмаар хийчихмээр юм үгүй, ер хийе гэвч хийх юмгүй, байя гэвч зүгээр суугаад байж боломгүй зовлонтой өдөр байдаг шүү дээ. Яг л тийм өдөр байлаа. Намрын нэг тийм өдөр эрвээхэй ч тэр, ер нь хүн амьтан ч тэр нэгэн байрандаа яахад тогтож суух билээ. Тэр өдөр би ийш тийш хий холхин дэмий л цонхоороо тэнгэр хангайн байдал байц ажиглан цэнхэртэн униартах тэнгэр өөд нисэн одмоор ч юм шиг тэгтэл тэнгэрт нисэн одлоо гэхэд ер юугаа ч хийх юм билээ дээ гэж яг л эрвээхэй лугаа адил байн байн босон суун эргэлдсээр байв. Чингээд эцсийн бүлэгт хэн нэгэн найзыгаа олж уулзъя гэх бодол урган, чухамдаа хэн нэгэн нөхөртэйгөө л уулзах юм бол хамаг хэрэг бүтэх юм шиг санагдав. Би хэн гэдэг найзтайгаа ч уулзахаа мэдэлгүй хий л гудамжаар алхлав. Тэнгэр надад нэгийг зааж өгөх байлгүй дээ. Тийм тогтуун сайхан өдөр гадуур зугаацан явах юутай таатай билээ. Би Лао-Мэ хэмээх найзтайгаа уулзахаар хотын дүүргийн гадна орших цэцэрлэгт хүрээн дунд умбасан их сургууль руу явлаа. Тэднийх тэнд байдаг юм. Би гадаа нь очоод л Лао-Мэг гэртээ байна гэдгийг мэдлээ. Бүх цонх нь нээлттэй, цонхныхоо тагт дээр гар нүүрийн хоёр цагаан алчуур дэлгэсэн байв. Би түүнийг нэгэн удаа дуудлаа. Намайг дуудуут гадагшаа шагайхад нь толгой нь нарны гэрэлд бөв бөөрөнхий цагаан юм харагдлаа. Лао-Мэ намайг гэртээ ороод ир! хэмээн даллав. Тэр даруй би шатаар өгсөн гүйлээ.

	Зөвхөн Лао-Мэгийн ч биш тэр байшингийн айл амьтны бүгдийнх нь цонх хаалга нээлттэй тэр нээлттэй цонх хаалгаар нь наран гэрэл зурвас цацраг татан байх нь хэн хүний сэтгэлд нэн тааламжтай. Лао-Мэ намайг үүднээ ирж угтан авав. Тэр гэрийн шаахай өмссөн, их л хөгжил хөөртэй байгаа тэр байдлыг нь үзээд би Лао-Мэ лав зав чөлөөтэй байгааг гадарлав. Бид хоёрыг үүдээр оруут, «Ямар сайхан завшаан бэ?» гэх олзуурхсан аястай үг сонсогдов. Гэрт хэн нэгэн хүн байгааг мэдэгдэж байгаа нь тэр юм биз. Тэр хүнийг би танихгүй юм. Лао-Мэ найр тавин гар сунган тэр хүн бид хоёрыг танилцуулаад бид хоёр бие биеэ их л хүлээж хүндэтгэсэн байдлаар харилцан толгой дохилцон, шүд амаа яралзтал баясалцан мишээж юу юуны өмнө овог нэрээ лавлалцав.

	Чингэтэл Лао-Мэ бид хоёрын өмнөөс:

	— Ноён тэр... Профессор Мао гэж танилцуулахад бид хоёр хариу толгой дохилцов. Би Лао-Мэгийн орноо суув. Мао профессор нуруугаа цонх руу харуулан үүд рүү харан зогсож Лао-Мэ тэр хүний урд талд байх сандалнаа өөдөөс нь харан суув. Лао-Мэ тэр хүнийг нэг их хүлээж хүндэлж сүйд болохгүй байгаа нь тэр хоёр тийм ч сүрхий дотно биш бололтой юм уу гэж бодлоо.

	Би Лао-Мэтэй ярилцаж суухдаа, профессорын байдлыг ажиглан суулаа. Тэр их л гойд содон хүн байлаа. Профессор гуай бүхий л биеэ гадаад хувцсаар ороожээ. Чухам л ямар л янзтай дэгжирхэж болно тэр бүхнийг ёсоор гүйцээн чадсан байлаа. Энгэрийнхээ гадна уутнаа бяцхан алчуур цухуйлгаж хийсэн байх агаад зангиандаа гоёмсог зүү хөндлөн хатгаж, дотуур хантаазных нь хармаа руу энгэрийн цагны оосор унжиж, арчиж зүлгэсэн гутал нь гял цал бууна. Чингэтэл тэр эл гутал хувцсыг өмсөөд лав л гурван жил болсон баймаар гутлынх нь ул хэд дахин зан тавиулсан бололтой товхойтол зузаан болсон байв. Тэр хэн нэгэнд ам алдаж тэр ёсоороо гурван жилийн өмнөөс гадаад хувцасны маягийг шүтэж эхэлсэн байх! Энгэрийн нь уутанд байгаа бяцхан алчуур зангианых нь зүү байх л байраа чухам л олсон бөгөөд ер бүхэл юм нь андгайлсны ёсоор гүйцэж чадсан нь тэр бололтой. Эрхэм профессорын биеийн уг галбирт европ хувцас даанч зохиогүйгээр барахгүй ингэж л хувцаслах юм шүү гэж албаар маягласан нь үзтэл дүйгүй харагдана. Профессор хаалганы тэнд өлгөөтэй толь руу эргэн харж тольдон зогсов. Тийнхүү тольдон зогсохдоо өөрийгөө их л дэгжин эр гэсэн шүү байдалтай байв. Түүний эрэг дух, илүү эрүү хоёрын хоорондох еэтгэр царай тэр бүхэн яг л ембүүний тогоон тал мэт агаад еэтгэр нүүрний хонхорт хамар нь гэж сагсархуу онгорхой юм эрэг духных нь доод хөмөгт хоёр нүд нь тээр цаана цөөрмийн ус шиг юм голгононо. Дээд, доод хоёр шүд нь би дээшээ чи доошоо гэж хэлэлцсэн юм шиг тэнгэр газар луу зөрж доод эрүү нь эрэг дух өөдөө еэтийнэ. Биеэр бол нэг их өндөр ч биш, бүдүүн ч биш тэгтлээ нэг их туранхай ч биш. Тэр бүхий л өмссөн зүүснээ өөрийнхөө ер бишийн байдалд яг нийцүүлж чадсан ажээ. Ембүүний тогоо шиг еэтгэр царайндаа гойд зохисон урт хар үсээ гялтартал самнасанд шилийг нь даран гялалзана. Толины өмнүүр ийш тийшээ холхин байн байн тольдсоор байгаа нь өөрийгөө гоо үзэсгэлэн бүрдсэн эр хэмээн бахдах мэт. Үнэхээр түүнийг ажаад байхад нэг л ер бишийн хүн мөн байлаа. Нарны эсрэг хандахад нь өнөөх эрэг дух илүү эрүү хоёрынх нь хоорондох хөнхөр царай нь сүүдэртэнэ. Тийнхүү царай нь сүүдэртүүт гэв гэнэт тэнгэр бүрхэх шиг болж би зовохдоо дэмий л цонхоор гадагш хараач болон нүүр буруулан суулаа.

	Гэгээн цагаан өдөр хүний сэтгэлд хар сэжиг үүсгэдэг атлаа өөрөө огт нь анзаарсан янзгүй шүү. Тэр Лао Мэ бид хоёрын яриаг ер анзаарсан янзгүй чингэсэн хэр нь гараад явчихгүй биеэ чагнан өөрийгөө агдлан барина. Тэр үес миний сэтгэлд: Энэ хүний амьд эсэн яваа нь ч тэр, гадаад хувцасны загвар шүтсэн нь ч тэр ав адилхан нэгэн зүйл үүрэг бололтой юм аа гэх бодол ургаж байлаа. Бид тэр хүнтэй чухам юу ярихаа ч мэдэхгүй суутал тэр гэнэт эргэж харангуутаа нүдээ анин ямар нэг юм эрж хайж байгаа юм шиг болов. Чингэснээ нүдээ нээж уруул дээр нь үл мэдэг инээд тодорсноо хоолойгоо хахиран засав. Тэр нь ямар нэгэн юм эрж хайсан бус гэдгээ л цагаатгаж байгаа бололтой. Ажвал түүний сэтгэл үнэхээр хоосорч гүйцсэн бололтой.

	— Профессор! Ямар байна? гэж Лао-Мэ асуув. Түүний дууны өнгөнд профессорыг нэг их хүндлэхгүй байгаа байдал нь ил байв. Харин профессор тэр байдлыг нь үл анзаарна. Гадаа шатаам халуун байгаа гэсэн юм шиг фү-ү-ү гэж урт амьсган сэрүүцэх шиг болов. «Үрлэг зарлага» маш их байна хэмээн өгүүлээд сандалнаа хөлөө хол жийн суув. Гарвардын их сургуулийн профессор гуай түйтгэрт автлаа гэж үү? хэмээн Лао-Мэ асуусан нь чухам л профессорын загатнасан газрыг нь олж маажив бололтой.

	— Тийм хэмээн профессорын хоолой чичирхийлээд, — Үнэндээ ганц хүн тэр зовлонг үүрч барахгүй байна. Надад эмэгтэй нөхөр гэх юм алга, би кино ч үзсэнгүй гэж яриад тэр тухай дахин бодохын хэрэг алга гэсэн шиг дуугүйхэн болов. Тэр үес намайг гунигт аяс эзэмдэв. 

	Профессор бодол тавин сууснаа:

	— Юу ч алга даа! гэж ганцхан өгүүлбэр дуугарав. Азаар түүний нүүр нүд их хөтгөр хөнхөр төржээ. Түүнээс биш алин хэдийнээ нулимс нь бөмбөрөх байлаа. Тэр үнэнхүү яалтгүй түмэн зовлонтой байгаа бололтой.

	— Харин Америкт амьдарч байсан бол ямаршуу байх сан бол? гэж Лао-Мэ өчтөл!

	— Ер өө ер. Ядаж Шанхайд байсан бол гээ? Тэнд сайхан кинотой, хүүхэн олон хэмээн өгүүлэв. 

	Тэр эрхэм профессорт хүүхэн кино хоёроос өөр бодож санах юм ер юу ч алга бололтой санагдаж:

	— Мао профессор! Бээжин ший үзэж суух бас ч зүгээр шүү дээ? гэж албаар асуухад профессор бодол болон сууж сууж:

	— Харийнхны ноёдын яриаг сонсвол хятад шийг бүдүүлэг хэмээлцдэг гэв. 

	Бид цөм дув дуугүй болцгоов. Би ер байж суухын арга барав. Дэмий ядахдаа шинэ халуун ус нээсэн гэсэн. Тоног төхөөрөмж нь ч бузгай гэдэг шүү! Явж усанд орох уу? гэж Лао-Мэ-д хэлэв. Зөвхөн Лао-Мэ-д л хэлснээс биш юу боллоо гэж тэр эрхэм профессорт хэлэх билээ дээ. 

	Тэгтэл профессор замаас нь өлгөн авч, толгой сэгсрэн:

	— Аюултай даа! гэв. 

	Профессорыг тийн хэлэхэд би машид зэвүү хүрч, насаараа л гадагшаа явж усанд орлоо. Нэг ч удаа аймшигтай юм таарсан нь үгүй гээд тавьчихав. 

	Профессор:

	— Бие угааж өгдөг тэр хүүхнүүдийг нь яана гээ! Онгоц нь ямар заваан гээ! хэмээн бараг л огиулан алдав. 

	Эрхэм профессорт Америкаас гадна гагцхүү Шанхай л нэг юм тоогддогийг би сая ойлгов.

	— Энд ч Шанхайтай адилгүй л дээ гэж би түүнд зориуд хэлэв.

	— Манайд Шанхайг эс тооцвоос өөр боловсон газар хаана байна даа? хэмээн өгүүлээд профессор нэг л дурамжхан инээвхийлэн аядахад хамар нь өнөөх л еэтгэр нармай руугаа улам шигдэв. 

	Чингэтэл Лао-Мэ ёстой л хэлэх л гэж хэлэв бололтой:

	— Гэтэл Шанхай маань Америкт хүрэхгүй шүү дээ гээд тавьчихав.

	— Яг үнэн дээ! хэмээн профессорын нүд гэнэт сэргэн: — Америкт бол айл болгон халуун устай. Америкийн буудал болгон нь халуун устай. Усанд оръё! Угаал үйлдье. Ус авъя, халуун бол халуун, хүйтэн бол хүйтэн ш-ш-ш ёстой санаснаараа даа. Угаал үйлдлээ л гэхэд ш-ш-ш! Хуучныг дор нь хуу солиод шинэ усаар сэлбэнэ шүү дээ хэмээн дуржигнуулав. 

	Тийнхүү дуржигнуулан байхдаа байн байн ш-ш-ш гээд байгаа нь цаанаа л нэг эгдүүтэй нулиман доромжлоод байгаа аястай агаад тийн ярьж байгаа хошууг нь харахад яг л Америкийн усан татуургын цорго шиг ажээ. 

	Профессор хамгийн сүүлд нь:

	— Хятад хүн маш балиар шүү гэж ганцхан үг нэмэн хэлэв. 

	Лао-Мэ маань профессорыг бууруулж байгаа гэнэ ээ. Шанхайд түүнийг айлгадаг юмс бас бий гэнэ. Тэр нь: зэрлэг тахиа, дээрэмчин, хүн алж, гал түймэр тавих зэрэг аймшигтай юм бүр бий нь гагцхүү хятад хүн оршин суудгаас шалтгаалдгаас биш соёлч биш байдлынх биш гэнэ. Ер түүний нүдэнд хятад хүн болгон яг л Америк киноных шиг харагддаг ажээ. 

	Тэр хамгийн хөөр баяртай байхдаа:

	— Алив юмыг Америк хүний нүдээр харж Америк үзэл санаагаар бодож болгоож үзүүштэй юм хэмээн надад сурталчилна. 

	Америкийн тухай яриад ирэхээрээ л түүний царайд инээвхийлэл тодорч ирнэ. Чингэсэн хэр нь Америк үзэл санаа гэдгээ товч төдий ч тайлбарлаад өгч чадахгүй байлаа. Тэр тавтайхан суун яриад ирэхийнхээ тэнд: Гэрт зайлбаргүй халуун ус байх хэрэгтэй, гадаа үүднээ тэрэг зогсож байна. Гэр маань кино театруудын дунд байгууштай, ер эрэгтэй хүн бүхэн эмэгтэй найзтай байх учиртай. Өвлийн цагт гэрийн доторх дулаан далаас дээш байх ёстой. Эмэгтэй нь гоо үзэсгэлэнтэй, зочны өрөөнд заавал хивс байна... хэмээв. 

	Лао-Мэ тэр профессорыг хүндлэхгүй байгаад нь тааруулан түүнийг би тэгтэл нэг их муучлахыг ч бодоогүй билээ. Уул нь профессорыг Шанхайн танхай банди ч биш Америкт өсөж өндийсөн иргэн хятад ч биш ер нь хятад хүн гэхэд хятад ч биш, Америк хүн гэхэд Америк хүн ч биш, тийм нэг өөх ч биш булчирхай ч биш амьтан юм даа гэж ойлгох нь ойлгосон л доо. Нэг үгээр чухам хаанах газар орны ямар удам угсааны хэн гуай болох нь тодорхойгүй хүн байлаа. Миний эл ойлгоц буруу байлаа ч Лао-Мэ-гээс дэм авахыг үл хүснэ. Би хүнийг өөрийнхөөрөө л ойлговоо барж шүү дээ. Тэр бээр надад нэгэн бодол их л гунигтай хүн шиг нөгөө бодол гайхалтай сонин ч юм шиг ер нь хүн бүхэн адилгүй гэдгийн л үлгэр юм уу даа гэсэн шүү нэг л сонин хүн санагдсан.

	Түдэлгүй Мао профессорыг лавтай сайн таних нэгэн зүйл завшаан тохиож билээ. Лао-Мэ намайг хамт хичээл хийж өгөөч гэж гуйсан юм. Миний найз Лао-Мэ бол улирал болгонд наад зах нь хоёроос гурван долоо хоногийн чөлөө авдаг, бас л учир нь олддоггүй сонин зантай хүн байгаа юм. Тэр охин дүүг маань галзуу нохой урсан учир гэртээ харихгүй бол тун болохгүй хэмээв. Чингээд надад гэрийнхээ түлхүүрийг өгөв. Би тэднийд унтахгүй боловч амарч хичээл номоо уншдаг байлаа. Хоёр хоногийн дараа тэднийд амарч болохгүй, хичээл давтаж ч болохгүйдээ хүрдэг байна. Тэднийд намайг оруут л Мао яг л өд шиг хийсэн орж ирнэ. Заримдаа нүдний нь буланд нулимс цийлгэнэн, бараг л уйлан алдана. Намайг нэг л нүүр өгөхгүй болохоор нулимсаа ч арчилгүй санд мэнд гүйн гарна. Түүнд царай л өгчих юм бол намайг амар заяа ер үзүүлэхгүй л дээ. Гэсэрт цэцэг цэцэглэх сайхан намар цаг эрүүл саруул хүн тэгтэл уйтгарлахгүй билээ. Гагцхүү Мао профессор л уй гунигтай. Би түүний царайг харах болгондоо л тэнгэр хангайн байдал байц ажиглана. Тэнгэр хангай жигтэйхэн сайхан байна. Гагцхүү Мао профессор л сэтгэлдээ үүсгэсэн гашуун бороо ширүүн салхиар өөрийнхөө өрөөнд гийсэн наран гэрлийг хууд нь үлдэн хөөгөөд байгаа мэт санагдана. Нэлээн удсан хойно л нэг юм тэр эрхмийг арай гэж ойлгож билээ. Тэр ийм нэг гойдын араншинтай хүн байжээ. Юун гэвэл: Түүнийг хэн юу л гэж хэлнэ вэ ер тоох юм алга ажээ. Хэн дуртай нь ярьж хэлж л байна. Профессор гагцхүү өөрийн л тухай ярьж гарна. Тэр үг яриа гэдэг зүрхнээс зүрхэнд хүрдгийг анзаарах нь огт үгүй ээ. Түүнтэй хэд гурван үг солиут л тэр надад яг л нэг эгшигт хайрцаг шиг чалчаа юм санагдав. Би ярьж л байна. Тэр ойлговол ойлгоно л биз. Ойлгоогүй бол байна л биз, пад алга гэсэн маягтай зэрэгцээд л бурж гарна. Лао-Мэ түүнийг доог тохуу хийж л байна. Огт тоох юм алга. Ер нь дэргэд нь ямар нэгэн зэрэгцээд л яриад байдаг хайрцаг л байж гэмээ нь тэр түүнтэй зэрэгцээд л бурж гарах хүн л дээ. Профессор ямар ч бай түүнийг би эмнэхийг л бодно. Тэр чинь цэл залуугаараа хүн юм шүү дээ. Яагаад ч гэх юм билээ. Би түүнд халуун усанд орох, ший үзэх тухай ярихаасаа нэг л зүрхшээд байдаг болчхов.

	— Гадуур үүгээр түүгээр зугаацвал зүгээр биш үү? гэхэд

	— Ганцаараа хаашаа ч зугаалах юм билээ дээ. Тийм үү хэмээн профессор санаа алдав.

	— Ганц хүн зугаалж болохгүй гэж үү? хэмээн намайг асуухад:

	— Та өөрөө үз л дээ! Ганцаархнаа зугаалах ямаршуухан байх нь вэ гэж уурсангүй өгүүлэв.

	— Аан! гээд би өнгөрөв. 

	Би түүнээс илүү ухаантай гэдгээ батлахад ер нь бэлэн байлаа.

	— Ганцаараа явна гэдэг үү? хэмээгээд профессорын нүднээс хилэнгийн оч гялалзав.

	— Тэгвэл би чамд бараа болж явъя л даа гэхэд

	— Чи хүүхэн биш шүү дээ хэмээн гүн санаа алдав. 

	Би сая л түүнийг ойлголоо. 

	Профессор чимээгүйхэн сууж сууж:

	— Хятад хүн шал балиар! Гудамжаар нь ч шуудхан явах арга алга. Гудамж нь гэж муруй тахир юм хэмээн нэмэн өгүүлэв. 

	Би түүнийг гадуур зугаацуулах гээд барсангүй ээ. Хэн нэгэн сайн нөхрийнхөө хамт зоогийн газар орж болох, аль эсхүл одон бөмбөгний газар очиж ч болох юм. Үгүй бол ямар нэгэн зохиол уншиж ч болох, цэвэр бичгийн дасгал ч хийж болох... Хэрэв тэр хэлснээр болдог сон бол түүнд энэ мэт зүйл зүйлийн зугаа гаргах арга хэлж өгмөөр байлаа. Гэвч профессор мэт гадаад хувцасны загзарт тийм аятайхан зүйлийг хэлээд яах билээ. Мэдээжийн «эмэгтэй хүнгүйгээр амьдарч болохгүй» хэмээх ганцхан үгээр л бүхнийг няцаах! шүү дээ.

	— Хүүхэн олж цөхөх ч юухан байх вэ дээ! гэж би илбэдсэн зөөлөн үгээр битүүдээ эсэргүүцлээ. Ер ухаарах нь үгүйд:

	— Хүүхэн олох ч тийм хэцүү юм биш дэг шүү гэж шууд ил цагаан хэлэв.

	— Тийм нь ч тийм л юм. Гэхдээ үрлэг гарлага маш их шүү дээ хэмээн тээнэгэлзэв.

	— Аан! Тэгж ч мэдэх л юм. 

	Тэр өөрийнхийгөө зөв хэмээн итгүүлэхийг бодож байгаа учир би үгийг нь дагуулан тийн өгүүлнэ.

	— Тэр хүүхнийг чинь мөнгөөр худалдаж авна. Мөнгөөр кино үзэх болно. Бас гуанзадна. Тэгнэ биз дээ? хэмээн миний юу гэхийг дуулья гэсэн шиг ярив. 

	Чингэхэд нь би зөвхөн сэтгэлдээ: «Би чамайг яая даа?» гэж шивнэв.

	— Мэдээжийн худалдаж л авч таарна. Мэдээжийн урьж ший жүжиг үзэх л болно. Энэ бол Америк ёсон. Бүүр ёсоор тэгэх л болно. Тэгтэл хятад хүн ядуу. Би бол Гарвардын их сургуулийн профессор! Сард хоёр зуун доллар авдаг. Би хүсэлдээ хөтлүүлэн улам их мөнгө үрэх болно. Заримдаа үрлэг зарлага ч юман чинээ санагдахгүй болно хэмээн тэр өөрийнхөө бодлыг цээргүйхэн өгүүлэв. 

	Би түүний яриаг чих тавин чагнаж суув.

	— За яая гэхэв, тийм их мөнгө үрлээ гэж бодъё, хань бүлтэй боллоо гэж саная, хэдийгээр мөнгө үрж гэрлэлээ гэхэд бас цаана нь бишгүй юм байх шүү дээ. Хоёр алтан бэлзэг худалдаж авах хэрэг гарна шүү дээ? Алтны үнэ ямар өндөр гээ! Гэрлэх гэж баахан мөнгө үрсний дараа гэрлэсэн тэр сардаа ийш тийшээ зугаалан явах нь Америк ёсон. Гэр доторх тавилга, зөөлөвчтэй ор, төгөлдөр хуур, хивс гээд л бүгд зайлбаргүй хэрэгтэй! Ай! Хятад хивс ч тун бузгай даа. Америк хүн чухам л хятад хивсний хойноос ухаан тавьдаг юм шүү дээ. Энэ бүхнийг авахад хэчнээн мөнгө хэрэгтэй вэ? Энэ бас л яггүй үг шүү. Хэрэв мөнгө үрж өдий төдий юм авч авчхаад, мөнгөөр кино ший үзэж үзчихээд адагт нь өнөөх хүүхэн салаад явчихвал яана? Хайран мөнгө боллоо шүү дээ. Америкт бол ийм явдал бишгүй нэг гарна шүү дээ. Гэвч Америк хүн баян л даа. Гарвардад бол ухаандаа эр эмийн ураг барилдах нь мөхөөлдөсний үнэд ч хүрэхгүй. Хятад хүн ер мөнгө үрэхийн зовлон алга байдаг юм. Чи үзээрэй!.. гэв. 

	Профессор чухам юуны тухай ярихаа мартсан бололтой баахан дуугүй суув. Магадгүй түүнийг «Хятад» агаар ч мангууруулсан байж болно. Би түүнийг хөгжил хөөртэй байлгах арга ер олсонгүй. Түүний тэр уйтгар бол гагцхүү түүнийх байлаа. Лао-Мэ-г эргэж иртэл би өдөр болгон америк ёс горим, хятадын бүдүүлгийг сонсож билээ. Шанхай бол арай дээр гэнэ. Гэтэл Шанхай хотод хятад хүн маш олон байдаг нь тэр хотын сүрийг нэлээд дарж байна гэж ярьж гарна. Түүний ярьсан болгоныг нэгэн үзүүрт нийтгэн тунгаан бодовч өнөөх Америк үзэл гэгчийн нь шальж ойлгох нь үгүй ээ. 

	Лао-Мэ хүрээд ирлээ. Миний урам хугарав. Учир юун гэвээс түүнийг ирэхээс өмнө завдаж Мао профессорыг нэг сайн таньж авъя гэж бодсон юм. Чингэтэл намайг амжаагүй байтал Лао-Мэ хүрээд ирдэг байна. Түүнийг ирэхээр Мао профессорын барааг өдөр болгон харна гэдэг өнгөрөх нь тэр. Лао-Мэгийнхээ юу болоод явааг ч мэдэхээ байлаа. Буцаад ирж байгааг нь бодоход өнөөх ач охиныг нь урсан нохой галзуу биш байсан юм байлгүй дээ.

	Хичээл заах тэр газраа л очиж нэг сайн танилцъя хэмээх бодол ургаж Лао-Мэ-г ирж хоол иднэ үү гэж урих далимд нь Мао профессорыг урьчихлаа. Би түүнтэй хятад маягаар нөхөрлөж чадахгүй балрахыг нь түүний мөнгөө хайрлан татганахыг нь л үзэх гэсэн хэрэг.

	Тэр миний урилгыг аваад:

	— Би залуу хүн байна мөнгө зоосоо арвилах учиртай шүү дээ6 Учир иймд очиж чадахгүй болоод байна. Алс нь гэр барааuаа Америк маягаар төвхнүүлэх учиртай болоод байгаа. Чингэхийн тэнд хөгжим, халуун усны өрөө, цахилгаан зуух... хэмээн шивнэх нь яг л одоо цагийн Адам, Ева бурхан цахилгаан гэрэл дор энхжинийхээ ордныг нэг бүрчлэн бүртгэн ярьж байгаа мэт байлаа. ... диван, хайр сэтгэлтэй болсон хос амраг! Өдгөө цагийн амар жаргалангийн үүд! Үнэн биз дээ? Тэгэхээр одоо хэмнэх л хэрэгтэй... гэж их л үнэн сэтгэлийнхээ үгийг ярьж буй мэт аминчирхав. 

	Би түүний ярьж дуусахыг тун ч хүлээж чадсангүй, бид хоёр хамт гарлаа. Профессорын хувьд мөнгөө хэмнэх өөрийн бодолтой хүн байж, харин миний тухайд бол түүнд хятад хоолны газар хэр таацдагийг л үзэх гэсэн хэрэг. Зоогийн газар ч хүрлээ. Тэр хоолны цэс ч үзсэнгүй, хятад хоол гэж юу байдгийг ч мэдэхгүй ажээ.

	— Америкт мөн л олоохон хятад гуанз бий л дээ! хэмээн тэр өгүүлэв. Харин хятад хоол маань чухамдаа ариун цэврийн тухайд ч барагтайхан шүү дээ. Ганц Шанхайн хоол л сайхан даа. Европ хоолоор дайлна гээч! Зоогийн нь газар хүүхэн урьчхаад Европ хоолоор дайлж суухад нүүр баатар даа гэж ярив. 

	Тэр үес би түүний Мао гэдэг нэрийг нь «Маоэль» юм уу «Моррис» гэж өөрчилмөөр санагдлаа. Түүний тэр Мао гэдэг нэр утгагүй ч гэх юм уу даа. Нэг л барагтайхан санагдав. Бид хоёр хоол идэх боллоо. Профессор хоол зооглож байхдаа амтыг нь ч сайн авах сэхээгүй байгаа бололтой. Түүний хөтгөр нүүр царайд борооны ус шиг хөлс бурзайн дусалж суув. Лао-Мэ инээд алдан өгүүлрүүн,

	— Одоо энд хоёр гурвын зэрэг хүүхэн хонгор байдаг сан бол уу, профессор оо? хэмээхэд Мао профессорын царай гэнэт сэргэж

	— Эрэгтэй эмэгтэйгээрээ хос хосоор л... бол дээр! Хүн олон л бол тус алга. Ухаандаа цөөхөн ам бүлтэй айлын эр эм хоёр ганц тахиа шарж идэхэд аятайхан байх шүү дээ.

	— Гаднаас ер зочин урихгүй юу? 

	Лао-Мэ чухам л бүдүүн зүрхтэй тэнэг хүний байдлаар ингэж асуудаг байна.

	— Америк хүн хятад хүнтэй адил тэгтлээ нэг их найз нөхрөө урьж залж зочлоод ч байхгүй шүү, хятад хүн нөхрөө маш их зочилно. Даанч цаг хайрлахгүй дээ. Энэ ч горьгүй хэрэг шүү хэмээн Лао-Мэ-г сургамжилж гарах нь тэр. 

	Лао-Мэ бид хоёр профессорт хариу юу гэж ч дуугарсангүй. Профессор яг л үнэнээ ярьж байв. Тэр яах ч аргагүй хятадын хивснээс бусад зүйлийг ер шохоорхдоггүй нь илт байв.

	Тэр хятад газар мэндэлсэн нь юу юунаас илүү гарз бөгөөд даанч засаж залруулж болохгүй зүйл ажээ. Түүний ганц боддог юм нь Америк маягийн авсаархан орон гэр төвхнүүлэн авч амьдралдаа гэрэл нэмж, хятад орон даяар алдаршин мандах л бололтой. Уул нь тэр Америкийг яг л хятад орон шигээ нэгд нэгэнгүй сайн мэддэг сэн бол юм бүхэн нь тийм ч аятай таатай нь юу л бол доо. Профессор маань Америкт америк кино үзсэн сэн бол хятадынхаас хавьгүй балиарыг нь мэдэх сэн. Нэгэнт Америкийг мэдэхгүй, бүрэн дүүрэн ойлгоогүй хойно яая ч гэх юм билээ дээ! Би түүнийг юу юуны урьд сайн таньж авахын учир анхааралтай ажиглаж суулаа. Уйтгарыг нь сэргээж даанч чадахааргүй ажээ. Учир нь түүний толгойд байгаа үзэл бодлыг салгана гэдэг сэтгэшгүй хэрэг.

	Гагцхүү түүнийг чухамхүү ямаршуухан хүн бэ? гэдгийг танихын учир хичээнгүйлэн ширтэн суув. Би Мао профессортой байнга уулзаж учирч байхын тул цаг үргэлж түүнийг сураглаж гүйсээр Лао-Мэ-дээ ч тус болсон юмгүй өнгөрсөөр байлаа. Заримдаа Лао-Мэ гэртээ алга байна. Тэгэхээр нь шууд л Мао профессорынх руу орно. Тэднийх тавилга мавилга гэх юм үгүй айл байлаа.

	Нэгийн зэрэг багаахан ор, түүний дэргэд хоёрын зэрэг том жижиг чемодан, цагаан юмаар бүтээсэн ширээн дээр Америк хийцтэй бичгийн хэрэгсэл, хоёрын зэрэг сандал буйн нэгийг нь хүн суулгахаар тавьчихсан, нөгөө дээр нь байнга бичгийн машин байна. Тэр бүхнээс гадна дугуй зөөлөвч дээрээ луун хээгээр чимэглэсэн хэрээст өлгий сандал байх бөгөөд гадаадын хүн сууж ном уншихад зэхсэн бололтой. Зав зайтай цагтаа профессор тэр сандалдаа суун өлгийн хөдөлгөөнөөр санжганан бүүвэйлэгдэж биеэ зугаацуулан цаг мөчийг өнгөрөөн бодол тавин байх агаад тийнхүү суух нь хүссэн бүхнээ хэзээ хэзээгүй гүйцэлдүүлэхээр болсон юм шиг харагдана. Цонхны янзнаа хэдэн ширхэг гадаад ном байх бөгөөд ханандаа Америкт авхуулсан хэдэн гэрэл зураг, Гарвардын их сургуулийн нэгэн ангийн туг тэргүүтнийг өлгөсөн байна. Ер тэднийд хятад зүгийн юм гэвэл хүлээн зөвшөөрч гэмээ нь гагцхүү профессор өөрөө л биеэрээ байлаа. Би тэднийхээр байнга орж гарч явахдаа ганц нэгийн зэрэг хуулбар зураг, гэрэл зураг үзсэнээс биш ваар саванд цэцэг тарьсан байхыг нь огт үзээгүй ээ. Түүний бодож хүсдэг цорын ганц юм нь ердөө л Америк маягийн авсаархан цэвэр цэмцгэр ганц бие хүний орон гэр төвхнүүлэх л билээ.

	Магадгүй Мао профессорын тэр санаж хүсдэг ганц юм нь хэзээ нэгэн өгөөжтэй өдөр бүтэж болох л юм. Чингүүт тэр цонхондоо мэдээж, хөшиг татаж таарна. Тэр хөшигний нь цаана тэнгэрийн өнгө сааралтан сүүмийж, наран мандаж байвч түүнд гудамжаар явж гэрэл гэгээ харах зав зай алга болох шүү дээ гэж би дотроо бодож билээ. Тэр өөрөө, түүний өнөөх Америк үзэл бодол, бараг бүхий л юм нь орчлонгоос таслагдсан гэсэн үг.

	Миний бодлыг түүний ёс явдал бэлхнээ нотлоод өгдөг юм байна. Бид мөнгө зоос, гадаад хувцас, хүүхэн, хурим, америк киноны тухай ярилцлаа. Би хааяа улс төр, нийгмийн амьдрал, урлаг уран зохиол тэргүүтний тухай санасан бодсоноо яриа сэдэн өгүүлж үзэхэд тэр алиныг нь ч өлгөн авч ярих нь үгүй. Харин ямар нэгэн сэжмээр Америктай холбоотой яриа гарахад л сая өлгөн авч уралдан ярих авч, уг байдлыг нэг л ондоо маягаар ярих гээд эхлэх нь тэр. Жишээлэхэд л Америкийн улс төрийн бодлого ярихад л Мао профессор өлгөн авч америкийн парламентын нэгэн гишүүн хурим хийх болоход хүүхэн өдий төдий цагдаагаар хамгаалуулан ямаршуухан янзтай машинаар ирж хуримын ордонд залардгийг ярина. Хуримын ёслолын ордны гадаа харуул манаа гэж үй түмээрээ байна л даа! Шал өөр юмны тухайд ч мөн л ив ижилхэн. Түүний ухаан санаан дахь улс төр, урлаг ер ямар ч зүйл байсан цөм гэр бүл бололцох, дунд зэргийн хөрөнгөтний урлагийн хэрэгцээтэй хамаатай болоод явчихна.

	Хятадын улс төрийн бодлого, нийгмийн байдал, урлагийн тухай ярилцаад ирж гэмээ нь яана гээ? Хятад киног бол чухам л хэлж ядах нь тэр. Хятад кино шал дэмий, ер бусад алив юм нь ч бас л тун муу гэнэ. Хятад кинонд гарч байгаа эр эм хоёр хүн улаан халз тэврэлдэн авдаггүй, үнсэлцэж үнгэлддэггүй нь даанч гутамшигтай гэнэ.

	Гарвардын их сургуулийн хэдэн жил түүнийг Америкчилжээ гэдгийг би сайн мэдэж байлаа. Харин Мао профессор хятад газар мэндэлсэн биш бил үү? Түүний гал голомт хятад орон бус уу? Тэр Америк руу явахынхаа өмнө хятадад балчир залуугийнхаа хорин насыг өнгөрүүлээгүй сэн бил үү? Яагаад ийнхүү эх орон юугаан хайхрах ч үгүй, мэдэх ч үгүй байна вэ? гэдгийг ер ойлгохгүй байлаа. Түүнээс бага балчиртаа гэр орондоо ямаршуухан байдалтай өсөж өндийсний нь тухай нэлээн хэд хэдэн удаа лавлаж үзсэн л дээ. Чингэхэд хад мод шиг таг дуугүй л суудаг байлаа! Энэ гайхалтай хэрэг шүү! Тэр хэзээ ямагт эхлээд хүний үгийг чих тавин чагнана, дараа нь ярьж гарна. Тэгсэн хэр нь өөрийнхөө тухайд ер юу ч ярих нь үгүй. Би Мао профессортой танилцаад бараг жилийн нүүр үзэв. Би түүнийг гайгүй хүн юм уу даа гэж бодож явлаа. Гэтэл хараахан миний бодож явсан шиг тийм ч аятайхан хүн биш байжээ. Хүнд аятайхан хүн шиг харагдах нэг хэрэг. Тэр, нэг л юмыг шашин шиг шүтдэг байж таарна. Хүнд аятайхан харагдаад байдгийн нь цаана нэг нууцгай юм бий нь бий. Тийнхүү байдал байцаас нь би түүнийг ам султай хүн биш юм гэдгийг бат нут ойлгож билээ. Түүнээс өөрийнх нь тухай асуух болгондоо би царайг нь хичээнгүйлэн ажигладаг билээ. Миний асуусанд хариу өгөх нь үгүй хэр нь нүүр царайд нь ер анзаарсан байдал огт үгүй байна. Уул нь тэр тийм ч муу хүн биш өөрөө л өөрийгөө худалдсан байдал нүүр царайнд нь ив ил байна. Хэдийгээр тэр хав дарсан нууцгай байдал нь түүний хөнгөмсөг занг хэзээ ч бүрэн эзэмдэж чадах нь үгүй авч арга буюу хав даран нууцлахаас л өөргүй ажээ. Чухамдаа энэ нь Мао профессорынхоо л төлөөнөө байх шүү дээ. Хэрэв тиймгүй юмаа гэхэд өөрөөр яахин хүзүү толгой мөрөн дээр авч явах сан билээ дээ.

	Хүн эрхбиш өөрийн гэсэн алив юмыг тусгайд нь байлгах хэрэгтэй. Зарим хүн амин хувийнхаа юмыг байнгад олонд зарлаж явдаг байхад нөгөө зарим нь үргэлжид сэтгэлийнхээ мухарт хав дарна. Хүн хүний арга барил өөр өөр, уул уулга нь угтаа ав адил л даа. Мао профессорын тухайд бол тэр өөрийнхөө хамаатай бүхнийг сэтгэлдээ хав дарахыг хичээнгүйлнэ. Түүний тэр Америк үзэл бодол хүсэл мөрөөдлийн авсаархан гэр гээд байдаг нь л харин ямагт аманд нь орж ирсээр байна. Чухамхүү үүний л төлөө яах аргагүй үүний л учир Мао профессор өөрийгөө бүхнээс нуун далдалдаг ажээ. Намайг өөрийн нь тухай асуунгуут мань эрийн нүүр сүүдэртэн хөнхийж, аажимдаа тэр сүүдэр нь бүхий л нүүрээр нь тархан, царай зүс нь тэр аяараа гэрэл зургийнх шиг сүүдэртэн барайна. Тээр цаана голон голонхийж байдаг нүд нь улам цааш ширгэн үзэгдэхтэй үгүйтэй болчихно. Шигүү шүдээ аяархан хэд хэд дахин хавираад чихнийх нь гэдэс үл мэдэг хөдлөх нь сэтгэлдээ хав дарсан юмаа таг түгжиж авч байгаа нь тэр гэмээр. Чингэснээ өнөөх голон голонхийгч нүднээс нь гэрэл харван нүүрнийх нь бараан сүүдэр зугуухан үс рүү нь шингэн далд орох шиг болно. «Н-да!» гэж дуугарсан нь миний асуусан юмны тухайд ганц ч болов үг дуугарахгүй гэсэн аяс байлаа. Тэр дийлэх нь тэр. Чив чимээгүй сууж сууж намайг нүд буландан ажиглав.

	Түүнийг америкт мэндэлсэн профессор байж гэмээ нь бодоход даанч инээдтэй санагдана. Чингэтэл энэ нь даанч хүсэвч үл гүйцэлдэх зүйл байжээ. Учир иймд хий л хүсэл болон суухаас ч биш яах билээ. Үнэндээ түүнд хэрээст өлгий сандалдаа дүүжин даажин хийн бие саатуулж л суухаас өөр болох бүтэх юм юу байх сан билээ.

	Муу нуухаар сайн илчил гэж! Угтаа би мөдхөн тохиох учралыг л хүлээхээс өөргүй болов. Зуны амралт хаяанд тулчхаад байсан сан. Би Лао-Мэ-гийнд очлоо. Лао-Мэ-тэй л уулзвал өнөөх «гуньхралын бэлгэдэлтэй» таарах бол уу гэж бодсон хэрэг. Тэгтэл Мао профессорын барааг харсангүй ээ. Гадаа хаалганаа би толгой мэхийн:

	— Өнөөх хаа байна? гэж асуутал,

	— Бүтэн долоо хоног илүү түүний барааг харсангүй ээ хэмээн Лао-Мэ өчив.

	— Яагаа юм бол? гэхэд 

	— Хүмүүсийн ярилцах нь ажлаасаа халагдсан бололтой юм. Надад өөр мэдэх юм алга шүү гэж Лао-Мэ инээд алдан өгүүлснээ: — Мао өөрийнхөө амин хувийн явдал учрыг хүнд ярьдаггүйг чи мэднэ шүү дээ гэв.

	— Хүмүүс чухам юу гэж ярьж байна гэж би их л сонирхон асуув.

	— Тэр сургуультай гурван жилийн гэрээ хийсэн юм гэнэ ээ.

	— Чи бол хэдэн жилийн гэрээтэй вэ?

	— Бид чинь гэрээ мэрээ хийгээгүй улс. Сургууль маань жилдээ бидэнд багш урьдаг юм.

	— Тэгвэл цаадах чинь яагаад ганцаараа гэрээ хийсэн юм бэ?

	— Америк ёсоор гэрээ хийхгүй бол цаадах чинь ажил хийж чадахгүй шүү дээ.

	— Ёстой л Мао профессорын маяг даа!

	— Хэрвээ их сургуулийг хятад хүн бүрэн эрхэлж байгаа бол гэрээ Англи Хятад хоёр хэлнээ гардаг гэнэ. Энэ нь профессор хятад бичгийг бүрэн дүүрэн итгэдэггүй гэлцэнэ. Бас хүмүүс, гэрээний гурван жилд хоёр тал хэн нь хэнийгээ ч огцруулж чадахгүй, профессор ч мөнгө цалин нэмээч гэж шаардах эрхгүй сургууль ч хасах эрхгүй гэнэ. Хоёр тал гарын үсэг зурдаг нь Америк үзэл гэнэ. Мао нэг жил ажиллаж гэнэ л дээ. Нэг жил ажиллана гэдэг маань зуны амралт болно гэсэн үг биз дээ. Тэгтэл Мао профессор цалин нэмж өгөхийг шаардсан гэнэ дээ. Тэгээд ч зогсоогүй зуныхаа амралтаар яваад буцаж очоогүй юм гэнэ хэмээн Лао-Мэ ярилаа.

	Миний санаанд гэнэт өнөөх гэрээ орж ирүүт,

	— Өнөө гэрээ яалаа? гэнгүүт Лао-Мэ

	— Гэрээ байгуулах нь Америк үзэл, харин гэрээ цуцлах нь хятад үзэл байгаа юм биз хэмээн өгүүлээд зөвхөн уруул нь инээвхийлэв. Гэвч түүний ярианы өнгө нэг л учир утга бүхий нь илт байв. Лао-Мэ үүнийг энгийн нэг ярьсан ч байж болох юм. Гэвч ярьсан бүхэн нь миний зүрхэнд хүрч хөндүүрлүүлэв.

	— Цаадхыг чинь сургууль нь яагаа бол? гэж би асуув.

	— Хүмүүсийн ярих нь сургууль хүсэлтийг нь өнөөх л гэрээгээ баримтлан ёсоор болгож өгөөгүй бололтой юм даг аа даа.

	— Профессор өөрөө яагаа бол доо?

	— Хэн мэдэх вэ дээ, тэр өөрийнхөө тухай хэзээ л юу ярьж байлаа даа. Сургуультайгаа захидлаар харилцаад л байгаа гэсэн. Мань хүн чинь захидал бичих бичгийн машинтай шүү дээ.

	— Сургууль нь түүний цалинг нэмэхгүй бол цаадах чинь сургуульдаа ажиллахгүй бол уу?

	— Би түрүүн хэлсэн шүү дээ. Хэн ч мэдэхгүй хэрэг хэмээн Лао-Мэ надад баахан уцаарлангуй аястай өгүүлээд: цаадах чинь сургууль руугаа л очихгүй бол ганц найдвараа алдана гэсэн үг гэв. Сургууль нь зарга заалхай болохгүй бол түүний хойноос төвөг чирэгдэл болгон хөөцөлдөх зав зайтай хэн л байх вэ дээ гэж би бодов.

	— Мао ямар учир шалтгаанаар цалин пүнлүүгээ нэмүүлэх гэж шаардсан юм бол чи мэдэх үү? Би учрыг нь олохоо болиод байна хэмээн би юу ч бодолгүй асууж орхив. Чингэнгүүтээ бас түүнийг хүнээр ярьж ятгуулж үзвэл яах сан бол гэж асуув.

	— Чи яв! Би л үгүй дэг! гэж хэлээд Лао-Мэ инээд алдсанаа: — Түүнийг хоол идье гэж уривал хоол зооглохгүй, архи уу гэвэл балгахгүй, ямар нэгэн юм түүнээс асуулаа гэхэд хэлэх нь үгүй өөрийнх нь яриаг сонсовч чихэнд наалдахуйц юм ярихгүй. Тийм хүнийг чинь хэн нөхөр гэж санаж, зөвшин ярилцах юм бэ? гэв.

	— Чи түүнд хэлж ярихыг татгалзаж болох л юм. Гэтэл цаад профессор чинь маш сонин хүн биш юм уу?

	— Ямаршуухан учиртай хүн болохыг нь үзэх л хэрэгтэй. Эмгэг судлагч хүн өвчтөн болгоныг үзэхэд, цөм л сонин байдаг бус уу?

	Лао-Мэгийн ярианы өнгө арай л дэгсдүүлээд байна уу даа гэж би дотроо бодлоо. Чингээд түүнээс:

	— Лао-Мэ! Чамайг профессор гомдоосон дог шүү! Ажаад байхад чи профессорыг ердөө хүндлэхгүй юм байна. Гэвч... гэтэл Лао-Мэ миний үгийг сонсоод инээмсэглэв.

	— Би түүний яриаг бишгүй л нэг сонссон. Чинийхийг ч гэсэн дээ. Саяхан Мао профессор надтай нэг баахан ярьсан. Өглөөнөөс орой болтол л хүүхэн, хүүхэн, хүүхэн гэж мунагтаад байсан. Тийм юмыг чинь хэн сонирхон чагнах вэ дээ.

	— Энэ чинь ярих л юмны нэг биш үү? гэж би цаашлуулав. 

	Би Лао-Мэ-гийн бусдын төлөө үнэнхүү санаа тавьдгийг сайн мэдэх билээ. Бусдын сайн сайхны төлөө л гэж явдаг хэр нь гагцхүү түүнийг л зэмлэнэ. Тэр бусадтай тийм ч зөөлөн амаар уулзах нь үгүй. Мао профессорыг хүлээж хүндлэх нь үгүйгээс гадна түүнээс ямар ч юмыг нуух хаах гэж үгүй билээ. Тиймээс ч би түүний тухайд зориуд ярья гэж ярьсан юм. Байдал нь профессор түүнийг гомдоосон бололтой юм. Тийм ч учраас Мао профессорт үг хэлэхийг хүсдэггүй болоод л миний асуултыг хариулах үг нь мухардаад байгаа хэрэг.

	— За за! Чамд би ярья л даа яах вэ гээд Лао-Мэ хүчээр инээвхийлэв. Чингээд, — Нэгэн өдөр профессор надаас Лао-Мэ профессор оо! Чи бас профессор уу? гэж асуусан юм. Тэгэхэд нь би:

	— Их сургууль л намайг тийм албанаа урьсан юм. Би яахан татгалзах билээ гэж хариулав.

	Чингэтэл тэр:

	— Чи Америкийн профессор биш биз дээ? гэдэг байна.

	— Биш ээ! Америкийн профессор бол онцгой үнэ хүндтэй байх биш үү? гэж эргүүлэн асуухад хариу юу ч дуугарсангүй. Нүүр нь тэр аяараа ногоорч билээ. Чухам л тэр өдрөөс хойш намайг араандаа зууж эхэлсэн юм. Чингээд сургуулийнхаа захиралд гомдол эрсэн захидал бичиж, Мэ бол эрдмийн зэрэггүй зөвхөн л профессор зэрэгтэй тэгэхдээ яагаад бүүр Америкийн профессорын зэрэгтэй хүнтэй адилхан цалинтай байдаг юм бэ? гэж лавласан байжээ. Түүнийг би өөрийнхөө цалингийн тухай асууж сурвалжлаад байхад нь ер анзаараагүй юм.

	— Захирал түүний захиаг чамд үзүүлээгүй л бол сайн байж! манай захирал ер тийм юм хийхээргүй хүн. Мао профессор л өөрөө захидлаа хоёр хувь үйлдээд нэг хувийг нь надад барин гарын үсгээ зур гэж өгсөн юм. Би зураагүй, зөв биз дээ? Санаа нь өөрийнхөө захидалд бичсэн зүйлээ бататган гарын үсэг зуруулах гэж л дээ.

	Лао-Мэ ингэж яриад инээх нь цаанаа л нэг хиймэл инээд байлаа. Залуу хүн бүхэн шазруун байдаг шүү дээ.

	— Оо! Түүний цалингаа нэмүүлэх гэсний шалтгаан ийм байжээ гэж би өгүүлэв.

	— Мэдэхгүй. Бид өөр л юм ярьсан юм сан.

	— Баяртай, Лао Мэ! Би зуныхаа амралтаас өмнө профессортой уулзъя гэж бодож байна. Түүнээс өөрийнх нь тухай ямар нэгэн зүйл дуулж юу магад гэтэл Лао-Мэ би түүнтэй аз болж гудамжинд тааралдсан шүү. Тэр түргэн алхалж хөмсгөө зангидчихсан царай нь шаахай шиг ээтийж хөнхийгөөд л явж байна билээ. Чухамдаа хэрхэн түргэн түргэн алхалж яваагаа ч анзаарахгүй бөөн өш хорслоор сэтгэл нь цалгилж яваа нь тэр биз гэж ярихад нь би:

	— Профессор хаанаас хаа хүрэх гэж яваа нь тэр юм бол? гэж асуун яриаг нь таслав.

	— Шуудан руу явж байсан хэрэг гэж өгүүлээд Лао-Мэ энгэрийнхээ уутнаас бяцхан алчуур гарган хөлсөө сэвэв.

	— Мөдхөн зуны амралт боллоо. Хаана амаръя гэж бодож байна даа?

	— Чин Дао ч ер нь зүгээр гэлцэх юм. Н-да үнэн үү?

	— Яг гадаад улс шиг гэсэн шүү. Тийшээ явж болох л юм.

	— Гэтэл...

	Би түүний юу ярихыг сайн мэдэж байсан учир «Гэтэл» гээд цааш ярихыг нь таслан:

	— Амралтынхаа дараа эгж ирэх үү? гэж асуув.

	— Хараахан шийдээгүй шүү гэж дөнгөж асуунгуут дор нь хариулав. Магадгүй би асуухдаа маш сандруу асуучихсан ч байж болно. «Хараахан шийдээгүй» гэсэн нь «буцаж ирэхгүй» гэсэн утгатай үг санагдав. Түдэлгүй Мао үгээ буцаан Чин Дао руу явна гээд шийдчихсэн ч дэм алга л даа гэснээ миний асуусныг дуулаагүй царай гарган: Ямар ч гэсэн Шанхай руу явах нь явна. Шанхайд санаа амар кино үзэж явахгүй юу. Бээжинд амь зуух үрлэг зарлага ихтэй, үзүүштэй сайхан кино ч алга! Сургууль руугаа очиж зугаацъя гэвч улам л уйтгарт живнэ гэж яриутаа тэр араасаа юманд хөөгдсөн мэт гүйж одов. «Уйтгарт живнэ» гэдэг үгийг чухам хэнд хэлж байгааг би ер ойлгосонгүй ээ. Түүнийг сургуульдаа л хэвээрээ байх юм бол зуных нь амралтын дараа лавтай сайн мэдье.

	Шалгалт ч дууслаа. Профессор ч яваад өгчээ. Гэтэл тэр юм хумаа бүгдийг авч явсангүй ээ. Лао-Мэ-гийн таамгаар бол профессор өөр газар шилжих ажил хайхаар одсон хэрэг. Гэрээнд хэдэн жил гэж заасан бай пад алга. Ажил олдвол тэр чигээрээ тэндээ шингэнэ. Энэ нь түүнийхээр бол хятад үзэл гэгч нь хайсан ажил нь эс олдож гэмээ нь эргээд л ирнэ. Тэр нь өнөөх Америк үзэл гэгч нь болж таарна. Учир явдал яг л Лао-Мэ-гийн багцаалснаар болж таарчээ. Профессор бүүр гурван сарын цалин нэмүүлжээ. Бид хэдийгээр түүнийг базаахгүй хүн гэж үзэхгүй харин хийгээд яваа ажил явдал нь яав ч хөхиүлэхээр үгүй дэг ээ. Нэмэгдэл цалин өвөртөлсөн нь чухамдаа гагцхүү өөртөө л итгэдэг бусдад хувийнхаа юмыг ярихаасаа итгэдэггүйнх нь ач бололтой.

	Зуны амралт дууслаа. Би Лао-Мэгийн төлөөнөө хичээллэхээр тэднийх рүү очлоо. Эл удаа тэр мэдээж чөлөө авах шалтаг олоогүй байгаа байх. Уул нь чөлөө авах шалтгаа надад хэзээ л хэлж байлаа. Дуртай цагтаа л над руу гүйгээд хүрдэг юм чинь.

	Профессор ч эргээд ирлээ. Түүний тийн буцаад ирж байгаа нь өөрөөс нь бусад хэн хүнд мэдээжийн нэг л эвгүй байх шүү дээ. Профессор нэн баяр хөөртэй байлаа. Уйтгартай явахдаа бол түүний царайд инээмсэглэл тодрох нь бүү хэл, хүний сэтгэл өвдмөөр баргар царайлчихсан явдаг билээ. Профессор инээдээрээ өөрийгөө баяр баясгалантай яваа гэж ойлгуулахыг бодовч тэр инээд нь нэг л нийцэж өгөхгүй байлаа. Уруул нь өмгөнөн найтаах ч гэж байгаа юм шиг болоод явчихна. Уйлах нь үү гээд хартал нүдэнд нь нулимс алга байна. Уул ухаандаа инээхчээ болж байгаа нь тэр юм гэнэ дээ. Тэгж инээсэн огт нь инээхгүй байсан хоёр адилхан байлаа. Түүний ийнхүү албан хүчээр инээхэд миний дотор зарсхийн нэг л эгдүүтэй санагдана.

	— Чин-Дао руу явсан уу даа? гэж би түүнээс үг өдөв. Тэр хаалганыхаа тэнд зогссон хэвээр

	— Яваагүй ээ! Чин-Даод амьжиргаа алга! Мөн биз! гээд инээд алдав.

	— Аан?

	— Наашаа ороод ир! Чамд эрдэнэ үзүүлье!

	Би баахан тээнэгэлзэн урд нь явж очлоо. Өрөөний нь юм бүхэн урьдын байснаараа л байна. Ороо битүү торон хөшгөөр бүрхсэн байв. Мао профессор тэр торон лавираа яран нэгэн зүйл гаргаж ирлээ. Чингээд ардаа нуун юу вэ? таа л даа гэж байна.

	Тэр нь надад огт нь сонин санагдсангүй ээ.

	Профессор гар дахь юмаа ардаа нуусан чигээрээ:

	— Чамд өмнө газрын хүүхэн сайхан уу? Хойд газрынх нь сайхан уу? хэл дээ гэв. Би тийм асуултад хариу өчиж явсан нь үгүй билээ. Намайг ер таах царайгүй байгааг гадарлуутаа гараа урдаа авчран надад нэгэн зураг өглөө. Чингээд өнөөх зургаа дагуулан над руу бүр тулж ирэн хойноос нь дагуулан харахыг ажвал инээмсэглэн аядсан царай нь үрчгэс үрчгэсхийн бараг л миний дээгүүр харайн алдана. Тийн байхдаа юу ч гэж ярьсангүй, уруул нь хөдлөх төдий бөвтнөн байв. Өнөөх таалгаад байсан юм нь нэгэн хүүхний зураг байлаа. Тэр зургийг харахад хүн бас хууртаж болохоор дориун хүүхэн байлаа. Тэр хүүхэн ямаршуухан хүүхэн санагдсанаа би түүнд ярихыг бодсонгүй. Насаар бол залуу, буржгар үстэй бяцхан нүүртэй цулцгар эрүүтэй, том нүдтэй ер нь дориун л хүүхэн байлаа.

	— Та гэрлэх нь үү, профессор оо? гэж би тоглоом хийж асуув.

	Профессор инээд алдсанаас биш юу ч гэж ярьсангүй ээ. Би хүүхний зургийг дахин сайтар ажиглав. Миний сэтгэл аяндаа догдлов. Хүүхний тухайд би даанч шийдэж чаддаггүй хүн. Би түүнтэй хамт байсан сан бол...

	— Үрлэг зарлага маш их дээ! хэмээн профессор сая нэг юм дуугарав. Чингээд залгуулан: — Уг нь үрлэг зарлага байх л шүү дээ! Тийм ээ? Одоогийн хүүхнүүд ямар боловсронгуй гээ. Америкт суралцаж байсан юм шиг л хорин нэгэн насанд чинь тэд юм бүхнийг мэднэ. Би түүнийг кинонд урьсан юм. Кино дуусангуут тэр шууд л гэрийн зүг одов. Ухаантай гэх үгүй яах вэ дээ? Дараагаар нь бид хоёр бас л кино үзлээ. Тэр надад сугадуулахгүй гээд гараа өгөөгүй. Тийм л боловсон шүү. Харин киноныхоо билетийг би авч байсан даа. Хамгийн сүүлд кино үзэхдээ л тэр намайг өөрийгөө үнсэхийг сая зөвшөөрсөн юм. Мөн биз дээ! Би мөнгөө хий хоосон үрээгүй байгаа биз? Намайг наашаа явахад галт тэрэгний буудлаас үдэж өгсөн. Буудал дээр усан үзэм авч өгсөн. Би мөнгөө ухаалаг зарсан байгаа биз? Одоо тэр насаараа минийх болсон. Дууч эмсийн ордноор хоног төөрүүлээд ч дэмий. Хий дэмий мөнгө үрнэ, харин ч аюултай байлаа. Өнөөдрөөс эхлэн мөнгө хэмнэх хэрэгтэй болоод байна.

	— Чи тийм их мөнгөөр яах нь вэ? гэж би үг өдөн асуув.

	— О-о хэмээн хоолой нь бүжигнээд өлөн нүд нь гялалзав.

	— Ганц бие хүн яахин мөнгө үрэхгүй байх билээ. Гуанзанд хоол иднэ, хувцас хунараа угаах болно, хөлсөөр л угаалгаж таарна. Чингэхлээр мэдээжийн хэрэг мөнгө гэдэг урсах шүү дээ. Харин хоёр хүн сэн бол юу боллоо гэж тийм их мөнгө урсах билээ. Хоолоо өөрсдөө хийгээд идчихнэ. Хувцас хунараа өөрсдөө угаачихна. Хоёр биедээ тус дэм бололцоод л бүхнийгээ хийчихнэ

	— Тэгвэл одоо заавал мөнгө хэмнэх гэдэг юуны учир бил ээ?

	— Зөөлөвчтэй ор хэрэгтэй! Халуун устай байр байх болно. Тийм үү? Диван, төгөлдөр хуур ч хэрэгтэй. Хурим хийхэд мөнгө хэрэгтэй болно. Бурман сар (гэрлэсэн сар)-ын найрт бас мөнгө. Гэр бүл гэдэг бол гэр бүл л байх болно хэмээн тэр бодол тавин сууснаа: — Тэгтэл хуримдаа лам залж таарна. Бас л мөнгө гаргах болно гэв.

	— Яах гэж лам залах болж байна?

	— Америкт алив найр хуримд тохь томоотой улс лам залж хуримаа батлуулдаг юм. Н-да! гээд профессор бас л бодол болон хэсэг сууснаа: — Хүүхэн маань Шанхайгаас ирэх байдаг. Мэдээжийн түүний чинь замын зардал гэж орно. Галт тэрэгний хоёрдугаар зэргийн суудлын пиу лав хоёрыг авах болно. Хятадын илчит тэрэгний гуравдугаар зэргийн суудал гэдэг хүн суухын аргагүй шүү дээ. Чи бодоод орхи доо, хэдий хэрийн мөнгө орохоор байна гэж өгүүлээд түүний хошуу нь өмөр өмөр хийн хуруугаа аяархан инчдэн дотроо тооцон бодож байх мэт харагдлаа. Тэгтэл хараахан нэгэн хурмын зуур бодож боломгүй санагдав бололтой хөмсгөө зангидав. Чингэснээ нэг муу инээвхийлэн аядаад:

	— Би хэчнээн мөнгө гаргах байлаа ч огт нь гар татахгүй ээ. Ухаандаа чи таван мянгаар очир алмаас худалдаж авлаа гэхэд түүнийг чинь хүнд л үзүүлэх гэж зүүх шүү дээ. Өмнө газрын үзэсгэлэн гоо хүүхэн хойд газрыг зорьж над руу тэмүүлж байна шүү дээ. Энэ чинь миний хувьд бахархалтай хэрэг биш гэж үү? Мөн үү дээ! Хүүхэн бол Шанхайн гоо үзэсгэлэнт эм. Түүнд мөнгө хайрлахгүй байх нь зөв өө дөө. Хүн ердөө л үрлэгийн төлөө л байх шүү дээ гэв.

	Үрлэг гэж чухам юуг хэлээд байгааг бас л ойлгохгүй юм. Лао-Мэ-гийн оронд сар гаруй хичээл хийлээ. Миний чихэнд Шанхай, гэрлэх, үрлэг, алдар гавьяа, зөөлөвчтэй ор гэдэг үг байнга дүнгэнэсээр байлаа. Заримдаа хичээлд бэлтгэж бичиж суутал эл үгсийг санаандгүй биччихээд засах хэрэг гарна. Тэр намайг бүр мангууруулж гүйцээ.

	Би хэдхээн өдөр ч болов амар байхын эрхээр Лао-Мэ-г эртхэн эгэн ирж үзээсэй гэж тэсгэлгүй их хүсэн хүлээх болов. Хүний зан байдлыг судлах нь учир уулга бүхий байх шүү дээ. Гэтэл профессор надаас нойтон хамуу шиг салж өгөхөө байчихдаг байна. Чингэхлээр чинь түүнийг бас л судлаад байхаас биш яая гэх вэ?

	Лао-Мэ тав зургаа хоногийн дараа арай гэж нэг эргэн ирлээ. Тэр үес профессор надад шал өөр болсон санагдав. Яг л урлахуйн шидээр бүтсэн сайхан өгүүллэг шиг залхаг болсон өнөөх уйтгартай байдал нь гэнэт алга болсон байлаа. Тэр хичээлгүй үедээ гэртээ л бичгийнхээ машиныг тог тог тогшиж суух болов. Тийнхүү суугааг нь нээлттэй үүдээр харахад яг л загас шиг толгой нь ханан дагуугаа сүүтгэнэн хөдөлж байна.

	Чингэснээ доошоо шатаар буун шууданд захидал илгээгээд шуудхан гэр лүүгээ эгэн орно. Өрөөн дотуураа нааш цааш холхин байснаа яачхав даа гэм палхийтэл санаа алдана. Санаа алдсаныхаа дараа манайх руу ирнэ. Царайнд нь баахан ядрангуй маягийн инээмсэглэл тодрон Ха! гэж шүүрс алдан босго алхан орж ирэнгүүтээ тоос бужигнуулсныг нь үлээж байгаа юм шиг фү-үү гэж хий үлээгээд өгүүлрүүн:

	— Та бүхэн сайн байна. Сэтгэл өвдөх юм юу ч алга! хэмээнэ. 

	Уул нь тэр ингэж нийцүүртэй юм ярих нь бүү хэл, хариу дуугарахын ч аргагүй, юм ярьдаг байв. Чингэтэл эл удаа нүүр ам гар хуруугаараа зааж засаж ирээд л:

	— Амьд явах арга алга! Мөн биз? Уйлъя уйлаад ч нэмэр алга. Цагийн урсгал гэдэг нэгэн хэмээр улиран одсоор л байна. Шанхай руу нисэх гэвч болдоггүй ээ гэж ярьж байна.

	— Өдөрт хэчнээн захидал бичиж байна? гэж би асуув.

	— Өдөрт хэчнээн зуун захидал бичээд ч тус алга! Би амьд явах арга алга! Өөрөө л өөрийгөө хорооё гэж аль хэдийнээ түүнд хэлсэн. Ийм маягаар амьд явж болохгүй шүү дээ гэж улиглан үгсээд толгой сэгсрэв.

	— Шинэ жилийн амралт болоход гурван сар хүрэхгүй хугацаа үлдээд байна шүү дээ. Өвлийнхөө амралтаар л гэрлэхгүй юу? гэж би тайтгаруулах аятай өгүүлэв.

	Профессор хариу дуугарсангүй. Удтал өрөөн дотуураа таг дуугүй нааш цааш алхсанаа:

	— Өнөөдөр чинь мөн ч хэцүүхэн өнгөрч байх шив! Золиг бол! Маргаашхан гэрлэж үзье гэв. Би ярих үгээ олж ядаж байтал профессор гэнэт ямар нэгэн чухал юм мартсанаа санав бололтой ухасхийн гарч одов. Чингээд өрөөндөө оронгуут өнөөх л бичгийнхээ машиныг тогшиж гарсан хэрэг. Лао-Мэ эгэн ирлээ. Би шинэ оны амралтын өмнөөс эхлэн түүнтэй уулзахаар тэдний рүү очоогүй билээ. Шинэ жилийн дараа профессор надад англиар бичсэн нэгэн бичиг илгээсэн байлаа. Тэр бичгийг нь үзээд би ашгүй профессор санасандаа хүрч дээ, одоо л нэг зам нь шулуудаж хийвэл зохих юмандаа хүчин чармайх болж дээ хэмээн профессорын төлөөнөө баярлаж билээ. Шинэ жилийн амралтын дараа хоёр гурван долоо хоноод Лао-Мэ-гийн рүү очлоо. Бид хоёр энэ тэрхнийг ярьж сууснаа сүүл рүүгээ профессорын тухай ярилцав.

	— Профессор ямар вэ дээ? Авгайг нь олж харав уу? гэж намайг асуухад:

	— Түүний эхнэрийг хэн ч хараагүй. Профессор хичээлдээ ч ирээгүйгээр барахгүй арга зүйн хуралд ч суугаагүй.

	— Хоёулаа гэрт нь очиж үзэх үү?

	Лао-Мэ толгой дохив. Чингэхэд: түүний эхнэрийг хүмүүс ер бараа хараагүй л байх юм. Хамт ажилладаг нөхөд нь хорьсон юм байлгүй дээ. Эл үг миний сайхан санаж явсныг гэнэт эргэлзүүлэв. Би Лао-Мэ-д хэлэлгүй битүү тандаж үзэхээр тэднийх рүү явлаа. Мао профессор таван өрөө бүхий тохилог байранд аж төрдөг ажээ. Хашааныхаа гурван талын ханан дагуу намхавтар улиас эгнүүлэн тарьсан байна.

	Би хаалганаас нэлээн зайдуухнаас хар хувцастай нарийхан хүүхэн нарлан зогсож байгааг харлаа.

	Тэр гараа дорогш унжуулан зогсох бөгөөд сэмбэгэр гоёмсог үстэй нь их л дэгжин харагдана. Би сэмээрхэн алхалсаар байхад хүүхэн огт нь ажиг сэжиггүй зогссоор байв. Хаалганы хоёр этгээдэд тус бүр нэжгээд маш өндөр улиас байх бөгөөд тэр хос улиасны дээд мөчир хоорондоо нийлэн гулдан хаалга шиг болсон байна. Би яг тэр гулдан хаалганы тэнд зогслоо. Хүүхэн намайг хараадхав. Харуутаа айсан мэт санд мэнд гүйн оров. Тэр зуур би түүнийг нүдэндээ яг ёсоор нь зураглаж аваад үлдэв. Тэр хүүхэн дун цагаан царайтай хоёр том нүд нь яг л төөрсөн хониных шиг бодлогоширсон агаад бухалдсан сэвсгэр хар үс, өмссөн хар өнгийн хувцас тэргүүтэн нь уй гашууг илтгэнэ. Хүүхэн нарны гэрлийг орхин бүрэнхий өрөө рүүгээ яаран оров. Би түүний хойноос явсан ч үгүй гэрийн зүг урамгүйхэн буцав. Миний сэтгэл хүйт дааж уйтгараар цалгилав. Өдгөө хүртэл тэрхүү хар хувцастай хүүхнийг би санан дурссаар явдаг билээ. Ихэнхдээ харчуул эмэгтэй хүнтэй ойртохдоо их л баатарлахыг хичээдэг бололтой. Би бараг нь түүний амин хувийн журам горимыг хүртэл сурвалжлах болов. Жишээ нь: Мао профессор тэр хүүхнээ дагуулан гадуур зугаалж явж уу, үгүй юу? Хамт явж кино үзэж үү, үгүй юу? Тэдний ор нь зөөлөвчтэй юу, үгүй юу? гээд л өнөөх л халуун ус, диван гээд профессорын надад ярьдаг байсан тэр бүхнийг, Мао профессорыг эл бүхнийг ярьж байхад тэр нэг л эр хүний шинжгүй санагдаж байлаа. Харин сайх хүүхнийг харснаас хойш л Мао профессорын байнга үглэж дуулаад байсан өнөөх л эд хогшлын тухайд би шал өөрийг бодох болов. Тэрхүү эд хогшлын үнэ додого л тэр хүүхнийг олж ир ээ шүү дээ. Би Мао-гийн гэр бүлийг, тэднийх нэгэн эмэгтэй зарцтай болсныг нь хүртэл, бүгдийг нэгд нэгэнгүй дуулж мэдлээ. Тэд ер гадуур зугаалан явдаггүй гэнэ. Бас зөөлөвчтэй ор диван нэг ч үгүй гэнэ. Тэднийх цаг үргэлж тахиа иддэг, өдөр бүр есөн цаг болголгүй унтаад өгдөг... ажээ. Би Мао профессорыг бараг нь нэлээд сайн мэдээд авав бололтой. Түүнд эхнэр яалтгүй хэрэгтэй учир байнга тэр тухай ярина. Гэвч эхнэр авахгүй байгаад л байсны нь хамаг учир түүний мөнгөний шуналтайд л байлаа. Америк хүн болохыг байнгад хүсэх нь ч өнөөх мөнгөтэй холбоотой. Эмэгтэй хүнтэй хятад зангаар, бүүр тэгэхдээ тосгоныхоо зангаар харьцах Америк маягаар овжин ашиглах хоёрыг хослуулна. Угтаа тэр яалт ч алга амин хувиа хичээсэн шунаг сувьдаг сэтгэлтэй хятад хүн билээ. Уул нь Америкт сууж байгаагүй сэн бол ядахдаа хүмүүстэй харьцахдаа хятад хэв ёсоон хэчнээн эрхэмлэдэг байсан бол тэр иймэрхүү нэгэн бээр болчихгүй л байсан л даа. Мао профессор Америкт өнө удаан сууж хятад үндэстэн харамсалтай шударга бус болсон гэдэг ойлгоц руу өөрийн эрхгүй оржээ. Чингээд тэр өөрийнхөө зоргоор өнөөх Америк үзэл гэгчээрээ далбаа хийн юм болгоныг санааныхаа зоргоор шинжин үзэх болсон ажээ. Гэрлэсэн нь хүртэл түүнийхээр бол эрт унтахын нэр байв. Энэ тухайд би Лао-Мэ-тэй ярилцахаасаа баахан зүрхэшдэг байлаа. Учир нь тэр намайг дооглохоос айдаг хэрэг. Үнэндээ гэхэд би тэр хар хувцастай хүүхний төлөө сэтгэл машид түгшин байлаа. Энэ хүүхний тухай ярьсанд инээх хэрэггүй юм шүү. Хэн хүн ер нь иймэрхүү зам руу аяндаа орчхож мэдэх юм.

	Хаврын амралт боллоо. Лао-Мэгээс би бишгүй олон юм дууллаа. Зарим нь ууланд гарч зугаалахаар явж, зарим нь өөр газар суухаар одож гэнэ. Харин Мао профессор гэргий хоёрынх нь тухайд л юу ч эс олж сонсов. Сургуулийн хашаагаар нэг хөлхөж байдаг тэр олон хүн тэдний тухай ер анзаарч ажиж мэдсэн юм байдаггүй ээ. Уул нь шинэ хүүхэн гэдэг хүмүүсийн анхаарлыг гойд татдаг шүү дээ.

	Би Мао профессорынхыг үзэхээр гэр лүү нь очихоор шийдэв. Их сургуулийн хашаан дахь унжгар уд мод хэдийнээ цэцэглэжээ. Харин лиш цэцэг л дөнгөж гөлөглөж байлаа.

	Багш нарын зарим нэг зугаалахаар яваагүй нь бараг бүгдээрээ хашаан дотроо цэцэг тарьж байлаа.

	Мао профессорын байшингийн ойролцоо очиж явтал тэр гаднаа зогсож байв. Хэдийгээр амралтын үе байсан боловч профессор гадаад хувцсаар хөлөөсөө толгойгоо хүртэл хамаг л биеэ ороожээ. Түүний ээтгэр царайд нарны гэрэл тийм ч амархан тусахааргүй ажээ. Би нарсны тушаа зогсож байгаад Мао-г

	— Гадуур явж зугаалахгүй юу гэж дуудлаа.

	— Үгүй ээ! Эндээс өөр хаашаа ч яваад дэмий гэж хэлээд алсыг ширтэн байв.

	— Америк хүн зугаацах дургүй гэж үү? хэмээн асуунгаа би хаалга руу нь ойртон очив. 

	Мао хариу дуугарсангүй. Над руу харснаа манайд орох гэж байгаа бол би зөвшөөрөхгүй шүү гэсэн байдлаар хойш ухран хэд алхав. Би ичих нүүргүй зангаар тэднийд орохоор урагш алхсан боловч тэр үүдээ хаагаад авав. Тэднийхээс төдийлөн холдоогүй явтал Мао араас хуудуу инээд алдан нүдээ хий гялалзуулан:

	— Авгайн бие муу байна. Чамайг хожим нэг урина гэв.

	— Сайн байна! хэмээн инээхчээ болов.

	— Дараа нэг ирээрэй гэж хэлээд бараг үгээ хэлж дуусалгүй гэр лүүгээ ухасхийн орчхов.

	Би сургуулийн хаалгаар гарч явлаа. Тэр үес сургуулийн цэцэрлэгээс хаврын тэнүүн өдөр гэв гэнэт алга болсон шиг санагдлаа. Миний сэтгэл уйтгартай явлаа. Арван хэд хоногийн дараа би Мао профессорт гэрийнхнийхээ хамт манайд морилон ирнэ үү гэж урилга илгээлээ. Би тэднийг бараг л хүрээд ирнэ байх гэсэн шүү бодож байлаа. Учир нь Мао-д найз гээд байх юмгүй, нөгөөтээгүүр тэр эхнэр гэдэг нь шоронд байгаа юм шиг гэрийн мухарт удтал байж чадахгүй нь мэдээжийн хэрэг!

	Болзсон өдрөө профессор ганцаараа ирлээ. Түүний нүд ятууных шиг улайж чамархайны нь судас гүрийнэ.

	— Профессор! Яагаад ганцаараа яваа бил ээ? гэж би их л бийлэгжүүхэн асууж түүнтэй ярихад нэг л сэтгэл бардан байлаа.

	— Хүүхнүүд үү? Бүх хүүхэн адилхан, хэрэг алга. Тэд юм ердөө ойлгохгүй. Цөмийг нь золигт гартууштай амьтад гэхэд нь

	— Хатагтайтайгаа хэрэлдээ юү? гэж асуулаа.

	— Гэрлэнэ гэдэг чинь нэгэн зүйл үрлэг гарлага л гэсэн үг. Мөн биз? Эмэгтэй хүнийг хүлцэн өнгөрөөгөөд л байхад ердөө ойлгохгүй дээ. Ойлгохгүй! хэмээгээд профессорын нүднээс нулимс мэлмэрэв.

	— Чи чинь юу болох нь энэ вэ? 

	Профессор үгээ нэг нэгээр нь зөөж тавин байж хариулахчаа болсон нь:

	— Тэр хүүхэн яваад өгсөн шүү дээ гэв. 

	Мао профессор толгойгоо гар дээрээ тавьж ирээд л мэгшин уйлж байлаа.

	Би түүнийг тайтгаруулъя гэж бодсон ч үгүй. Яах вэ ярьж л байг. Би сонсож л сууя гэж бодон харин ч аятайхан байлаа. Үнэндээ гэхэд түүнийг хаяад явчихсан хүүхээд нь баярлаж байлаа. Тийнхүү удтал толгой унжуулан сууснаа сая нэг юм өөд нь татан нулимсаа ч арчилгүй над руу харан өгүүлсэн нь:

	— Үрлэг гарлага гэдэг хэлэлцэшгүй их боллоо! Одоо би яаж хүний нүүр хардаг байна. Би чинь Гарвардын их сургуулийн профессор хүн! Их сургуулийн багш хүн! Тэр хүүхэн намайг ер юман чинээ санахгүй байна. Хүүхэн хүн гэдэг үү!

	— Хүүхэн чинь яагаад явчих нь тэр бил ээ дээ? гэж би тохуутайхан асууж орхив.

	— Мэдэхгүй л дээ гэж профессор хамраараа дуугараад: — Би юм бүхнийг байх л ёсоор нь гүйцэлдүүлсэн нь үнэн! гэж тодотгов.

	— Жишээлбэл? гэхэд

	— Жишээлбэл үү? Мөнгө нөөцөлсөн! Даатгуулсан! Хичээл тарангуут л гэрт түүнтэй ямагт хамт байдаг

	72байсан! Эрт унтдаг байсан!.. Чухам л хангаж байсан. Юу л хүссэн бүгдийг нь гүйцэлдүүлж чадаж л байсан. Гэвч тэр ер ойлгоогүй. Ганц ч удаа баярлаагүй. Хичээл тараад л очих болгондоо үнсдэг байлаа! Өөр би чинь яах юм бэ? Чи хэл л дээ.

	Би хариу юу ч дуугарсангүй. Харин Мао өөрөө л залгуулан ярьж гарсан хэрэг. Тэр сургуульдаа ганц ч сайн нөхөргүйдээ баахан гутарсан ажээ.

	— Эм хүн гэдэг эр хүнийг даанч ойлгохгүй юм. Гэрлэнэ, хуримлана, баахан мөнгө үрнэ. Хүүхэн хүн үүнийг ойлгохгүй гэж үү дээ? Уул нь хуримлахдаа эр эм аль аль нь л адилхан үрлэг гарлага гаргаж баймаар юм. Би тийм их юм үрж урсгасан байхад тэр хүүхэн юу гаргав? Харин ч өнөө гэхэд яваад өгсөн байдаг! хэмээгээд профессор босож ирэнгүүтээ өмднийхөө хармаанд гараа хийн хөмсөг нь үрчилзэн: «яваад өгсөн байдаг!» гэж давтан өгүүлэв.

	 — Одоо тэгэхээр яах гэж бодож байна даа? гэж би энгүүн нэг асуув.

	— Эхнэргүйгээр би амьд явж чадахгүй ээ! гээд намайг биш зангиагаа ширтэн байж «Амьд явж чадахгүй» хэмээн өгүүлэв.

	— Явж эрж сурвал яадаг юм бэ?

	— Тэгье! Тэр хүүхэн минийх! Тэр тэнгэрийн хаяа руу одсон! Надгүйгээр тэр ердөө ч байшгүй. Тэр хүүхэн зөвхөн л минийх! Энэ авсаархан гэр ч минийх! Тэр хүүхэн ямар ч гэсэн намайг л дагах учиртай хэмээн үглээд профессор сандалнаа суугаад гараараа толгойгоо салаавчлав.

	— Ухаандаа тэр хүүхэн л чамаас догиод байгаа болж байна уу?

	— Яасныг бүү мэд, намайг өөртөө ухаангүй хайр дуртайг тэр мэдэхгүй гэж үү? Тэр их мөнгийг цөмийг нь түүнд л зарцуулсныг мэдэхгүй гэж үү? Түүнд энэрэхүй сэтгэл ердөө ч алга байлаа гэж үү? Гэрлэлтээ цуцлууллаа гэж үү? Надад л буруу алга юм даг.

	— Тэр тэгнэ ээ! Би зөвхөн өөртөө л тэр тухай учир явдлыг мэдэж байна. Мао профессор толгойгоо өндийлгөнгүүтээ баахан тайтгарсан бололтой над руу харлаа. Чингээд нэгэн удаа уртаа гэгч нь санаа алдсанаа:

	— Мөн биз! Би түүний царай нэг удаа хувхай цайхыг харсан л даа. Суусныхаа маргааш би түүнд нэгэн өндөг ид гэж өгсөн юм. Би уул нь гараа л гаргаж байгаа нь тэр шүү дээ. Чингэтэл тэр хүүхэн юу ч ярилгүй зөвхөн гутлынхаа хамрыг л алмайран ширтсээр суусан юм.

	— Одоо тэр хүүхэн хаана байгааг чи мэдэх үү? гэж асуутал профессор толгой дохив. 

	Тэгээд жаал сууж сууж харихаар явав. Би түүнийг азнаж хоол идээд явахыг гуйсанд мөнөөхөн л толгой дохин,

	— Би харья даа! Хүүхэн маань буцаад ирсэн байх ч юу магад! Хэрэв хүрээд ирсэн байвал хамт эргээд ирье. Тэр бараг л хүрээд л ирээ байх. Харьж ирсэн эсэхийг нь л үзье! Би түүнийг насан туршдаа хайрлана. Түүнийг би хүлээхгүй яах билээ гэж ярьж байхдаа мөн л уйлчихаа шахав. 

	Малгайгаа аван гадагш гарахдаа инээд алдан одов. Энэ үес би түүнийг баахан өрөвдлөө. Нэгэн бодлын тэр үнэндээ л «үрэлгэн» хүн боловч харин эхнэрт нь бурууг өгч боломгүй байлаа.

	Хоёр хоногийн дараа би профессорынд очлоо. Профессор эл удаа намайг гэртээ орохыг хорьсонгүй ээ. Тэднийх гэр дотроо их л авсаархан хуучин байсан тавилга төхөөрөмж дээр хоёр аравчтай сандал, нэгэн урт ширээ, тэр ширээнээ өнөөх л хэдэн гадаад ном байна. Энэ нь бичгийн хийгээд зочны өрөө. Тэр өрөө нь баруун талдаа нэг бяцхан хаалгатай, тэр хаалгаар нөгөө нэг өрөө рүү ордог бөгөөд тэр хаалга нь даруухан өнгөтэй даавуун хөшигтэй аж. Цонхнууддаа нарны гэрэл бууруулахуйц ногоон даавуун хөшиг татаж, шалан дээгүүрээ бүдүүн бараг хээтэй чийрс дэвссэн тэргүүтэн нь европжиж гүйцсэн япон айл шиг агаад гагцхүү нарийн ширийн гоёл чимэг гэх юм л алга ажээ. Би сүлжмэл сандалнаа, профессор өнөөх л өлгий сандалдаа сууж, хэн хэн маань дуугүйхэн цонхны хөшиг рүү ширтэн байв.

	— Би тэр хүүхнийг буцаад ирнэ гэж бодож сууна. Харин өнөө хүртэл хэл сураггүй байгаа нь л тоогүй байна хэмээн яриагаа эхэлснээ өндөсхийн босох гэснээ тайвуухан эгэн суув. 

	Салхи цонхны нь хөшгийг хийсгэсэнд тийн сандарсан юм санжээ. Ажихул нэг л эрүүл бус мэт санагдан сэтгэл түгшээж байлаа. Суугаад гурван сар болсон хойноо хаяад явчихсаныг бодоход тэр хүүхэн тэсэж байж чадахгүйдээ хүрч Мао эрхмийг ер нь засаж залж боломгүй болохлоор нь хая аа биз гэх бодол намайг эзэмдэж байлаа. Шоронгийнх шиг тийм гэр бүлийн амьдралын гурван сарын хугацаа гэдэг бардаагаар бэрхийг сөрөн алхлах зориг хүч өгөх шүү дээ. Эм хүний амьдрал гэдэг өдөрт ганц хүн тэсэж баршгүй агаад тийм амьдралаас үүдэн ямар ч ад хорноос хэдэн хувь илүү аюул гамшигт унаж болдог байна. Би Мао эрхмийн ааль авир, эрт унтдаг энээ тэрийг ч гадарлаж л байсан л даа. Гэвч өөрөөр нь яриулж байж л тэр багцаалсан ойлгоцоо баттай болгоё гэж бодсон хэрэг. Бид хоёр энэ тэрийг ярилцсаар байтал шал өөр юм бид хоёроос өөр хүн дуулмааргүй тийм юмаа хүртэл ярилцав. Мао профессор хэдийгээр түүнээс л болж зүрх нь шархалсан боловч бүсэлхийнээс доош юм яриад эхлэхийнхээ тэнд чухам ч сэргээд явчхав. Тэр «хайр сэтгэл»-ийг зөвхөн хурьцлын тулд л хэмээн ярьж байна. 

	Профессор энэ тухай бас л өөрийн онолтой нь:

	— Оюуны ажлынхан болох бидний хайр дурлал гэдэг чухам юу болохыг сайн мэднэ. Харин доодос бол эл тухайн ойлголт үгүй улс! гэж байна. Түүнийг ингэж ярихад нь би дотроо: Эхнэр нь хаяад явахад энэ онол нь тус болсон уу? гэх шүү юм бодов. Мао профессор энэ мэт бишгүй л туршлага ярив. Чингэсэн хэр нь цаанаа л нэг харууссан аялгаар,

	— Эхнэргүйгээр амьд явж болохгүй нь гэв. 

	Профессор эмэгтэй хүн гэдгийг зөвхөн эр эмийн харьцаа явдалтай холбон, хурим гэр орны тавилга тэр бүхэнд зарцуулсан хөрөнгө мөнгө бол эр эмийн явдлын үнэ цэнэ гэж үздэг болохыг би тэднийхээр олон дахин очиж лавтай бодож болгоосны эцэст сайн ойлгож билээ. Эхнэрт зарсан тэр мөнгө төгрөгөөр профессорын зэрэг нэмж бардан болно гэнэ. 

	Тэр надаас:

	— Чи мэдэж байна уу? Америкийн профессор гэдэг эмэгтэй хүний сэтгэлд ямаршуухан байр эзэлнэ гээ? гэж асууснаа залгуулан ийн сургамжлав, — Чи хэрэв сургууль дүүргэсэн, нас залуу ёс явдлаар ариун үзэсгэлэнтэй хүүхэн олж авъя гэж бодвол эхлээд л профессорын зэрэг хүртчих! Мөн биз! гэв. 

	Түүний ааль ааш өдөр ирэх бүр улам л дордоод байх юм. Профессор хаалганыхаа хөшгийг байн байн нүд салгалгүй ширтэн гүнгэнэн ярьсаар сууснаа гэнэт ухасхийн босон харайн хөшгөө сөхөж хаяад эгэн ирж суудалдаа таг дуугүй удтал суув. Түүний нүүр царай цонхныхоо ногоон хөшигнөөс ч шал ногоон болсон харагдана. Хэдийгээр хаяад явчихсан эхнэрийнхээ хойноос явна гэж цаг үргэлжид ярьж суух авч ердөө явсан нь үгүй ээ. Миний бодлоор бол мөнгө л хий үрэгдэнэ гэж айхдаа явахгүй байгаа юм. Явлаа гэхэд сайндаа л хэдэн өдрийн чөлөө л авна биз дээ.

	Профессор эхнэрээ хаяад явчихад яагаад хэд хоног гэртээ хэвтэлгүй нүдэндээ доголон нулимстай хичээлээ заагаад л яваад байсан юм бэ? гэж эхэндээ гайхдаг байснаа хожим нь л сайн ойлгож билээ. Өөрийгөө олонд сайлуулах л гэж тэр шүү дээ. Дээд сургуулийн багш, профессор хүнийг хаяад явчихдаг ямар ичих нүүргүй, ямар хүний үнэргүй амьтан бэ? гэж олноор хүүхнийг муулуулах л гэж арга ухаан сийлж явсан нь тэр байжээ. Мао профессорт тэр хүүхэн хэрэгтэй, тэр хүүхэнд «хайртай» боловч хойноос нь яагаад ч явж очихгүй нь мэдээжийн байна. Мөнгө л хий хоосон үрчих вий гэхдээ хүүхнээ эргээд ч ирдэггүй байгаа даа гэж хий хүсээд суухаас өөргүй байлаа. Мөнгө зоос эрхэм, тэгтэл эр эмийн явдал эрхэм. Нэг үгээр үрлэг, ичгүүр ийм хоёр юм маргалдаж түүнийг урагш хойш нь чангааж инээх ч хэцүү уйлах ч хэцүүд дэмий л өдөрт хөшгөө байн байн сөхөж хаасаар цагийг авна. Чухамдаа америк хүүхэн дэгээдэж чадаагүйдээ л харуусна. Хятад хүүхэн гэдэг юм ойлгохгүй. Америк үзлийн тухайд мэдэх юм юу ч үгүй гэнэ.

	Гин цэцэг дэлгэрч хэзээ хэзээгүй зуны амралт болох болов. Мао профессор гэрээсээ хэдэн өдөр ер гарсангүй ээ. Лао-Мэгийн яриагаар бол профессор түрүүчийн хэдэн өдөр хичээлдээ явсан боловч танхимд орж ирэхээрээ л амин хувийнхаа юмыг эрээ цээргүй яриад байдаг болсонд сургууль нь түүнийг хэдэн өдөр амраажээ. Би тэднийхээр очиж юу болж байгааг нь үзэхэд өнөөх л гадаад хувцсаа өмсчихсөн, өнөөх л өлгий сандал дээрээ санжганан байна. Түүний царайны байдал нэг л биш байлаа. Өнөөх л хөтгөр царай нь улам ч алам шиг хөнхийж нүд нь гөлрөнгөтөн гөлийжээ.

	Би профессорыг гэртээ суугаад байхаар нь явж эмнэлэгт үзүүлээч дээ гэж гуйв. Миний тийн ярихад хэдийгээр толгой дохин байсан боловч:

	— Хүүхэн маань л хүрээд ирвэл миний бие зөв зүгээр болчихно. Хэрвээ ирэхгүй л юм бол надад яах ч хэрэг алга хэмээн ярьж байх нь өөрийгөө нэгэнт үхэж дууссан амьтан гэж хэдийнээ шийдсэн бололтой.

	— Давтан ярихад... гэж үгээ эхэлснээ хэсэг дуугүйхэн дүлгэнэн сууснаа залгуулан, — Би өдөр болгон үхрийн шөл ууж үзлээ. Хаяад явчихсан.. эхнэрээ хүлээхэд шөл уухын ч хэрэггүй л байж. Үрлэг дээр л үрлэгийн нэмэр! Эхнэр маань бас хаяад явчихсан байж байдаг. Надаас бас л бөөн гарлага гарах нь тэр гэж ярив. Надад тэр үед үнэндээ ярих үг ч олдсонгүй. Байцыг нь ажаад байхад Мао эрхэм маань нэг л биш болчихжээ. Тэр таг дуугүй сууж сууж гэнэт нүд нь сэртэн гялалзаж сандлынхаа аравчнаас ухасхийн базан авч чихээ дэвсэн ямар нэг юм чагнаснаа:

	— Чагнаач! Авгай минь ирлээ. Хүүхэн минь мөн байна! хэмээгээд босон харайснаа өнөөх л өлгий сандлынхаа урд хойд руу савлаж дэвлэн байснаа тэр чигээрээ нам жим боллоо.

	Гадуур хүн амьтан гэх юм алга ажээ. Профессор нүдээ анин доош тонгойж байснаа:

	— Хүүхэн маань маргааш... ирэх бол уу? Тэр хүүхэн ..м-и-н-и-й-х! гэж дэмийрч гарав.

	Зуны амралтын дундуур сургууль нь тэдний хамаатныханд цахилгаан явуулж хүн ирээд явжээ. Түүнээс хойш түүний захиаг авах хүнгүй болсон ажээ. Хүмүүсийн ярилцах нь Мао өдгөө болтол галзуугийнхаа больницдоо л байгаа гэлцэнэ.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)



	
1973 оны хэвлэлийн Хэвлэн нийтлэлийн мэдээлэл

	 

	ЛАО ШЭ

	 

	ХАВИРГАН САРАН

	 

	УЛСЫН ХЭВЛЭЛИЙН ГАЗАР 

	УЛААНБААТАР—1973

	 

	Хятад хэлнээс орчуулсан Ц. Базаррагчаа, Я. Ламжав

	 

	Зураач Г. Актив

	Уран сайхны редактор Д. Сандагдорж 

	Техн. редактор Т. Тогтох 

	Хянагч Ж. Артөр, Ө. Шаравдорж

	 

	Өрөлтөд 1973 оны 2-р сард 

	Хэвлэлтэд 1973 оны 4-р сард шилжүүлж 

	3000 ширхэг хэвлэв. 

	 

	Цаасны хэмжээ 84x108 / 32 

	Хэв хуудас 4,5 

	Хэв нэгж хуудас 7,56

	тооцооны хуудас 6,84

	 

	Зах № 86

	Улсын их сургуулийн гудамж, 1

	Улсын хэвлэлийн газар. 

	 

	Улаанбаатар Сүхбаатарын нэрэмжит хэвлэлийн комбинат.

	Сүхбаатарын талбай, 2.

	 

	Г (Хят)

	Л—67

	 

	7-3-4 

	197—72

	 

	
Заметки

		[←1]
	 Үнсэх, зэс зоос, халуун ус гэсэн англи үгс




	[←2]
	 Мао гэж хятадаар одноос гэсэн утгатай үг. Орч.

